༄༅། །མཁན་ཆེན་རྡོ་རྗེ་འཆང་ཟླ་བ་བཟང་པོའི་རྣམ་ཐར་

ཟླ་བའི་བདུད་རྩིའི་འོད་ཟེར་ཞེས་བྱ་བ་

བཞུགས་སོ། །

༄༅། །སྐུ་གཅིག་ཐིག་ལེ་ཉག་གཅིག་རྡོ་རྗེའི་སྐུ། །སྐུ་གཉིས་ཆོས་ཀྱི་སྐུ་དང་གཟུགས་ཀྱི་སྐུ། །སྐུ་གསུམ་ཆོས་སྐུ་ལོངས་སྐུ་སྤྲུལ་པའི་སྐུ། །སྐུ་བཞི་སྐུ་ལྔའི་བདག་ཉིད་ལ་ཕྱག་འཚལ། །རྒྱལ་རྣམས་གསང་གསུམ་གཅིག་བསྡུས་ཀརྨ་པའི། །ངེས་པ་དོན་གྱི་བསྟན་པ་རིན་པོ་ཆེ། །ནོར་འཛིན་གཞི་ལ་རབ་ཏུ་རྒྱས་པའི་དཔལ། །བཟང་པོའི་འཕྲིན་ལས་རྟག་ཅིང་ཁྱབ་པའི་སྐུ། །སྐུ་དང་ཞིང་ཁམས་རྒྱ་མཚོ་མཐའ་ཡས་པས། །བསྐལ་པ་རྒྱ་མཚོར་འགྲོ་འདུལ་ཐབས་མཁས་འཕྲུལ། །གསང་གསུམ་རྣམ་ཐར་རྒྱ་མཚོ་ནམ་མཁའི་མཐའ། །སྐུ་གསུམ་རྒྱལ་བ་རྒྱ་མཚོས་བརྗོད་དཀའི་གནས། །བདག་འདྲ་བྱིས་བློས་མཐའ་གཞལ་གད་མོའི་གནས། །བདག་བློ་ཚད་མས་སྟོན་པའི་གཙུག་ཏོར་མཐའ། །བདག་གིས་གཞལ་ཞེས་ཤུགས་འཆང་དཔེར་ཟད་ཀྱང༌། །བདག་སོགས་གདུལ་བྱའི་དད་པ་འཕེལ་སླད་དུ། །བདག་བློ་དད་པས་བཀོད་ལ་ཉེས་མེད་སྤྲོ། །

དེ་ཡང་བདག་གི་མཁན་པོ་མཚན་བརྗོད་པར་དཀའ་བ་དོན་གྱི་སླད་དུ་མཚན་ནས་སྨོས་ན། བཀའ་དྲིན་སུམ་ལྡན་གྱི་རྩ་བའི་བླ་མ་རྡོ་རྗེ་འཆང་དངོས་ཀརྨ་ངེས་དོན་བསྟན་པ་རབ་རྒྱས་དཔལ་བཟང་པོ་ཕྱོགས་ཐམས་ཅད་ལས་རྣམ་པར་རྒྱལ་བའི་སྡེ་ཞེས་མཚན་ཉི་ཟླ་ལྟར་ཡོངས་སུ་གྲགས་པ་ནི། རྒྱལ་བ་ཡང་དགོན་པས། བརྒྱུད་ལྡན་ཐོས་དང་ཉམས་རྟོགས་འཛོམས། །བྱིན་རླབས་རྩལ་ལྡན་རང་འདོད་ཟད། །སྙིང་རྗེའི་བདག་ཉིད་དེ་ལ་འདུད། །ཅེས་གསུངས་པ་ལྟར་རྟོགས་པས་བདག་རྒྱུད་གྲོལ་ཞིང་ཐུགས་རྗེས་གཞན་རྒྱུད་གྲོལ་བ། རྟེན་འབྲེལ་ཐབས་ལ་མཁས་ཤིང༌། འབྲེལ་ཚད་དོན་དང་ལྡན་པ། ཤེས་རབ་ཆེན་པོས་ཆོས་ཉིད་ཀྱི་བདེན་པ་གཟིགས་པ། སྙིང་རྗེ་ཆེན་པོས་གཞན་གྱི་སྡུག་བསྔལ་སེལ་ནུས་པ། བྱིན་རླབས་ཆེན་པོས་གཞན་གྱི་སྣང་བ་བསྒྱུར་ནུས་པ། གདམས་ངག་ཆེན་པོས་གཞན་གྱི་རྒྱུད་ལ་ཡོན་ཏན་འགོད་ནུས་པ། ཉམས་མྱོང་ཆེན་པོས་གཞན་གྱི་ལམ་སྣ་ཁྲིད་ནུས་པ་སྟེ། མདོར་ན་སྤང་བླང་གི་མདུད་པ་གྲོལ། ལྟ་གྲུབ་ཀྱི་ཆུ་བོ་བརྒལ། བདེན་བརྫུན་གྱི་སྨིག་རྒྱུ་ཞིག །ཡིན་མིན་གྱི་དབྱེ་བ་ཟད། སྲིད་ཞིའི་ས་འཛིན་འགྱེལ། དག་མ་དག་གི་སྒྱུ་འཕྲུལ་ཞིག་པས། སྤང་བྱ་འཁྲུལ་པས་མ་གོས། གཉེན་པོ་ཡེ་ཤེས་ཀྱི་མ་བསླད། སྤང་གཉེན་དག་པ་གཉུག་མ་ལྷན་ཅིག་སྐྱེས་པའི་འོད་གསལ་ཆེན་པོ་མངོན་དུ་གྱུར་པ་མཉམ་མེད་དྭགས་པོ་བཀའ་བརྒྱུད་ཀྱི་ཕ་རྗེས་བུ་ཡིས་ཟིན་པ་དོན་བརྒྱུད་བསྟན་པའི་བདག་པོ། མཚན་དོན་དང་ལྡན་པ་དེ་དག་གི་རྣམ་ཐར་སྙིང་པོ་བསྡུས་པའི་གསོལ་འདེབས་བཀྲ་ཤིས་དཔལ་གྱི་བེའུ་དགའ་བ་འཁྱིལ་བའི་པ་ཏྲ་རིས་རྩ་བར་བཀོད་དེ་ཅུང་ཟད་འགྲེལ་པ་ལ་གསུམ།

གསོལ་འདེབས་ཀྱི་མཚན་དོན་བཤད་པ། མཚན་དེ་ལྡན་གྱི་གསོལ་འདེབས་དངོས་བཤད་པ། གསོལ་འདེབས་ཇི་ལྟར་བརྩམ་པའི་མཛད་བྱང་སྨོས་པའོ། །

༈ དང་པོ་ནི།

མཁན་ཆེན་བླ་མ་ཟླ་འོད་གཞོན་ནུའི་རྣམ་ཐར་གསོལ་འདེབས་བཀྲ་ཤིས་དཔལ་གྱི་བེའུ་དགའ་བ་འཁྱིལ་བའི་པ་ཏྲ་རིས་བཞུགས་སོ། །

ཞེས་པས་བསྟན་ཏེ། མཁན་པོ་ལ་རབ་འབྲིང་ཐ་མ་གསུམ་ལས་རབ་སྲིད་ཞི་གཉིས་ཀྱི་མཐའ་ལས་འཛིན་ནུས་པས་ན་རབ་ཀྱི་མཆོག་ཕུལ་ཏུ་བྱུང་བས་ན་མཁན་ཆེན། བླ་མ་ནི་ལྷར་བཅས་འགྲོ་བའི་གཙུག་རྒྱན་དུ་གྱུར་པ་སྟེ། ཇི་སྐད་དུ་ཡང༌། ཕྱག་བྱར་འོས་པ་བླ་མའི་རབ། །ཅེས་པར་ལྟར་རོ། །ཟླ་འོད་གཞོན་ནུ་དྭགས་པོ་འཛམ་གླིང་གྲགས་པའི་མཚན་ཏེ་སྤྲུལ་གཞི་བཀའ་བརྒྱུད་ཡོངས་ཀྱི་གཙུག་རྒྱན་ནོ། །རྣམ་ཐར་ནི་བི་མོཀྵའི་སྒྲ་ལས་གང་གི་གསང་བ་གསུམ་གྱི་ཡོན་ཏན་ཡིད་ལ་དྲན་པས། རྣམ་པ་ཐམས་ཅད་མཁྱེན་པ་དང་ཐར་པའི་ས་བོན་རྒྱུད་ལ་འཇོག་པས་ན་དེ་སྐད་ཅེས་བྱ་ཞིང་དེ་དག་འབྲེལ་པའི་གསོལ་འདེབས་ཚིགས་སུ་བཅད་པ། མིང་ནི་བཀྲ་ཤིས་རྟགས་བརྒྱད་ཀྱི་ནང་ཚན་ཤྲཱི་བརྤ་ཞེས་མཛེས་ཤིང་ཡིད་དུ་འོང་བ་དཔལ་གྱི་བེའུ་མཐར་ཐུག་བདེ་ཆེན་དགའ་བ་འཁྱིལ་པ་ཆོས་དབྱིངས་ཀུན་ཁྱབ་རིས་སུ་ཆད་པ་མེད་པའི་པ་ཏྲ་རིས་ཞེས་བྱའོ། །

༈ གཉིས་པ་ལ་ཤིས་བརྗོད་དང༌། གསོལ་འདེབས་དངོས་ལས། དང་པོ་ནི།

ཨོཾ་བདེ་ལེགས་སུ་གྱུར་ཅིག །

ཅེས་པ་ལས། ཨོཾ་ནི་འཇུག་ཡུལ་རྣམ་པ་བཅུ་སྟེ། ཡོ་གའི་བཤད་བརྒྱུད་རྡོ་རྗེ་རྩེ་མོ་ལས། ཨོཾ་ནི་ཅི་ཞིག་ཡིན་པར་བཤད། །མཆོག་དང་ནོར་གཏེར་དཔལ་དང་གཡང༌། །བསྐལ་བཟང་རྣམ་པ་དང་ལྡན་ཅིང༌། །དམ་བཅའ་བ་དང་བཀྲ་ཤིས་དོན། །ནོར་བུ་འཛིན་པའི་སྔགས་སུ་བརྗོད། །ཅེས་གསུངས་པ་ལྟར་ལས། འདི་སྐབས་བཀྲ་ཤིས་པའི་དོན་ཏེ་བཀྲ་ཤིས་བདེ་ལེགས་སུ་གྱུར་ཅིག་ཅེས་པ་ནི། རྒྱུད་བསྟོད་པ་གླུར་བླང་ལས། བཀྲ་ཤིས་ཀུན་གྱི་བཀྲ་ཤིས་པ། །གྲགས་པའི་བཀྲ་ཤིས་སྙན་གྲགས་དགེ །ཞེས་པ་ལྟར་ཐོག་མཐའ་བར་གསུམ་དུ་དགེ་ཞིང་བཀྲ་ཤིས་པ་སྙན་པའི་བ་དན་འཇིག་རྟེན་གསུམ་དུ་གྲགས་པའོ། །

༈ གཉིས་པ་གསོལ་འདེབས་དངོས་ལ་གསུམ། སྤྱིར་གསོལ་བ་འདེབས་པ་དང༌། བྱེ་བྲག་སྐུ་ཚེ་འདི་ཉིད་དང༌། མ་འོངས་འབྱུང་འགྱུར་སྨོན་ལམ་དང་བཅས་པའོ། །དང་པོ་ལ། ཤློ་ཀའམ་ཚིགས་སུ་བཅད་པ་བཞི་ལས། དང་པོ་ནི།

མཐོ་རིས་འཛིན་ལ་ནམ་མཁའི་ནོར་བུ་དང༌། །

གླིང་བཞིའི་དབུས་སུ་རི་རབ་ལྷུན་པོ་བཞིན། །

བསྟན་འཛིན་ཀུན་གྱི་དབུས་ན་མངོན་མཐོ་བ། །

མི་ཡི་སེང་གེ་མཆོག་ལ་གསོལ་བ་འདེབས། །

ཞེས་པ། མཐོ་རིས་འཛིན་ནི་གཟའ་དང་རྒྱུ་སྐར་རྣམས་ནམ་མཁར་འཛིན་པར་བྱེད་པ་གོ་ལའི་མིང་དང༌། ནམ་མཁའི་ནོར་བུ་ནི་ཉི་མའི་མིང་སྟེ་མ་རིག་པའི་མུན་པ་སེལ་ཞིང་འཇིག་རྟེན་སྣང་བའི་མིག་ཏུ་མངོན་པར་གསལ་བ་དང༌། དེ་བཞིན་དུ་རྒྱལ་བའི་བསྟན་དང་བསྟན་འཛིན་གླིང་བཞི་གླིང་ཕྲན་གསེར་རིའི་ཕྲེང་བར་ཚར་དུ་དངར་བའི་དབུས་ན་ལྷུན་པོའི་རྒྱལ་པོ་ལྟར་མངོན་པར་མཐོ་བ་ཞེས་རྒྱུ་མཚན་དང་བཅས་པས་དཔེར་བཀོད་པའི་རྒྱན་དང༌། མི་ཡི་སེང་གེ་ཞེས་སྟོན་པ་སངས་རྒྱས་དངོས་སུ་བྱོན་པ་ལ་གསོལ་བ་འདེབས་པའོ། །

༈ ཚིགས་བཅད་གཉིས་པ་ནི།

སྲིད་ལས་རྣམ་གྲོལ་ཞི་བ་ཆོས་ཀྱི་དབྱིངས། །

སྲིད་པའི་འཆིང་བ་ཀུན་དང་བྲལ་མོད་ཀྱང༌། །

སྲིད་འགྲོར་རྗེས་ཆགས་སྙིང་རྗེའི་གཞན་དབང་གིས། །

སྲིད་གསུམ་འགྲོ་བའི་བླ་མར་གསོལ་བ་འདེབས། །

ཞེས་པ། སྙན་ངག་ལེའུ་འོག་མའི་རྐང་བཞིའི་ཐོག་མར་མཆོད་པའི་ཚིག་རྒྱན་དང་བརྗོད་དོན་ནི་ཤེས་རབ་ཆེན་པོས་སྲིད་པར་མི་འཁྲུལ་ཞིང་སྙིང་རྗེ་ཆེན་པོས་ཞི་བ་ལ་མི་གནས་པའི་མཛད་པ་ཟབ་མོས་སྲིད་གསུམ་འགྲོ་བ་འདྲེན་པའི་བླ་མ་སངས་རྒྱས་ཀྱི་སྐུ་དངོས་སུ་སྣང་བ་སྟེ། བ་ཚྭ་ཆུ་ཀླུང་རོལ་པའི་མདོ་ལས། ལྔ་བརྒྱ་ཐ་མར་གྱུར་པ་ན། །ང་ཉིད་སློབ་དཔོན་གཟུགས་སུ་འཛིན། །དེ་ཚེ་དེ་ལ་གུས་པ་བསྐྱེད། །ཅེས་གསུངས་པ་ལྟར་རོ། །

༈ ཚིགས་བཅད་གསུམ་པ་ནི།

མངོན་དགའི་ཞིང་སོགས་ཞིང་ཁམས་རྒྱ་མཚོ་རུ། །

ངེས་པ་ལྔ་ལྡན་གཟུགས་ཀྱི་སྐུར་བཞེངས་ནས། །

ས་བཅུའི་བྱང་སེམས་འཕགས་པའི་ཚོགས་རྣམས་ལ། །

ཆོས་ཀྱི་འཁོར་ལོ་བསྐོར་ལ་གསོལ་བ་འདེབས། །

ཞེས་པ་ནི། ཕག་གྲུའི་རྣམ་ཐར་གྲགས་པའི་སྒྲ་དབྱངས་ལས། བླ་མ་དྭགས་པོ་ལྷ་རྗེ་ཤར་ཕྱོགས་སྨན་བླའི་ཞིང་ཁམས་ན་བྱང་ཆུབ་སེམས་དཔའ་གཞོན་ནུ་ཟླ་མཛེས་འོད་མཐའ་ཡས་སུ་སྐྱེ་བ་བཞེས་པ་དང་མཇལ་ཞིང་གདམས་ངག་གསན་པ་དང༌། དེ་དག་གི་སྐུའི་བཀོད་པ་ཞིང་ཁམས་རྒྱ་མཚོར་ཚད་མེད་པར་བཞུགས་པ་ལྷའི་སྤྱན་གྱིས་གཟིགས་པ་དང༌། ༧རྗེ་བརྒྱད་པ་མི་བསྐྱོད་དགའ་བའི་དབྱངས་ཀྱིས་བསྟོད་པ་ལས། ཞིང་མཆོག་དཔལ་ལྡན་སྟུག་པོ་བཀོད་པ་རུ། །མཉམ་མེད་མི་གཡོ་ཆོས་སྐུ་མངོན་དུ་མཛད། །ཞི་སྐུ་དཔག་བསམ་ཤིང་ལྟར་འགྲོ་སྒྲོལ་རྟག །རྗེ་བཙུན་སྒམ་པོ་པ་ལ་གསོལ་བ་འདེབས། །ཅེས་དང༌། འཕགས་ཆེན་རྣམས་ལ་ལོངས་སྤྱོད་རྫོགས་སྐུ་དང༌། །རིགས་གསུམ་གདུལ་བྱར་མཆོག་གི་སྤྲུལ་སྐུ་སྟེ། །ཡོངས་གྲགས་ཟླ་འོད་གཞོན་ནུ་ས་བཅུའི་མགོན། །ཞེས་གསུངས་པས་མཚོན་སྐུ་གསུམ་ཡན་ལག་བདུན་ལྡན་གྱི་རྣམ་རོལ་བསམ་གྱིས་མི་ཁྱབ་པ་དང༌། ཟླ་སྤྲུལ་སྐྱེ་འཕྲེང་གསོལ་འདེབས་གཏེར་ཆེན་བླ་མས་མཛད་པར། བདེ་བ་ཅན་དུ་མགོན་པོ་འོད་དཔག་མེད། །ཚད་མེད་སྙིང་རྗེའི་བདག་ཉིད་སྤྱན་རས་གཟིགས། །སྟོན་པའི་དྲུང་དུ་བྱང་སེམས་ཟླ་བའི་འོད། །འཕགས་པའི་ཡུལ་དུ་སློབ་དཔོན་ཟླ་བ་གྲགས། །ཨོ་རྒྱན་སྤྱན་སྔར་གཉགས་ཆེན་ཛྙཱ་ནའི་ཞབས། །སྒྲུབ་བརྒྱུད་བསྟན་པའི་གཙུག་རྒྱན་སྒམ་པོ་པ། ཞེས་པ་སོགས་སྐུ་སྐྱེ་བའི་ཕྲེང་བ་གསལ་བར་གསུངས་པ་དང༌།

སྐུ་གཤེགས་པའི་རྗེས་སུ་གཏེར་ཆེན་ཆོས་ཀྱི་རྒྱལ་པོ་མཆོག་གྱུར་གླིང་པའི་དག་སྣང་དུ་ཤར་ཕྱོགས་མངོན་པར་དགའ་བའི་ཞིང་དུ་སྐུ་གསུམ་བཀོད་པ་ཞལ་གཟིགས་པ་ཉིད་དིལ་ཡག་ཨེ་ཝྃ་དཔལ་རིའི་གསེར་གདུང་མཐོང་གྲོལ་ལྷ་ཁང་དུ་ལོག་བྲིས་སུ་བཞེངས་པའི་བཀོད་ཡིག་ལ། ཞིང་གི་གཙོ་བོ་དེ་བཞིན་གཤེགས་པ་མི་འཁྲུགས་པ་སྐུ་མདོག་ཨིནྡྲ་ནཱི་ལ་ལྟར་གསལ་ཞིང་འཚེར་བ་ལོངས་སྐུའི་ཆ་བྱད་ཅན། གཡས་ས་གནོན་དང་གཡོན་མཉམ་བཞག་གིས་རྡོ་རྗེ་འཛིན་པ། གླང་པོ་ཆེའི་ཁྲི་པད་ཟླ་སོགས་བཀོད་པ་ཕུན་སུམ་ཚོགས་པ། སྐུ་རྒྱབ་ཏུ་ལྗོན་ཤིང་ལོ་འདབ་འབྲས་བུས་དུད་པ་ལ་དར་ཟབ་རིན་པོ་ཆེའི་རྒྱན་ཕྲེང་སོགས་ཀྱིས་མཛེས་པ་དང༌། གཞལ་ཡས་ཁང་གི་བཀོད་པ་ངོ་མཚར་བ། གཞལ་ཡས་ཁང་གི་ཕྱིའི་རྒྱབ་ཕྱོགས་ནས་རི་བོ་ལྷུན་ཆགས་པ་སྔོན་པོ་ལ་རྡོ་རྗེའི་རི་མོ་བཀྲ་བ། མདུན་དུ་བྱང་ཆུབ་སེམས་དཔའ་ཟླ་བ་རྡོ་རྗེ་གཡས་མཆོག་སྦྱིན་གྱིས་ཚེས་གསུམ་གྱི་ཟླ་བ་དང༌། གཡོན་ཆོས་འཆད་ཀྱི་ཕྱག་རྒྱས་པད་དཀར་བསྣམ་པ་པད་ཟླའི་གདན་ལ་འབྲི། གཡས་གཡོན་དུ་བྱང་ཆུབ་སེམས་དཔའི་འཁོར་མང་པོ་ལ་ཆོས་ཀྱི་འཁོར་ལོ་བསྐོར་བ། ཡང་གཞལ་ཡས་ཁང་ངོ་མཚར་བའི་ནང་དུ་མི་འཁྲུགས་པ་ལོངས་སྐུའི་ཆ་བྱད་ཅན་ཕེབས་སའི་ཞབས་བཞག་པའི་ས་གཞི་གཞལ་ཡས་ཁང་གི་ཕྱི་ནང་ཐམས་ཅད་དུ་གསེར་གྱི་པདྨ་འདབ་མ་སྟོང་་ལྡན་མང་པོ་སྐྱེས་པ། ཁང་བཟང་འགའ་ཞིག་གི་ནང་དུ་གསེར་གྱི་པདྨ་ནམ་མཁའ་ལ་གནས་པ་ལ་བྱང་ཆུབ་སེམས་དཔའ་མང་པོས་མཆོད་པ། ཡང་མདུན་དུ་མི་འཁྲུགས་པ་སྤྲུལ་སྐུའི་ཆ་ལུགས་ཅན་གྱི་གཡས་གཡོན་ནས་རིན་པོ་ཆེ་རྣམ་པར་བཀྲ་བའི་ཐེམ་སྐས་བཙུགས་པ་ལས་བྱང་ཆུབ་སེམས་དཔའ་མང་པོ་གྱེན་དུ་འཛེགས་ནས་སྟེང་གི་མི་འཁྲུགས་པ་ལོངས་སྐུའི་ཞིང་མཇལ་ཞིང་ཆོས་ཉན་པ་དང༌། རིན་པོ་ཆེའི་ཐེམ་སྐས་ལས་བབ་པ་དང་ཞིང་གི་ཡོན་ཏན་གླེང་བའི་ཚུལ་དང༌། མི་འཁྲུགས་པ་སྤྲུལ་སྐུ་དེའི་འཁོར་ལ་དགེ་སློང་དགྲ་བཅོམ་པ་མང་པོས་ཆོས་ཉན་པའི་ཚུལ་་དང༌། བླ་མ་སྤྲུལ་སྐུའི་ཆ་བྱད་དང་དྭགས་ཞུ་ཅན་ཕྱག་གཉིས་མཉམ་བཞག་གི་ཕྱག་རྒྱ་མཛད་ཅིང་པད་ཟླ་ལ་གནས་པ་འབྲི། ཡང་ལོགས་ཞིག་ཏུ་བྱང་སེམས་ཟླ་བ་རྡོ་རྗེས་གཙོ་བོ་མཛད་པའི་ཞིང་གི་བཀོད་པ་དང༌། ཡང་ལོགས་ཞིག་ན་བཛྲ་ཁྲག་འཐུང་ཧེ་རུ་ཀའི་ཞིང་ཁམས་འབྲི། སྟེང་དུ་རྡོར་སེམས་རིགས་ལྔའི་ཞིང་ཁམས་འཇའ་ཟེར་ཐིག་ལེ་ཐིག་ཕྲན་འཁྲུགས་པ་ས་གཞི་ཐམས་ཅད་རྡོ་རྗེ་མིག་མང་རིས་ཀྱིས་མཛེས་པ་རིགས་ལྔའི་ཚོམ་བུ་གྲངས་མེད་པས་གང་བ་དང༌། སྐུ་གསུམ་གྱི་ཞིང་ཁམས་ཐམས་ཅད་དུ་ཁྲུས་རྫིང༌། ལྗོན་པ་སྐྱེད་ཚལ། རིན་པོ་ཆེའི་ཕུང་པོ། ཁང་བཟང༌། གདན་ཁྲི། མལ་ཆ། ཆུ་ཀླུང༌། རྒྱ་མཚོ། ཆུ་མིག །བྱ་དང་རི་དྭགས། བྱང་སེམས། གྲུབ་པའི་རིག་འཛིན། མཆོད་པའི་བཀོད་པ་སོགས་ངོ་མཚར་རྨད་དུ་བྱུང་བ་དང༌། ཁྲོ་བོའི་ཞིང་དུ་ཁྲག་འཐུང་རིགས་ལྔའི་ཚོམ་བུ། སྦྱོར་སྒྲོལ་བརྟུལ་ཞུགས་ཚོགས་ཀྱི་འཁོར་ལོ་རྔམ་ཞིང་འཇིགས་སུ་རུང་བ་འབྲིའོ། །ཞེས་པའི་བཀོད་ཡིག་གཏེར་ཆེན་བླ་མའི་ཞལ་སྔ་ནས་གསུངས་རིམ་བཞིན་དུ་མཁན་མིང་འཛིན་པ་རང་གིས་སྤྱན་སྔ་དེར་བྲིས་པའང་རང་གཞན་དད་པ་འཕེལ་སླད་དུ་འདིར་བཀོད་པའོ། །

དེ་སྐབས་རང་རེས་བཀྲ་ཤིས་རྫས་བརྒྱད་ཀྱི་ཙཀླི་དང་ལྷ་རྫས་ཤོག་བུ་བཅས་ཕུལ་ནས་ཞིང་ཁམས་དེ་ཉིད་དང་འབྲེལ་བའི་སྨོན་ལམ་ཞིག་མཛད་དགོས་ཞུས་པས། ཐུགས་ཤིན་ཏུ་དགྱེས་ཤིང༌། རང་གི་འཁྲུལ་སྣང་རྩ་བར་བཟུང་ནས་འདུས་པ་མདོ་དང་དཀོན་མཆོག་བརྩེགས་པ་ཀློག་ནས་རྗེས་སོར་ཞིབ་རྒྱས་ཡག་པོ་ཞིག་བྲི་དགོས་ཞེས་ཞལ་བཞེས་གནང་བ་ལས་མཛད་མ་གྲུབ་བོ། །དེ་ཡང་གནས་ངེས་པ་འོག་མིན་སྟུག་པོ་བཀོད་དང་མངོན་པར་དགའ་བ་སོགས་རིགས་ལྔའི་ཞིང་ཁམས་བསམ་གྱིས་མི་ཁྱབ་པར། འཁོར་ངེས་པ་ས་བཅུའི་བྱང་སེམས་འཕགས་པ་ཁོ་ནར། སྐུ་ངེས་པ་མཚན་དཔེ་གསལ་རྫོགས་ཀྱིས་སྤྲས་པ་ལོངས་སྤྱོད་རྫོགས་པའི་སྐུས། དུས་ངེས་པ་འཁོར་བ་ཇི་སྲིད་མ་སྟོང་གི་བར་དུ། ཆོས་ངེས་པ་ཐེག་པ་ཆེན་པོའི་ཆོས་འབའ་ཞིག་གསུངས་པ་སྟེ་ངེས་པ་ལྔ་དང་ལྡན་པའི་གཟུགས་སྐུ་མཐར་ཐུག་ལོངས་སྐུའི་མཚན་ཉིན་ཡིན་པའི་ཕྱིར་རོ། །

༈ ཚིགས་བཅད་བཞི་པ།

སངས་རྒྱས་སྟོང་གི་བསྟན་པ་མ་རྫོགས་བར། །

སྐུ་གསུང་ཐུགས་དང་ཡོན་ཏན་ཕྲིན་ལས་ཀྱི། །

རྣམ་འཕྲུལ་བསམ་མི་ཁྱབ་པའི་ཟློས་གར་མཁན། །

ཕྲིན་ལས་རྒྱ་མཚོའི་གཏེར་ལ་གསོལ་བ་འདེབས། །

ཞེས་པ། རྗེ་བཙུན་སྒམ་པོ་པ་ཉིད་ནི་ཨོ་རྒྱན་ཆེན་པོའི་རྣམ་འཕྲུལ་ཏེ། ཇི་སྐད་དུ་ཡང༌། ཨོ་རྒྱན་ང་ཉིད་བསྙལ་སྨད་ལྷ་རྗེར་སྤྲུལ༔ དྭགས་སྒོམ་སྙིང་པོའི་དོན་སྒོམ་ཁྱུ་གཅིག་འབྱུང༔ ཞེས་གསུངས་པ་ལྟར་དང༌། དེར་མ་ཟད་མཆོག་གི་སྤྲུལ་སྐུ་སངས་རྒྱས་སྟོང་དང༌། དེའི་ཡོན་བདག་འཁོར་ལོས་སྒྱུར་བའི་རྒྱལ་པོ་སྟོང་ལ་སོགས་པ་ཨོ་རྒྱན་སངས་རྒྱས་གཉིས་པ་པདྨ་སམྦྷ་ཝའི་རྣམ་འཕྲུལ་སྟོན་འཁོར་ཐ་མི་དད་སོགས་བསམ་གྱིས་མི་ཁྱབ་ཅིང༌། དེ་ཡང་མདོར་བསྡུ་ན། དུས་གསུམ་མཁྱེན་པ་སློབ་དཔོན་པདྨ་འབྱུང༔ ཕྱི་རྒྱུད་དག་པ་སྤྲུལ་སྐུའི་བསྟན་པ་འཛིན༔ ནང་རྒྱུད་དག་པ་ལོངས་སྐུའི་བསྟན་པ་འཛིན༔ གསང་རྒྱུད་དག་པ་ཆོས་སྐུའི་བསྟན་པ་འཛིན༔ ཞེས་གསུངས་པ་ལྟར། ཕྱི་སྤྲུལ་སྐུའི་བསྟན་པ་འདུལ་བ་མདོ་སྡེ་མངོན་པའི་སྡེ་སྣོད་གསུམ། ནང་ལོངས་སྐུའི་བསྟན་པ་ཀྲྀ་ཡ་ཨུ་པ་ཡོ་ག་གསུམ། གསང་བ་ཆོས་སྐུའི་བསྟན་པ་མ་ཧཱ་ཨ་ནུ་ཨ་ཏི་གསུམ་གྱི་བསྟན་པ་མཐའ་དག་འཛིན་ཅིང་སྤེལ་བའི་ཕྲིན་ལས་བསམ་གྱིས་མི་ཁྱབ་པ་ཉིད་དོ། །དྭགས་པོའི་སྐུ་བསྟོད་ཕག་གྲུས་མཛད་པ་ལས། རང་བཞིན་སྤྲོས་བྲལ་འོད་གསལ་ཆོས་ཀྱི་སྐུ། །བདེ་ཆེན་སྣང་བ་ལྷུན་གྲུབ་ལོངས་སྤྱོད་རྫོགས། །སྤྲུལ་པའི་གཟུགས་ཀྱིས་འགྲོ་རྣམས་སྨིན་གྲོལ་མཛད། །ཅེས་གསུངས་པས་སོ། །

༈ གཉིས་པ་བྱེ་བྲག་སྐུ་ཚེ་འདི་ཉིད་ཀྱི་མཛད་པ་རྣམ་ཐར་གྱི་གསོལ་འདེབས་ལ་ཤློ་ཀ་ཉི་ཤུ་རྩ་བདུན་ལས། དང་པོ་སྐུ་འཁྲུངས་ཚུལ་ནི།

ཁྱད་པར་སྙིགས་མ་ལྔ་བདོའི་འགྲོ་བ་རྣམས། །

མངོན་མཐོ་ངེས་ལེགས་ལམ་ལ་འགོད་པའི་སླད། །

དཔལ་གཡང་འཕེལ་ཁ་རྒྱལ་བཟང་ཚོགས་པའི་མདོར། །

མཚན་དཔེའི་པད་དཀར་བཞད་ལ་གསོལ་བ་འདེབས། །

ཞེས་པ། གོང་བཤད་ལྟར་ཨོ་རྒྱན་གྱི་མཁན་པོ་པདྨ་སམྦྷ་ཝ་དང་ངོ་བོ་གཅིག་ལ་ལྡོག་པ་ཐ་དད་དུ་གྱུར་པ་མཉམ་མེད་དྭགས་པོ་ལྷ་རྗེ་དེ་ཉིད་སྙིགས་མ་ལྔ་བདོ་རྟགས་ཙམ་འཛིན་པའི་དུས་འདིར་ཉམ་ཐག་འགྲོ་རྣམས་མངོན་མཐོ་ལྷ་དང་མིའི་གོ་འཕང༌། ངེས་ལེགས་ཐར་པ་དང་ཐམས་ཅད་མཁྱེན་པའི་ལམ་ལ་འགོད་པའི་སླད་དུ་སྐུ་བལྟམས་པའི་གནས་ནི། མདོ་ཁམས་ཆུ་བཞིས་བཅད་པའི་སྒང་དྲུག་ལས། མདོ་སྟོད་ས་ཡི་ཐིག་ལེ། ལྷོ་ཟླ་ངང་མོའི་ནང་ཚན། ཟླ་ཡི་གནས་ཆུ་སྔོན་མོའི་རྒྱུད། གནས་ཆེན་ཁམས་ཀྱི་སེང་གེ་རྫོང་གི་གཡས་ཕྱོགས། དཔལ་ཁའི་རྒྱལ་བཟང་མདོའི་གཡོན་ལུང་དཀར་ཡག་རི་དམར་དུ། གདུང་རུས་ནི། གླིང་ཆེ་འབྲིང་ཆུང་གསུམ་གྱི་བརྒྱུད་པ་ལས། གླིང་ཆེ་བརྒྱུད་ཆོས་ལ་འཕེན་གྱི་སྟག་མོ་བུ་དྲུག་གི་བུ་འབྲིང་སྟག་རོང་དཔོན་པོ་གཟིག་འཕེན་གྱི་བརྒྱུད་པ་སྟག་ཡན། ཡབ་དཀར་ལུགས་དང་ལྷུན་གྲུབ་འཇམ་དཔལ་གཉིས་ལས་སྐུ་བསྐྱེད་པའི་ཡབ་དངོས་ནི་ནི་ར་བྷོ་ག་མཉྫུ་ཤྲཱི། མ་ཡུམ་ལོ་བཟའ་དཔལ་མོ་ལ་བུ་སྲིང་མང་དུ་ཡོད་པའི་ཐ་ཆུང་དུ་ས་ཕོ་འབྲུག་གི་ལོ་དཔྱིད་ཟླ་ཐ་ཆུང་གི་ཡར་ཚེས་ལ་སྐུ་འཁྲུངས། མཆོད་གནས་ཀོ་བྲག་གི་དགེ་སློང་གིས་རྨིས་ལྟས་ངོ་མཚར་བ་བྱུང་བས་ཁྲུས་གསོལ་འབུལ་དགོས་གསུངས་ནས་ཁྲུས་མཛད། མཚན་ནམ་མཁའ་ཕུན་ཚོགས་སུ་གསོལ་ལོ། །

གདུང་རུས་དེ་དག་དང་འབྲེལ་བའི་ལོ་རྒྱུས་རྒྱས་པ་འབའ་རོམ་ཆོས་འབྱུང་རྒྱས་པ་དང༌། དེ་ལས་ཁོལ་ཕྱུངས་སྟག་རབ་ཞེས་པ་པོ་ཏིར་ལོངས་པའི་ཡིག་ཆ་ཡང་ཡོད་པར་གྲགས། དེ་ཡང་སྟག་རོང་གི་གདུང་རིགས་རྨ་ཁོག་ཏུ་གདན་སྐྱ་སེར་མི་རབས་མང་དུ་བྱུང་ཞིང༌། དགེ་འདུན་དགོན་སྡེ་རྒྱ་ཆེར་བྱུང་བ་དང༌། གྲུབ་ཐོབ་སངས་རྒྱས་ཡལ་པ་ཡེ་ཤེས་བརྩེགས་དང་ཆོས་ཡོན་སྦྱིན་བདག་ཏུ་གྱུར་ནས། ཤར་ཡེལ་ཕུག །ལྷོ་རྡོར་རྫོང༌། ནུབ་དགོན་ལུང༌། བྱང་རྟ་རྣ་སྟེ་དགོན་ཁག་བཞིའི་ཞབས་འདེགས་དང༌། ཁྱད་པར་རྟ་རྣ་ཐེག་མཆོག་ནོར་བུའི་གླིང་དུ་བླ་མ་གྲུབ་ཐོབ་མང་རབ་ཙམ་བྱུང་ཞིང་བསྟན་མགོན་ལ་ལུགས་གཉིས་ཀྱི་བཀུར་སྟི་རྒྱ་ཆེར་མཛད། སྤོམ་མདའ་བིས་རུ་དཀར་ལྕོགས་སུ་འབའ་རོམ་པའི་དགོན་པ་ཆེ་རབ་དང་དེར་སྟག་ཡན་དབོན་བརྒྱུད་བླ་མ་ངོ་མཚར་བ་མང་པོ་བྱོན་པ་དང༌། ཀ་སྤོམ་མདོར་དགེ་འདུན་ལྔ་བརྒྱ་ཙམ་བཞུགས་པའི་དགོན་ཆེན་དང༌། གྲུབ་ཐོབ་ཞིག་ལ་བྱམས་པ་ཞལ་གཟིགས་ཤིང་གདམས་ངག་གནང་བ་དང་བྱམས་ཆེན་གྱི་སྐུ་བཞེངས་པ་སོགས་དར་རྒྱས་ཆེ་བར་བྱུང་སྐད་ཞིབ་པར་འབའ་རོམ་གདན་རབས་ལོ་རྒྱུས་སུ་གསལ་ལོ། །

ཕྱིས་སུ་ཀརྨ་པ་བཅུ་པ་ཆོས་དབྱིངས་རྡོ་རྗེའི་སྐུ་ཚེའི་སྨད་ཙམ་ལ་ཇར་ཕུག་ནག་ནས་སྟག་ཡན་གྲུབ་ཐོབ་ཞེས་པ་འཇའ་ལུས་གྲུབ་པ་དང༌། མདོ་ཁམས་སྨར་ཤོད་འཛིང་གི་ཕྱོགས་སུ་དགོན་པའང་ཡོད་པར་གྲགས། ལྷོ་དཀོན་མཆོག་ཕྲིན་ལས་རྣམ་རྒྱལ་གྱི་སྤྱན་སྔར་སྟག་ཡན་བླ་མཆན་གཉིས་ཙམ་བྱོན་པས་མིག་དབྱེ་དགོན་པའི་ཞབས་ཞུས་ཁུར་ལེན་མཛད་པ་དང༌། ཕྱིས་བྱུང་བིས་རུ་དགོན་ཁག་རྣམས་སུའང་དབོན་བརྒྱུད་ཀྱི་བླ་གྲྭ་ཚར་བ་སོགས་རྒྱལ་བསྟན་རིས་སུ་མ་ཆད་པ་རྣམས་ལ་ཞབས་ཏོག་བཀུར་སྟི་ཕུལ་དུ་བྱུང་བ་མཛད་དོ། །ལར་སྟག་ཡན་གྱི་གདུང་རིགས་ཐམས་ཅད་ལུགས་གཉིས་ཀྱི་མཁྱེན་པ་མཁའ་ལྟར་ཡངས་པའི་ཤེས་ལྡན། ཡོན་ཏན་ལྡེང་ཀས་མཛེས་པའི་ཀླུ་དབང༌། བསྟན་པའི་ཁུར་ཆེན་འདེགས་པའི་གླང་པོ། བསྟན་འཛིན་བུང་བ་འདུ་བའི་པད་ཚལ། ཁྲིམས་ངན་བྲག་རི་བཤིག་པའི་རྡོ་རྗེ། རྒྱལ་ཁྲིམས་ཆོས་བཞིན་སྤྱོད་པའི་བློན་པོ། ཕ་རོལ་དཔུང་ཚོགས་འཇོམས་པའི་དཔའ་བོ། མ་རུངས་སྲོག་རྩ་གཅོད་པའི་གཤིན་རྗེ། ཉམ་ཆུང་བརྩེ་བས་སྐྱོང་བའི་ཕ་མ་ལྟ་བུ་ཡོད་པར་གྲགས་སོ། །

༈ གཉིས་པ་ནང་ཆེན་རྒྱལ་སྲས་བླ་མ་ཟླ་བཟང་གི་སྤྲུལ་སྐུར་མཚན་གསོལ་ཚུལ་ནི།

ཐམས་ཅད་མཁྱེན་པ་པདྨ་ཉིན་བྱེད་ཀྱིས། །

ཟླ་བཟང་སྤྲུལ་པའི་རྣམ་རོལ་ཡིན་ནོ་ཞེས། །

ལུང་གིས་བསྔགས་ཤིང་ཤིས་པའི་མེ་ཏོག་འཐོར། །

འགྲོ་བའི་ཡོན་གནས་དམ་པར་གསོལ་བ་འདེབས། །

ཞེས་པ། འཛི་སྒར་རྡོ་རྗེ་དྲག་པོའི་མཆོག་སྤྲུལ་བོད་དུ་ཕེབས་སྐབས་སྲས་དང་མ་ཡུམ་མཇལ་དུ་སོང་བའི་རྡོ་རྗེ་རྩེ་དགུ་ཆུང་ངུ་ཞིག་གནང་ནས་འདི་བུ་ལ་བྲལ་མེད་དུ་ཐོགས་གསུངས་ཤིང༌། མིང་ཚེ་དབང་གྲགས་པར་བཏགས། མཆོག་དམན་བར་མ་སུས་མཇལ་ཡང་སྤྲུལ་སྐུ་ཞིག་ཡིན་པར་འདྲ་ཞེས་གླེང་བ་ནི་རྒྱལ་ཁམས་ཀྱི་ཁ་ལ་ཡེ་ཤེས་ཀྱི་སྤྱན་ཡོད་ཟེར་བའི་ཁ་དཔེའོ། །སྐྱབས་མགོན་སི་ཏུ་པདྨ་ཉིན་བྱེད་དབང་པོ་ཡུལ་དབུས་མ་ག་དྷ་གཉིས་པ་ལྷ་ལྡན་དྷུ་མ་ཐ་ལར་ཆིབས་ཁ་བསྒྱུར་སྐབས་སུ་དར་ལུང་སྒང་དུ་ཕྱག་ཕེབས་ནས་བཞུགས་སྒར་དུ་དེ་ཕྱོགས་སུ་འཁོད་པ་ལ་མཐོང་གྲོལ་རིགས་ཀྱི་ཅོད་པན་དབུ་ལ་བཞེས་ནས་བརྡ་ཐབས་ཆོས་ཀྱི་འཁོར་ལོ་བསྐོར་བ་ལ་ཡབ་སྲས་མ་བུ་ཐམས་ཅད་མཇལ་དུ་སོང་ཞིང་འབུལ་མཚོན་སྐྱབས་འཇུག་ཞུས་ཤིང་དབང་དང་དབུ་ཞྭ་མཇལ་ཁ་སོགས་ལེགས་པར་ཐོབ་སྟེ། རུ་བ་དཀར་ཡག་ཏུ་ཡོད་པའི་ཁྱིམ་ནང་དུ་སླེབས་ནས་ཁྱེར་རྟ་རྣམས་རི་ལ་བཏང་ཚར་བ་ན། སི་ཏུ་རིན་པོ་ཆེའི་སྒར་ཐོག་ནས་བུ་ཆུང་དེ་ཁོང་གི་སྤྱན་སྔར་ཁྲིད་ཤོག་གསུངས་ནས་གྲྭ་པ་བཏང་བ་སླེབས་པས། རྟ་བཟུང་ཞིང་ཡབ་ལྷུན་གྲུབ་འཇམ་དཔལ་གྱིས་བུ་རྟ་གོང་དུ་སྤང་ནས་སྒར་དུ་སོང་བས། གནང་སྦྱིན་མཛད་ཅིང་བུ་འདི་ཁོང་ལ་འབུལ་དགོས། དབུས་ནས་ཕྱིར་འོང་སྐབས་སྒར་གང་དུ་འདུག་པ་དེར་ཁྲིད་ཤོག །དེ་བར་གཙང་སྦྲ་ཡག་པོ་གྱིས་ཟླ་བཟང་སྤྲུལ་པའི་སྐུ་ཡིན་པར་གསུངས་ཤིང་བཀའ་བསྒོ་བྱིན་རླབས་ཐུགས་གཏད་མཛད། དེ་སྐབས་སྟག་ཡན་ཤོར་ལུང་ནེར་སྒར་དུ་ཁང་གཞིས་ཡོད་ཅིང་ཡུལ་མིའི་གཙོ་བོ་རྒན་པོ་ཡིན། མཆོག་གི་སྤྲུལ་སྐུའི་དག་སྣང་དུ། ཕ་རི་མདུན་ཐད་སྟོན་རྒྱལ་ཟེར་བའི་གཞི་བདག་དཀར་ཕྱོགས་ལ་དགའ་བའི་དགེ་བསྙེན་ཆེན་པོ་དེའི་རི་རྩེ་ནས་སེང་གེ་དཀར་མོ་ནམ་མཁའ་ལ་འགྲོ་བ་གཟིགས་སོ། །

སྨྲས་པ།

མི་ལས་འདས་པའི་སྐྱེས་ཆེན་གྱིས། །དག་པའི་སྣང་བ་བརྡ་རྟགས་ཏེ། །

མི་ཡི་སེང་གེ་འགྲོ་བའི་མགོན། །མི་འཇིགས་བཞི་དང་ལྡན་པའི་བརྡ། །

༈ གསུམ་པ་ཀརྨ་ཀཾ་ཚང་གི་ལས་འཕྲོ་སད་ཚུལ་ནི།

བྱིས་པའི་དུས་ནས་ཞི་དུལ་ངང་ཚུལ་ལྡན། །

ཆོས་ཀྱི་མ་མོ་ཡི་གེ་ཐོགས་མེད་མཁྱེན། །

གོང་མའི་གདན་ས་ཞབས་ཀྱིས་བཅག་ན་ཡང༌། །

ཀར་བརྒྱུད་ལས་འཕྲོ་སད་ལ་གསོལ་བ་འདེབས། །

ཞེས་པ། བྱིས་པའི་དུས་ན་བྱ་དང་བྱིའུ་འབུ་སྲིན་གྱི་རིགས་རང་གིས་ཡེ་ནས་མི་གསོད་པ་དང༌། གཞན་དག་ལ་གསོད་དུ་མི་འཇུག་པ་དང༌། ལུས་གནད་བསྲང་ཞིང་ལྟ་སྟངས་བྱེད་པ་སོགས་ཉམས་ལེན་གྱི་བག་ཆགས་ཡོད་པའི་རྟགས་དང༌། སྒོ་བཤས་ཆེ་ཆུང་གང་བཤའ་ཡང་བཤོལ་ཨེ་ཐུབ་བལྟ་ཞིང་མ་གསོད་གསུངས་ནས་བཤུམས་པ་དང༌། ཕྱིས་སུ་ནོར་ར་ལུག་གང་བཤའ་ཡང་མི་མཐོང་བའི་ཐབས་བྱེད་ནས་བཤའ་བ་ལས་ཐབས་མེད་ཅིང༌། བླ་མ་དགེ་སློང་རིགས་ལ་དགའ་སྤྲོ་གུས་འདུད་ཤིན་ཏུ་ཆེ་ཞིང༌། བྱམས་དང་སྙིང་རྗེ་ལྡན་ཞིང་ཞི་དུལ་བག་ཡོད་ཀྱི་ངང་ཚུལ་ལ་ཐམས་ཅད་ཡ་མཚན་བྱེད་པ་ཞིག་ཡོད་པ་ནི། ཇི་སྐད་དུ་ཡང༌། ཆུ་སྐྱར་ལས་ནི་ཆུར་ཤེས་དང༌། །དུ་བ་ལས་ནི་མེར་ཤེས་ལྟར། །བློ་ལྡན་བྱང་ཆུབ་སེམས་དཔའ་ཡི། །རིགས་ནི་མཚན་མ་དག་ལས་ཤེས། །ཞེས་གསུངས་པ་དེ་ཉིད་དོ། །རྣམ་དཀར་ཆོས་ཀྱི་གཞི་མ་ཀ་ཁ་དང་ཡིག་ཀློག་ནི་ཡབ་འཇམ་དཔལ་ལས་གསན་ཅིང་རྩོལ་བ་ཆེར་མ་དགོས་པར་ཚེགས་མེད་དུ་ཤེས་སོ། །

གོང་མའི་གདན་ས་དུད་བརྒྱ་དགོན་དུ་བྱོན་ཅིང་བཞུགས་ཀྱང༌། ཟླ་སྤྲུལ་གུང་པའི་བུ་ལ་ཚར་དུ་རེ་བས་སྟག་ཡན་སྤྲུལ་སྐུ་ཁྲི་བསྐོས་དང་བདག་འཛིན་མ་བྱས་ཤིང་ཕལ་རྗེ་དང་འབྲོང་པ་ཚང་གིས་མཆོད་སྡེ་བརྒྱ་ཕྲག་དང་སྒར་གཞིས་སྤྲུལ་སྐུ་གཉིས་ཆར་རྩིས་མ་སྤྲད་པར་རང་གར་ལུས། སྐྱེས་བུ་དམ་པ་ཉིད་ནི་སྔོན་སྦྱོང་གི་ལས་འཕྲོ་ཀརྨ་ཀར་བརྒྱུད་ལ་སད་དེ། ༧དཔལ་ཀརྨ་པ་ཡབ་སྲས་ཀྱི་མཚན་ཐོས་པ་ཙམ་གྱིས་དད་པ་རང་ཤུགས་ལ་འཆར་ཞིང་མོས་གུས་བཟོད་མེད་དུ་འབར། གནས་མདོ་བདེ་ཆེན་གོང་མ་དང་ཨར་མེ་རབ་འབྱོར་ལས། གཏེར་ཆེན་རཏྣ་གླིང་པའི་གཏེར་བྱོན་སྐོར་གྱི་དབང་ལུང་མང་དུ་གསན་ནོ། །

སྨྲས་པ།

རང་འདོད་རེ་བའི་སྤྲིན་གྱིས་མ་བསྒྲིབས་ན། །

འཁྲུལ་མེད་ཟླ་བའི་དཀྱིལ་འཁོར་གསལ་ན་ཡང༌། །

སེར་བའི་རིལ་བུ་ནོར་བུར་རློམ་པ་དང༌། །

འཆིང་བུ་འདོད་འབྱུང་ཡིན་སྙམ་དཔེ་ཟླར་ཟད། །

བྱང་ཆུབ་སེམས་དཔའི་ནོར་བུ་འཁྲུལ་མེད་དེ། །

བློ་ལྡན་མཁས་པས་བྱི་དོར་ལེགས་བགྱིས་ཤིང༌། །

ལུང་དང་རྟོགས་པའི་རྒྱལ་མཚན་རྩེར་བཀོད་ཚེ། །

འདོད་དགུའི་གྲུ་ཆར་གཡོ་བ་ཆོས་ཉིད་ལགས། །

ཞེས་པའང་བར་སྐབས་ཀྱི་ཚིགས་བཅད་དོ། །

༈ བཞི་པ་ཡང་དག་པའི་དགེ་བའི་བཤེས་གཉེན་གྱིས་ཟིན་པའི་ཚུལ་ནི།

བྱམས་མགོན་ཏཱ་ཡི་སི་ཏུའི་བཀའ་ལུང་གིས། །

གནས་མདོ་ཡན་ལག་འབྱུང་གི་སྤྱན་སྔ་རུ། །

ཐར་པ་ཆ་མཐུན་དགེ་བའི་ས་བོན་བསྐྲུན། །

ཡང་དག་ལམ་དུ་ཞུགས་ལ་གསོལ་བ་འདེབས། །

ཞེས་པ། བྱམས་མགོན་དངོས་བྱོན་ཀྭན་ཏིང་ཏཱ་ཡི་སི་ཏུ་རིན་པོ་ཆེ་པདྨའི་མཚན་ཅན་དབུས་ནས་ཕྱིར་ཕེབས་སྐབས་རྟ་མགོས་དྲང་བའི་ཚན་གྲངས་གནང་སྦྱིན་མཛད་ནས། སྟག་ཡན་སྤྲུལ་སྐུ་དུད་བརྒྱས་མ་འདོད་ཀྱང་འགལ་བ་མེད། ཕུག་གིས་དཔལ་སྤུངས་ཀྱི་གདན་སར་བཞུགས་དགོས། སྐབས་ཤིག་གནས་མདོ་ཡན་ལག་ལ་བཅོལ་གདམས་གནང་ནས་གོ་ཆེ་གནས་མདོར་བྱོན། དགུང་ལོ་བཅུ་གཉིས་པར་སྐྱབས་རྗེ་སི་ཏུ་རིན་པོ་ཆེས་བར་མ་རབ་བྱུང་དང་དགེ་ཚུལ་གྱི་སྡོམ་པ་གནང་ཞིང་མཚན་ཀརྨ་ངེས་དོན་བསྟན་པ་རབ་རྒྱས་དཔལ་བཟང་པོར་གསོལ། དེ་ཡང་གནས་མདོ་ཀརྨ་ཡན་ལག་ནི་གངས་རི་ཏི་སི་བལ་ཡུལ་དབུས་གཙང་ལྷོ་དྭགས་ཀོང་གསུམ། རྩྭ་རི་གསར་རྙིང་མཚོ་གསུམ། རོང་བཙན་ཁ་བ་དཀར་པོ་ཡན་ཆད་ཀྱི་གནས་རྟེན་རྣམས་མཇལ། འབྲི་སྟག་ཀར་འབྲུག་གི་སྐྱེས་ཆེན་ཐམས་ཅད་མཇལ་ཞིང་དབང་ཆོས་ཀྱི་འབྲེལ་པ་གང་ཐོབ་ཞུས། ཡོངས་འཛིན་འཇམ་དཔལ་དཔའ་བོ་ལས་ཕྱག་ཆེན་དང་ཆོས་དྲུག་གསན་ཅིང་འབྲུག་བདེ་ཆེན་ཆོས་འཁོར་གྱི་སྒྲུབ་གྲྭར་ལོ་གསུམ་བཞུགས། འབྲུག་ལུགས་ཁྲིད་ཆེན་བརྒྱད་པོ་རྫོགས་པར་ཞུས། ཡོངས་འཛིན་རིན་པོ་ཆེས་ད་ཁམས་སུ་བྱོན་དང་ཉམས་ཀྱི་ཤུན་པ་བུད་ནས་ཕྱག་ཆེན་རྟོགས་པ་མངོན་དུ་འགྱུར་བ་ལ་ཡུན་རིང་མི་དགོས་པར་ལུང་བསྟན་པ་ལྟར། རང་ཡུལ་དུ་བྱོན་ནས་རྒྱ་ནག་ཕུག་པར་ལམ་ཟབ་མོ་བླ་མའི་སྒྲུབ་པ་ལ་བརྟེན་ནས་རྟོགས་པ་མངོན་གྱུར་པ་དེ་ཉིད་ཀྱིས་མོས་གུས་སྒོམ་གྱི་མགོ་བོ། ཡེངས་མེད་སྒོམ་གྱི་དངོས་གཞི། ཞེན་ལོག་སྒོམ་གྱི་རྐང་པ་དང་འབྲེལ་བའི་ཆོས་ཀྱི་འབེལ་གཏམ་ཁོ་ན་མཛད། ཀརྨ་པ་ན་རིམ་གྱི་མཚན་ཐོས་པ་དང་རྣམ་ཐར་མཇལ་བས་མོས་གུས་བཟོད་མེད་དུ་འབར་བ་དང༌། སེམས་ཅན་ཉམ་ཐག་པ་ལ་སྙིང་རྗེ་གཤའ་མ་འཆར་བ་ཞིག་ཡོད། རྗེ་ཡན་ལག་འབྱུང་གི་ཞལ་སྔ་ནས། ལྟ་རྟོགས་གཙོ་བོ་སེམས་ལ་གྱིས། །གོ་རྟོགས་ཆུང་ཡང་འགྱོད་པ་མེད། །ཟེར་བ་དེ་ཡིན་པས་དོན་རང་སེམས་ཕྱག་རྒྱ་ཆེན་པོའི་ཉམས་ལེན་འདི་ལས་ལྷག་པ་མེད་པས། བཀའ་བརྒྱུད་གོང་མའི་ཕ་རྗེས་བུ་ཡིས་ཟིན་པ། ཚིག་རྗེས་དོན་གྱིས་སླེབས་པ་ཞིག་དགོས་ཞེས་སེམས་དོན་ཉམས་ལེན་གྱི་ཞལ་ཁྲིད་གསུངས་འཕྲོས་ཁོ་ནས་དུས་འདའ་བར་མཛད་པས། རང་གི་རྒྱུད་ལ་ཐར་པ་ཆ་མཐུན་གྱི་དགེ་བའི་ས་བོན་ཡོད་པ་དེ་སད་བྱེད་ཀྱི་རྐྱེན་དགེ་བའི་བཤེས་གཉེན་ལ་རག་ལས་པས་གྲྭ་སའི་བན་ཤར་ཆུ་ངན་ལམ་ཞུགས་ཀྱི་དཔེར་མ་སོང་བར་ཡང་དག་པའི་ལམ་དུ་ཞུགས་པ་ནི་བླ་མ་ཡན་དགའ་རིན་པོ་ཆེའི་བཀའ་དྲིན་ཡིན་པར་གསུངས་ཏེ། ཇི་སྐད་དུ་ཡང༌། གང་ཞིག་གསེར་གྱི་རི་ལ་གནས་བཅས་ན། །དེ་ཡི་འདབ་ཆགས་ཐམས་ཅད་གསེར་དུ་འགྱུར། །ཞེས་པ་དེའོ། །དེ་སྐབས་རྐྱེན་སེལ་གྱི་རིམ་གྲོ་བྱས་པ་ལ་ནུས་པ་ཆེ་བ་དང༌། འཕོ་ལུང་འགའ་རེ་བཏབ་པས་རྟགས་ཐོན་བྱུང་བ་ནི་བསྐྱེད་རིམ་གསལ་པོ་དང་གང་ལའང་ནན་ཏན་དང་ཨུ་ཚུགས་ཆེན་པོ་ཞིག་ཡོད་པ་ཡིན་པ་འདྲ་ཞེས་ཞལ་སྔ་ནས་གསུངས་སོ། །

༈ ལྔ་པ་དཔལ་སྤུངས་ཀྱི་གདན་སར་ཐོས་བསམ་མཛད་པའི་ཚུལ་ནི།

ཕུན་ཚོགས་དཔལ་ཀུན་སྤུངས་པའི་ཆོས་སྡེ་ཆེར། །

ཧ་ཡ་གྲཱི་ཝ་ན་ཐཱའི་གཟིམས་སྤྱིལ་དུ། །

ཆོས་སྤྱོད་བཅུ་ཡི་བྱ་བ་མཐར་ཕྱིན་སྦྱངས། །

རིག་གྲོལ་ཡོན་ཏན་ལྡན་ལ་གསོལ་བ་འདེབས། །

ཞེས་པ། ༧སྐྱབས་རྗེ་སི་ཏུའི་བཀའ་ལྟར་དཔལ་སྤུངས་སུ་ཕེབས་ནས་གྲུབ་ཐོབ་རྟ་མགྲིན་མགོན་པོའི་གཟིམས་སྤྱིལ་ཁྲོ་ཆུ་ཁང་དུ་བླ་རྒན་པདྨ་བསོད་ནམས་དགེ་རྒན་དུ་བསྐོས་ནས་རྒྱུད་སྡེའི་ཐུགས་འཛིན་དང༌། མགྲོན་གཉེར་འབྲུག་གྲགས་ལས་སྨན་རྩིས་བྲིས་སོགས་ཆོས་སྤྱོད་བཅུའི་སྦྱངས་བརྩོན་གནང་བའི་ཚུལ་ནི། མགོན་པོ་བྱམས་པའི་དབུས་མཐའ་ལས། ཡི་གེ་འབྲི་མཆོད་སྦྱིན་པ་དང༌། །ཉན་དང་ཀློག་དང་ལེན་པ་དང༌། །འཆད་དང་ཁ་ཏོན་བྱེད་པ་དང༌། །དེ་སེམས་པ་དང་སྒོམ་པ་ཡི། །སྤྱོད་པ་འདི་བཅུའི་བདག་ཉིད་ནི། །བསོད་ནམས་ཕུང་པོ་དཔག་ཏུ་མེད། །ཅེས་གསུངས་པ་ལྟར་རོ། །སྐྱབས་རྗེ་པདྨ་ཉིན་བྱེད་ཀྱི་བཀའ་ཕེབས་ནས་སྡེ་དགེའི་རྟ་བསང་དང་རིམ་གྲོར་བྱོན་པའི་ཚེ་གྲྭ་པ་ཞིག་གིས་ཆིབས་དཀྲོག་སྟེ་རྟས་བརྡབས་ནས་ཞབས་རྐང་ཆག་པ་ལ། བྱང་ཆུབ་སེམས་དཔའི་རྣམ་ཐར་བདག་པས་གཞན་གཅེས་ཀྱིས་ཆིབས་པ་རང་གར་འགྲོགས་པའི་ཟོལ་ལས་རྒྱུ་མཚན་སྐྱབས་མགོན་ལ་སྙན་ཞུ་མ་ཕུལ་ཞིང་གསང་ཐབས་ཁོ་ན་མཛད། དེ་སྐོར་ཞིག་ནས་རྗེ་འགྲོ་བའི་མགོན་པོ་པདྨ་དབང་ཆེན་ཞབས་ཀྱིས་སྤྱན་ནམ་མཁར་གཟིགས་ཤིང་ལྟ་སྟངས་ཀྱིས་སྡིག་མཛུབ་ནམ་མཁར་གཏད་དེ་མིག་ནམ་མཁར་གཏད་ནས་སྒོམ་ན་རང་རིག་ཆོས་སྐུའི་དོན་མཐོང་བར་འགྱུར་རོ་གསུངས་པས་ཀ་དག་གདོད་མའི་གནས་ལུགས་ཀྱི་ངོ་འཕྲོད་པར་གསུངས། དེ་སྐབས་ཞིག་ལ་ཨོ་རྒྱན་རིན་པོ་ཆེ་ཞལ་མཇལ་ཞིང་གསང་བ་ཟབ་མོའི་དབང་བཞི་ཐོབ་པའི་སྣང་བ་གསལ་པོ་ཞིག་ཡོད་གསུངས་པ་ཙམ་ལས་དགོས་པ་མེད་པར་མི་ཆོས་བླ་མ་བདེན་པར་སྨྲ་བའི་ལྟུང་བར་འགྱུར་ཞིང་ཟོབ་བརྫུན་དུ་དྭོགས་པས་ཞིབ་ཆ་མི་གསུངས་པ་ནི། མཁས་རྣམས་ཡོན་ཏན་ཁོང་དུ་སྦས། །བླུན་པོའི་ཡོན་ཏན་ཁ་ལ་ཁྱེར། །ཆུ་ཕྲན་རྟག་ཏུ་ཀུ་ཅོ་ཆེ། །རྒྱ་མཚོས་ཅ་ཅོ་ག་ལ་སྒྲོགས། །ནོར་བུ་སྟེང་དུ་བཞག་ཀྱང་བྱིང༌། །སོག་མ་ཆུ་ཡི་ཁ་ལ་གཡེང༌། །ཞེས་འཇམ་མགོན་ས་སྐྱ་པཎྜི་ཏའི་ལེགས་བཤད་ལས་གསུངས་པ་བཞིན་ནོ། །ཡང་སྐབས་ཞིག་ལ་ཁྲག་རླུང་ལྟ་བུས་ཐུགས་མི་ཟིན་པའི་སྨྱོ་ནད་ཚབས་ཆེན་བྱུང་བས། སྐྱབས་མཆོག་འཁོར་ལོའི་མགོན་པོ་ཉིན་མོར་བྱེད་པས་ཐང་ལྷ་སྒྲུབས་ཤིག་གསུངས་པ་ལྟར་བསྒྲུབས་པས་མནལ་ལམ་དུ་མི་དཀར་རྟ་དཀར་ཞྭ་དཀར་ཅན་ཞིག་བྱུང་ནས་མཆོག་སྤྲུལ་རང་གི་ཉེ་སྐོར་དུ་ཁྱི་དཀར་པོ་ཞིག་འདུག་པ་ལྕགས་ཚན་བརྒྱབ་ཅིང་དེད་པས་ཁྱི་དེ་ནམ་མཁའ་ས་གཞི་བར་སྣང་དུ་བྲོས་པ་དེད་ཅིང་མཐར་མགོ་སེ་ལ་ནས་བསམ་ཡས་བར་དུ་དེད་འགྲོ་ཟེར་སྣང་ཤར་བས་བསྙུན་གཞི་ལས་གྲོལ་ལོ། །

སྨྲས་པ།

རྒྱལ་སྲིན་འབྱུང་པོས་གླགས་ལྟ་ཐོ་མཚམས་པ། །

དྲི་ཟའི་རྒྱལ་པོ་ཟུར་པ་ལྔ་པ་ཡིས། །

རིངས་ནས་བསྐྲད་པའི་ཕྲིན་ལས་བསྒྲུབས་པ་ནི། །

རྗེས་དཔག་མ་ཡིན་མངོན་གསུམ་ཚད་མས་གསལ། །

ཨེ་མ་དཀར་ཕྱོགས་སྐྱོང་བ་ལྷ་ཡི་རྗེ། །

བསྟན་སྲུང་ཐ་ཚིག་འཆང་བ་མང་མོད་ཀྱང༌། །

ཡོངས་འདུས་ཤིང་ལ་གཉིས་པ་མེད་པ་བཞིན། །

ཕྲིན་ལས་རྣོ་མྱུར་ལྡན་པ་ཁྱོད་ལས་སུ། །

༈ དྲུག་པ་བསྟན་པའི་རྩ་བ་དམ་པའི་ཆོས་འདུལ་བ་ལས་བསྙེན་པར་རྫོགས་པའི་ཚུལ་ནི།

བསྙེན་པར་རྫོགས་ནས་ཐུབ་པའི་བརྟུལ་ཞུགས་བཟུང༌། །

བཅས་དང་རང་བཞིན་ཁ་ན་མ་ཐོ་བས། །

ཉེས་ལྟུང་དྲི་མས་གོས་པར་མ་གྱུར་པ། །

གནས་བརྟན་ཉེ་བར་འཁོར་ལ་གསོལ་བ་འདེབས། །

ཞེས་པ། གོང་བཤད་ལྟར་དགུང་ལོ་བཅུ་གཉིས་པ་ལ་རབ་ཏུ་བྱུང་ཞིང་བསླབ་པའི་གནས་རྣམས་ལ་གོམས་པ་ལྷུར་མཛད་ཅིང་དགུང་ལོ་ཉི་ཤུ་བཞེས་པ་ན་གྲངས་ཚང་བའི་དགེ་འདུན་གྱི་དབུས་སུ་མཁན་སློབ་ཟུང་འབྲེལ་དཔལ་ལྡན་འགྱུར་མེད་བསྟན་འཛིན་ཕྱོགས་ལས་རྣམ་གྲོལ་པདྨ་ཉིན་བྱེད་དབང་པོའི་ཞལ་སྔ་ནས་མཛད་དེ་བསྙེན་པར་རྫོགས། ཤ་ཆང་སྤངས་ཤིང་དྲན་པ་དང་ཤེས་བཞིན་བག་ཡོད་ཀྱི་ངང་ཚུལ་བཟང་པོ་ལ་གནས་པ་བསྟན་རྩ་འདུལ་བའི་བསླབ་པ་མིག་གི་འབྲས་བུ་ལྟར་གཅེས་སྤྲས་ཀྱིས་བསྐྱངས་ཤིང༌། སྐྱབས་གནས་ཀུན་འདུས་སི་ཏུ་རིན་པོ་ཆེ་དང་དགེ་འདུན་གྱི་ཕྱོགས་ལ་སྤྲང་དག་ལན་གཅིག་མཛད། བཅས་རང་ཉེས་ལྟུང་དྲི་མས་མ་གོས་པ་འདུལ་བ་འཛིན་པའི་ཁྱུ་མཆོག་ཨུ་པ་ལི་གཅིག་པུར་གྱུར་ཏོ། །ཇི་སྐད་དུ་ཡང༌། ཁམས་གསུམ་བདག་པོ་སྔོན་ཡང་ལན་བརྒྱ་ཐོབ། །ཚུལ་ཁྲིམས་རིན་ཆེན་རྙེད་པ་བརྒྱ་ལ་འགའ། །སྣམ་སྦྱར་རྒྱལ་མཚན་བསྒྲེངས་པའི་འོད་དམར་གྱིས། །མཐའ་དག་པ་འདི་གཅིག་ཆར་ཟིལ་གྱིས་གནོན། །ཞེས་སོ། །

༈ བདུན་པ་ཞི་ལྷག་གི་ཏིང་ངེ་འཛིན་རྒྱུད་ལ་བརྟེན་ཚུལ་ནི།

བསྐལ་མང་གོང་ནས་ལམ་མཆོག་སྦྱངས་ཟིན་ཀྱང༌། །

དཔལ་སྤུངས་ཡང་དབེན་སྒྲུབ་པའི་ཁང་བུ་རུ། །

བསགས་སྦྱངས་སྤེལ་བས་སློབ་པའི་ལམ་བཞི་རྫོགས། །

ཏིང་འཛིན་མངའ་བརྙེས་རྗེ་ལ་གསོལ་བ་འདེབས། །

ཞེས་པ། གཉགས་ལོ་ཡེ་ཤེས་གཞོན་ནུ་དང༌། རྗེ་བཙུན་སྒམ་པོ་པ་སོགས་ཀྱི་སྐྱེ་བ་བཞེས་ནས་ས་བཅུ་ལམ་ལྔ་མཐར་ཕྱིན་ཀྱང་ཐུན་མོང་གདུལ་བྱའི་སྣང་ངོར་དགའ་ལྡན་ཡིད་དགའ་ཆོས་འཛིན་གཉིས་པ་སྒྲུབ་ཁང་ཆེན་མོར་ལོ་གསུམ་ཕྱོགས་གསུམ་ལ་དབེན་པ་བརྟེན་ནས། འོད་གསལ་ཕྱག་རྒྱ་ཆེན་པོ་དང་ཟབ་ལམ་ནཱ་རོ་ཆོས་དྲུག་རྩེ་གཅིག་ཏུ་བསྒོམས་པས། ཚོགས་ལམ། སྦྱོར་ལམ། མཐོང་ལམ། སྒོམ་ལམ་སྟེ་སློབ་པའི་ལམ་བཞི་རྫོགས་པའི་ཚུལ་ཡང༌། ཆོས་རྗེ་རྒྱ་རས་པས། ས་དང་ལམ་ལ་དགོས་པ་མེད། །འོན་ཀྱང་བསྟན་ན་འདི་ལྟར་འདོད། །མཎྜལ་འབུལ་བ་ཚོགས་ཀྱི་ལམ། །ཉམས་མྱོང་སྐྱེས་པ་སྦྱོར་བའི་ལམ། །སྤྲོས་དང་བྲལ་བ་མཐོང་བའི་ལམ། །རྟོགས་པ་སྐྱེས་པ་སྒོམ་པའི་ལམ། །རོ་གཅིག་པ་ནི་ས་བརྒྱད་པ། །སྒོམ་མེད་བཅུ་གཅིག་མཐར་ཕྱིན་ལམ། ཞེས་དང༌། བླ་མ་ཞང་གིས། ཕྱག་རྒྱ་ཆེན་པོ་ཆིག་ཆོད་ལ། །རྨོངས་པས་ས་ལམ་རྩི་བ་འཁྲུལ། །ཞེས་དབང་རབ་གཅིག་ཆར་བ་ལ་དགོངས་ནས་གསུངས་པ་དང༌། ཡང་རིམ་གྱིས་པ་ལ་དགོངས་ཏེ་ཞང་རིན་པོ་ཆེས། རྟོགས་པ་ལྷག་གིས་ཤར་བ་དེ། །མཐོང་ལམ་རབ་ཏུ་དགའ་བའི་ས། །རོ་སྙོམས་རྟོགས་པ་དེ་ཉིད་ལ། །གོམས་པར་བྱེད་པ་སྒོམ་པའི་ལམ། །སྒོམ་དུ་མེད་ན་མཐར་ཕྱིན་ལམ། །ཞེས་དང༌། ཆོས་མངོན་པ་མཛོད་ལས། མ་མཐོང་མཐོང་ཕྱིར་མཐོང་བའི་ལམ། །མཐོང་བ་སྒོམ་ཕྱིར་སྒོམ་པའི་ལམ། ཞེས་དང༌། ནང་གསེས་སུ་སྦྱོར་ལམ་ལའང༌། སེམས་ཀྱི་ངོ་བོ་མཐོང་བ་ལ་དྲོད། དེ་ལ་ངེས་ཤེས་སྐྱེ་བ་རྩེ་མོ། རྐྱེན་གྱིས་མི་གནོད་པ་བཟོད་པ། རྩེ་གཅིག་རྣམས་ཀྱི་འཁོར་ཡུག་ལ་སྦྱོར་ལམ་འཇིག་རྟེན་ཆོས་མཆོག་ཏུ་བཞེད་པ་སོགས་རྣལ་འབྱོར་བཞི་རིམ་དང་ས་ལམ་གྱི་སྦྱར་ཚུལ་མང་ཡང་ས་མ་དྷིའི་སྒྲ་ལས་མཉམ་པའི་བློ་ཞེས་བྱ་སྟེ་ལུས་སེམས་ལས་སུ་རུང་བའི་ཤིན་སྦྱང་གི་ཏིང་ངེ་འཛིན་ལ་མངའ་བརྙེས་པའོ། །

༈ བརྒྱད་པ་སྨིན་གྲོལ་གྱི་གདམས་ངག་ནོད་པའི་ཚུལ་ནི།

ནོར་བུ་རྣམ་གཉིས་ཐེག་མཆོག་བསྟན་འཕེལ་སོགས། །

ཡོངས་འཛིན་དམ་པ་ཚུལ་བཞིན་བསྟེན་ནས་སུ། །

སྨིན་གྲོལ་ཆོས་ཀྱི་བང་མཛོད་ལེགས་འཆང་བ། །

རྡོ་རྗེ་སློབ་དཔོན་ཆེན་པོར་གསོལ་བ་འདེབས། །

ཞེས་པ། གྲུབ་ཆེན་སྦས་པའི་རྣལ་འབྱོར་པ་ཆེན་པོ་ཀཾ་ནོར་བུ་དང༌། རི་མགུལ་ནོར་བུ་སྟེ་ནོར་བུ་རྣམ་གཉིས་དང༌། གཡུ་ཐོག་ཡོན་ཏན་མགོན་པོ་དང་གྲུབ་པའི་དབང་ཕྱུག་ཐང་སྟོང་རྒྱལ་པོ་སོགས་ཀྱིས་བྱིན་གྱིས་བརླབས་ཤིང་གཞོན་ནུ་གསོས་གཉིས་པར་གྱུར་པ་རྗེ་དབོན་བསམ་གཏན་སྤྲུལ་པའི་སྐུ་ཀརྨ་ཐེག་མཆོག་བསྟན་འཕེལ་སོགས་མཚན་ལྡན་གྱི་བླ་མ་ཚུལ་བཞིན་དུ་བསྟེན་ནས་སྨིན་བྱེད་ཀྱི་དབང་དང་གྲོལ་བྱེད་ཀྱི་ཁྲིད་རྒྱབ་རྟེན་གྱི་ལུང་དང་ལག་ལེན། མདོར་ན་དྭགས་པོ་བཀའ་བརྒྱུད་ཀྱི་གདམས་ངག་ཟབ་དགུ་ཐམས་ཅད་རྫོགས་པར་གསན་ཅིང༌། ནང་དོན་ཉམས་ལེན་གྱི་སྒྲོ་འདོད་ལེགས་པར་ཆོད་པ་ནི། བཀའ་བརྒྱུད་རིན་པོ་ཆེས། རང་སེམས་བླ་མར་མ་གྱུར་ན། །བརྡ་བཟུང་བླ་མས་ཅི་ཞིག་བྱ། །ནང་གི་བླ་མ་མཇལ་རྩ་ན། །བླ་མ་སྒྲོ་འདོད་དེ་རུ་ཆོད། །ཅེས་དང༌། གང་གི་དྲིན་གྱིས་བདེ་ཆེན་ཉིད། །སྐད་ཅིག་ཉིད་ལ་འཆར་བ་གང༌། །བླ་མ་རིན་ཆེན་ལྟ་བུའི་སྐུ། །རྡོ་རྗེ་ཅན་ཞབས་པད་ལ་འདུད། །ཅེས་པ་ལྟར། བདེ་ཆེན་ལྷན་ཅིག་སྐྱེས་པའི་ཡེ་ཤེས་སློབ་མའི་རྒྱུད་ལ་བསྐྱེད་པར་ནུས་པའི་བླ་མ་དམ་པ་རྡོ་རྗེ་སློབ་དཔོན་མཚན་ཉིད་དང་ལྡན་པའོ། །

༈ དགུ་པ་བྱམས་མགོན་རྡོ་རྗེ་འཆང་གི་སྐུ་མདུན་དྲུང་པ་མཛད་ཅིང་གནས་འབྲེལ་མཛད་ཚུལ་ནི།

པདྨ་དབང་ཆེན་དབུས་སུ་ཕེབས་པའི་སྐབས། །

བླ་མཆན་སྤྱན་སྔ་སྐུ་མདུན་དྲུང་པ་མཛད། །

རྩྭ་རི་སྲས་མཁར་དབུས་ལྗོངས་སྒྲུབ་གནས་མཇལ། །

སྒྲུབ་པའི་དམ་བཅའ་མཛད་ལ་གསོལ་བ་འདེབས། །

ཞེས་པ། སི་ཏུ་དབུས་ཕེབས་སྐབས་སུ་བླ་མཆན་དང་ཕྱག་མཛོད་མཛད་ཅིང་ཞབས་ཞུས་བསྒྲུབས་ཏེ། སྟོད་ལུང་མཚུར་ཕུ་ནས་གནས་སྐོར་ལ་དགོངས་པ་ཞུས་ཏེ་རྩྭ་རི་རྩེ་སྐོར་དང་དབུས་རི་བར་སྐོར་རྒྱས་པ་བསྐོར་ཞིང་མཆོད་འབུལ་དང༌། ལྷ་ལྡན་ཇོ་བོ་ཡིད་བཞིན་ནོར་བུར་གསེར་ཞལ་ཕུལ། འབྲུག་པ་མཚོ་འཇུག་སྤྲུལ་སྐུ་དང༌། ཏྲེ་ཧོ་ཞབས་དྲུང་སོགས་ལ་དབང་ལུང་འགའ་ཞིག་ཕུལ། ཕྱོགས་མེད་རི་ཁྲོད་འགྲིམ་ཆོག་པའི་དགོངས་ཞུས་ཕུལ་ཀྱང་གནང་མ་གྲུབ། རྩྭ་རི་མཚོ་དཀར་དུ་དག་སྣང་རྟེན་འབྲེལ་ལེགས་ཚོགས་ཆེ་བར་ཤར། ༧སྐྱབས་མགོན་ཀརྨ་པ་ཐེག་པ་མཆོག་གི་རྡོ་རྗེ་ལ་དངོས་རྫས་ལེགས་པར་ཕུལ་ཞིང་འབུལ་ནོད་གྱ་ནོམ་པ་གནང་བ་ཡར་ཕུལ་ནས་བྱིན་རྟེན་ཕབ་རྒྱུན་གནད་ཟབ་གནང་གྲུབ་ཞུས་པས་དམ་རྫས་བྱིན་རྟེན་བསམ་གྱིས་མི་ཁྱབ་པ་གནང༌། སྐྱབས་མགོན་སི་ཏུ་ཁམས་སུ་ཆིབས་ཁ་བསྒྱུར་སྐབས་སྔར་ལྟར་ཞབས་ཞུས་ཀྱིས་བྱོན། དེ་སྐབས་ནང་ཆེན་མ་ཡུམ་གྱིས་དངུལ་སྲང་བཅུས་གཙོས་པའི་གནང་སྦྱིན་མཛད་ཅིང་འདི་ཕྱོགས་སུ་བཞུགས་ནས་དགོན་པ་ཐོབ་དང་གོང་མའི་མཆོད་སྡེ་གང་ཡོད་ཕྱག་ཁར་འབུལ་གསུངས་ཀྱང༌། རེ་ཞིག་བར་དུ་དགོངས་ཞུས་ཕུལ་ནས་སྒྲུབ་པ་ཉམས་ལེན་ལ་གཞོལ་བའི་ཐུགས་རྩེ་གཏད། ལྷོ་ཁོག་ནས་སྐུ་ལུས་ལ་རྨ་མཛེ་ལྟ་བུ་བསྙུན་ནས་དཔལ་སྤུངས་ཀྱི་གདན་སར་སྔོན་དུ་ཕེབས་དགོས་བྱུང་ངོ༌། །

༈ བཅུ་པ་བླ་མ་སངས་རྒྱས་དངོས་སུ་མཐོང་ནས་ཞབས་ཏོག་དགུ་ཕྲུགས་ཀྱིས་སྒྲུབ་ཚུལ་ནི།

རྡོ་རྗེ་འཆང་དབང་པདྨ་ཉིན་བྱེད་ལ། །

ཅི་ཡོད་ཕུལ་ཞིང་ཅི་བཅོལ་ཉན་པ་སོགས། །

མཉེས་པ་ལྔ་དང་ཞབས་ཏོག་དགུ་ཕྲུགས་ཀྱིས། །

སྐུ་མདུན་འབྲལ་མེད་བཞུགས་ལ་གསོལ་བ་འདེབས། །

ཞེས་པ། དངོས་རྫས་གང་ལེགས་ཐམས་ཅད་སྐྱབས་མགོན་སི་ཏུ་རིན་པོ་ཆེའི་མདུན་དུ་ཕུལ། འཕྲོས་རྣམས་དཔལ་སྤུངས་ཀྱི་ཚོགས་པར་ཕུལ་བས་དུང་ཡོན་ཁ་ཤེས་གྲུབ། སྐུ་ལུས་ལ་གསོལ་བའི་ན་བཟའ་དང༌། གསོལ་དཀར། དཔེ་ཁྲལ་གཅིག་མ་གཏོགས་པ་ཆོས་ཕྱོགས་སུ་སྤྲང་དག་མཛད་དོ། །བསྙུན་ཁམས་རིམ་གྱིས་དྭངས་ཤིང་ཉམས་ལེན་ཁོ་ན་གནང་ངོ༌། །

དེ་ཡང་མཉེས་པ་ལྔ་ནི། སྲོག་ལུས་ལོངས་སྤྱོད་དགེ་རྩ་དང་བཅས་པས་མཉེས་པ། ཕྱག་དང་ཞེ་ས་བཀུར་སྟིས་མཉེས་པ། སྐུ་ཁྲུས་ལ་སོགས་རིམ་གྲོས་མཉེས་པ། བྱ་བ་ཅི་དགྱེས་ཀྱིས་མཉེས་པ། བླང་དོར་ཚུལ་བཞིན་བཀའ་ལྟར་བསྒྲུབས་པས་མཉེས་པ་སྟེ། མཉེས་པ་ལྔའམ། མཆོད་པ་ལྔའམ། སྒྲུབ་པ་ལྔའམ། ཚོགས་གསོག་ལྔ་ཞེས་བྱ་ཞིང༌། ཡང་ན། ཅི་ཡོད་འབུལ་བ། ཅི་བཅོལ་ཉན་པ། ཅི་མཛད་ལེགས་མཐོང༌། ཅི་གསུངས་བདེན་འཛིན། རྒྱུན་དུ་གསོལ་འདེབས་དང་ལྔའོ། །

ཞབས་ཏོག་དགུ་ཕྲུགས་ནི། རང་གི་རྩ་བའི་བླ་མ་ལ་ཞབས་ཏོག་བྱས་པའི་དགའ་བ། གཞན་གྱིས་བྱས་པ་ལ་ཡི་རང༌། དེ་ལྟར་སྲོག་དང་བསྡོས་ནས་སྒྲུབ་པ་ལ་སྤྲོ་བ། དེ་ལྟར་བསྒྲུབས་པས་མཁའ་མཉམ་གྱི་འགྲོ་བ་རྫོགས་བྱང་ཐོབ་ངེས་པའི་དད་པ། དེ་ལ་གཡེལ་བ་ཅུང་ཟད་ཀྱང་མི་ཤོར་བའི་བརྩོན་འགྲུས། དེ་ལ་བར་ཆད་སུས་བྱས་ཀྱང་དེའི་དབང་དུ་མི་ཤོར་བས་བདུད་ཀྱི་ལས་ལས་གྲོལ་བ། ཅི་ཙམ་སྤྱད་ཀྱང་ཆོག་མི་ཤེས་པ། ཅི་མཉེས་ཀྱི་བྱ་བ་ལ་ཅི་སོགས་ཀྱི་གདུང་ཤུགས། མཉེས་པའི་བྱ་བ་ཐམས་ཅད་བྱང་ཆེན་ལམ་གྱི་དྲན་ཤེས་ཉམས་པ་མེད་པ། འདི་རྣམས་ལ་ཞབས་ཏོག་དགུ་ཕྲུགས། མཆོད་པ་དགུ་ཕྲུགས། དགོངས་རྫོགས་དགུ་ཕྲུགས། བསགས་སྦྱང་དགུ་ཕྲུགས་ཞེས་བྱའོ། །

༈ བཅུ་གཅིག་པ་སྒྲུབ་པའི་དམ་བཅའ་མཛད་ཚུལ་ནི།

འཇིག་རྟེན་བྱ་བར་སྙིང་པོ་མེད་གཟིགས་ནས། །

ཐེམ་སྤངས་དམ་བཅས་སྒྲུབ་པའི་རྒྱལ་མཚན་བཙུགས། །

ཕྱག་རྒྱ་ཆེན་པོའི་རྟོགས་པ་མངོན་དུ་གྱུར། །

རྣལ་འབྱོར་དབང་ཕྱུག་ཆེན་པོར་གསོལ་བ་འདེབས། །

ཞེས་པ། བོད་དུ་ཕེབས་སྐབས་མཚུར་ཕུ་ནས་སྐྱབས་མགོན་སི་ཏུའི་མདུན་དུ་ཕྱོགས་མེད་ཀྱི་གནས་སྐོར་དང་མཚམས་ཉམས་ལེན་ཁོ་ན་ཆོག་པའི་སྙན་ཞུ་ཕུལ་བས་དཔལ་སྤུངས་ནས་ཅི་བདེ་ཆོག་གསུངས་པ་ལྟར་སྒྲུབ་ཁང་དུ་ཚེ་མཚམས་ཆོག་པའི་དགོངས་ཁྲོལ་ཞུས་ནས་དགུང་ལོ་ཉེར་དྲུག་པ་ལ་སྒྲུབ་ཁང་ཆེན་མོར་ཐེམ་སྤང་གི་དམ་བཅའ་ལ་བཞུགས་སོ། །

ཐེམ་སྤོང་གི་དགོས་པ་ནི། རྒྱལ་བ་རྒོད་ཚང་པས། ཕྱི་མཚམས་རི་ཁྲོད་དུ་སྡོད་ཚུགས་པ། ནང་མཚམས་སྤྱི་བོར་སྡོད་ཚུགས་པ། གསང་མཚམས་མལ་དུ་སྡོད་ཚུགས་པ། གཉིས་མེད་ལྟ་བའི་སྟེང་དུ་སྡོད་ཚུགས་པ། ཡེངས་མེད་སྒོམ་པའི་སྟེང་དུ་སྡོད་ཚུགས་པ། ཆགས་མེད་སྤྱོད་པའི་སྟེང་དུ་ཚུགས་པ་དང་དྲུག་གོ །

དེ་དག་གི་སྐབས་སུ་ཆོས་གོས་གསུམ་དང་འབྲལ་མེད་དགུང་ཚིགས་དགོངས་བཅད་སོགས་དམ་ཆོས་འདུལ་བའི་ཁྲིམས་དང༌། སྨོན་འཇུག་བྱང་སེམས་ཀྱི་བསླབ་བྱ། བསྐྱེད་རྫོགས་རིམ་གཉིས་ཀྱི་ཉམས་ལེན་ཁོ་ན་ཆུ་བོའི་རྒྱུན་ལྟ་བུ་ལ་བཞུགས་སོ། །

ཐུགས་དམ་ཉམས་བཞེས་ཀྱི་རྩ་བ་སྤྱན་རས་གཟིགས་རྒྱལ་བ་རྒྱ་མཚོ། སངས་རྒྱས་གླིང་པའི་བླ་མ་དགོངས་འདུས། ཉང་གི་བཀའ་བརྒྱད་བདེར་འདུས། རཏྣ་གླིང་པའི་ཕུར་བ། ཧཱུཾ་ནག་སྙིང་ཐིག །ཕྱག་ཆེན་ལྷན་ཅིག་སྐྱེས་སྦྱོར། རྫོགས་ཆེན་འཇའ་ལུས་རྡོ་རྗེའི་སྲོག་སྒྲུབ་རྣམས་ཐུགས་ཉམས་སུ་བཞེས་ཤིང་བསྒྲུབས་པའི་རྟགས་ཐོན་པར་མཛད། ཁྱད་པར་རཏ་གླིང་ཕུར་པ་ཟླ་བ་དྲུག་བསྙེན་སྐབས་བསྙེན་ཕུར་འཕར་འཁྲབ་ལྡིང་བའི་ཉམས་སྣང་དང༌། ཕྱག་ཌཱར་ལ་ཧཱུཾ་ཡིག་རང་བྱོན་ཤར། སྨན་ཆོག་ལྟུང་བཤགས་ཆོ་ག་སྨྱུང་གནས་རྣམས་ཀྱི་ཉམས་བཞེས་དང༌། གཞན་དག་ལའང་དགེ་བསྐུལ་དཔག་ཏུ་མེད་པ་མཛད། མཚུར་ཕུ་སྒར་ཆེན་གྱི་རྟེན་སྒམ་དང་སི་ཏུ་རིན་པོ་ཆེའི་ཞལ་སྔ་ནས་གནང་བའི་དམ་རྫས་གཏའ་སྤེལ་དཀར་ཆགས་སུ་གསལ་བ་ལྟར་སྤེལ་ཅིང་བསྒྲུབས་པའི་འགྲོ་དོན་འཇང་ཡུལ། རྒྱལ་རོང༌། སྤུ་བོ་སོགས་སུ་དགེ་བའི་བསྐུལ་མ་རྒྱ་ཆེར་མཛད། ཞི་ཁྲོ་ཀརྨ་གླིང་པའི་བཏགས་གྲོལ་ཁྲི་ཕྲག་གཅིག་བསྒྲུབས་ནས་འགྲོ་ཕན་གནང༌། རཏ་གླིང་ཐུགས་རྗེ་གསང་འདུས་ཕྱི་ནང་གསང་གསུམ་རིང་བསྲེལ་ཟ་མ་ཏོག་བཅས་ཀྱི་སྒྲུབ་པ་གནད་སྨིན་ཚད་ལྡན་དང་ཉི་མ་མཐོང་གྲོལ་ལོ་བདུན་བར་དུ་སྒྲུབ་ཅིང་གྲུབ་ཉིན་སྤྱན་རས་གཟིགས་ལི་མ་ཁྱད་མཚར་འབུལ་མཁན་བྱུང་བའང་ཐུགས་རྗེ་ཆེན་པོའི་ཕྲིན་ལས་གྲུབ་པའི་རྟགས་སོ། །

ཚེ་སྒྲུབ་ཐབས་ཤེས་ཁ་སྦྱོར་དང་ཞི་ཁྲོ་ཀར་གླིང་གི་བསྐང་ཆོག་རྣམས་ཞག་བཞི་བཅུ་ཞེ་དགུ་རེ་ལོ་ལྟར་དུ་གསུངས། གཙུག་ཏོར་དྲི་མེད་ཀྱི་གཟུངས་ལ་བརྟེན་པའི་སཱཙྪ་འབུམ་ཐེར་དཔོན་སློབ་ལྔས་ཟླ་བ་གཅིག་ལྷག་ཙམ་བསྒྲུབས་སྐབས། སཱཙྪ་ལ་མེ་འབར་བ་དང་འོད་འཕྲོ་བ་ཀུན་གྱིས་མཐོང་བ་བྱུང༌། ཡང་དཔོན་སློབ་ཉུང་ཤས་ཀྱིས་ཐུགས་རྗེ་གསང་འདུས་ཀྱི་སྐྱེ་བདུན་མྱོང་གྲོལ་ཞག་བཅུ་བཞིར་བསྒྲུབས་པས་རིལ་བུ་མང་དུ་འཕེལ་བ་དང་འཕུར་བ་ཀུན་གྱིས་མཐོང་བ་བྱུང༌།

ཟླ་སྤྲུལ་རིན་པོ་ཆེ་དང༌། འཆི་མེད་སྤྲུལ་སྐུ། སྨན་མགྲོན་འབྲུག་གྲགས་གསུམ་གྱིས་གཞི་ལེན་མཛད་ནས་སྒྲུབ་ཁང་ཆེན་མོར། དབོན་རྒན་ཐེག་མཆོག་བསྟན་འཕེལ་རྡོ་རྗེ་རྒྱལ་པོ། སྒར་རྗེ་བླ་མ་གསང་སྔགས་རྒྱལ་ཚབ། ཀོང་སྤྲུལ་ཡོན་ཏན་རྒྱ་མཚོ་དཔའ་བོ་རྒྱལ་ཐེབས་མཛད་ནས་དཔོན་སློབ་བཞི་བཅུས་དགོངས་འདུས་ཀྱི་སྒྲུབ་ཆེན་དང་སྨན་སྒྲུབ་སྦྲེལ་མ་མཛད། དེ་སྐབས་སྒྲུབ་པའི་རྟགས་མཚན་ངོ་མཚར་བ་ཡོད་འདྲ་ཡང་ཡེ་ནས་མི་གསུངས་སོ། །

དེ་སྐབས་དངོས་རྫས་གང་བྱུང་ཆོས་ཕྱོགས་ཁོ་ནར་གཏོང་ཡང་འབད་མེད་དུ་འབྱུང་བ་ནི། ཇི་སྐད་དུ་ཡང༌། སེར་སྣའི་ཁུ་ཚུར་གྱིས་བསྡོམས་པའི། །ནོར་ནི་དངུལ་ཆུ་ཉིད་དང་འདྲ། །སྦྱིན་པའི་ཆར་གྱིས་ལེགས་བྲན་ན། །ལོངས་སྤྱོད་པད་ཚལ་རྒྱས་དང་འགྲན། །ཞེས་གསུངས་པ་ལྟར་རོ། །

སྐྱབས་མཆོག་འཁོར་ལོའི་མགོན་པོ་པདྨ་ཉིན་བྱེད་ལས་ཇོ་ནང་གྲུབ་བརྒྱའི་བྱིན་རླབས། རྒྱལ་རྒྱམ། བདེ་མཆོག །ཕག་མོ། ཀྱཻ་རྡོར། སྒྲོལ་མ་རྣལ་འབྱོར་མ། མ་མགོན་བཅས་ཀྱི་དབང་ཞུ་བསྐུལ་མཛད། གཞན་ཡང་ཟུར་མང་ཆོས་རྗེ་གར་བསྟན་རྣམ་གཉིས། བླ་མ་འོད་གསལ་འགྱུར་མེད། ཀཾ་ནོར་བུའམ་ཀུན་བཟང་ཕྲིན་ལས་ལྷུན་གྲུབ། རི་མགུལ་ནོར་བུ། ཀརྨ་བསྟན་པ་སོགས་དབང་ལུང་མང་པོ་རྩོལ་བ་ཆེན་པོས་ཞུས་པ་བླ་མ་སྤྲུལ་སྐུ་བསྟན་འཛིན་ཆེ་ཕྲ་མང་པོས་ཐོབ་པ་བསྟན་པའི་སྲོག་ཏུ་གྱུར་ཏོ། །

༈ བཅུ་གཉིས་པ་མཁན་པོར་མངའ་གསོལ་ཚུལ་ནི།

སྐལ་ལྡན་དུ་མས་གསོལ་བ་བཏབ་པའི་ངོར། །

མཁན་པོར་མངའ་གསོལ་ཆོས་ཀྱི་སྒོ་འཕར་ཕྱེས། །

ཐུབ་བསྟན་འཛིན་ལ་ཐུབ་པའི་དབང་པོ་བཞིན། །

ཁམས་གསུམ་ཆོས་ཀྱི་རྒྱལ་པོར་གསོལ་བ་འདེབས། །

ཞེས་པ་ནི། ལོ་ཆེན་བློ་གྲོས་མཐའ་ཡས། འཆི་མེད་སྤྲུལ་སྐུ་ངེས་དོན་དབང་པོ། མགོན་སྤྲུལ། བླ་མ་མགོན་དབང་སོགས་རང་ཕྱོགས་བླ་སྤྲུལ་ཆེ་ཕྲ་མཐའ་དག་གིས། ཟླ་སྤྲུལ་མཁན་པོར་བསྐོས་གནང་གྲུབ་པར། ༧རྗེ་པདྨ་ཉིན་བྱེད་མདུན་དུ་ཞུས་པས། འོས་བབས་ཤིན་ཏུ་ཆེ་རུང་ཁོང་ཐེམ་སྤོང་གི་དམ་བཅའ་དང་ཚེ་མཚམས་ཡིན་པས་གསུངས་དཀའ་ཡང་གསུངས་ཆོག་པར་ཞལ་གྱིས་བཞེས་ཏེ་བཀའ་ཕེབས་གནང་བ་ལ་དགོངས་པ་ཞུས་ཀྱང་མ་གནང་ཞིང་མཁན་པོར་མངའ་གསོལ་ནས། དཔལ་སྤུངས་གླིང་སྟོད་ཀྱི་གཟིམ་སྤྱིལ་དུ་བཞུགས་ནས། དགེ་བསྙེན། བར་མ་རབ་བྱུང༌། དགེ་ཚུལ་བསྙེན་རྫོགས་རྣམས་མོས་བློ་དང་འཚམས་པར་མང་དུ་བསྒྲུབས། དབང་དང་རྗེས་གནང་ལུང་ཁྲིད་གང་དགོས་གནང་བས་སྐལ་ལྡན་སློབ་མའི་ཚོགས་ཀྱང་མཚོ་ལ་ངང་པ་འདུ་བ་ལྟར་འདུས་ཤིང་ཀརྨ་བཀའ་བརྒྱུད་ཀྱི་ཕྱོགས་འདིར་འདུལ་བའི་བསྟན་པ་གཞིར་བཞེངས་སུ་བཏང་བས་ཐུབ་དབང་གཉིས་པ་ལྟ་བུའི་ཕྲིན་ལས་རྨད་དུ་བྱུང་བ་ནི། སྟོན་དང་བསྟན་པ་དངོས་ཡིན་དེ་ཡི་ཕྱིར། །ཉིས་འགྱུར་ཕྱག་བྱ་སངས་རྒྱས་ཆོས་གཅིག་བཞིན། །ཞེས་གསུངས་པ་ལྟར། སྟོན་པའི་རྒྱལ་ཚབ། དམ་ཆོས་འདུལ་བའི་བསྟན་པ་ཉིན་མོ་ལྟར་གསལ་བར་མཛད་པས་ཁམས་གསུམ་ཆོས་ཀྱི་རྒྱལ་པོ་ཆེན་པོ་བསྟན་འཛིན་ཀུན་གྱི་དབུས་ན་མངོན་པར་མཐོ་བ་རི་དབང་ལྷུན་པོ་བཞིན་ནོ། །

༈ བཅུ་གསུམ་པ་རྒྱལ་བསྟན་འོད་ཀྱི་ཉིན་བྱེད་དགུང་དུ་འདེགས་ཚུལ་ནི།

བཻ་རོའི་དངོས་སྤྲུལ་བློ་གྲོས་མཐའ་ཡས་དང༌། །

རྗེ་དབོན་མཆོག་སྤྲུལ་རིགས་དབོན་ས་བཅུ་སོགས། །

ཐུགས་སྲས་སློབ་མའི་ཁྱུ་མཆོག་ཀུན་འདུས་ནས། །

བསྟན་པའི་ཁུར་ཆེན་འདེགས་ལ་གསོལ་བ་འདེབས། །

ཞེས་པ། དབང་ལུང་ཁྲིད་རིམ་ཆད་པར་དོགས་པའི་རིགས་གཞན་དག་ནས་གསན་པ་དང༌། བཞུགས་པའི་རིགས་བསྟན་རྒྱུན་ལ་སྨན་ཕྱིར་མཁན་ཆེན་ཉིད་དང་ཐུགས་སྲས་བླ་སྤྲུལ་བུ་ཆེན་རྣམས་ནས་འཆད་སྤེལ་དང༌། ཁྱད་པར་དུ་ལོ་ཆེན་རིན་པོ་ཆེ་ཡོན་ཏན་རྒྱ་མཚོར་མཁན་ཆེན་ཉིད་ཀྱི་ཞུ་བསྐུལ་མཛད་ནས་ཡིག་ཆ་གསར་རྩོམ་གྱི་རིགས་དང༌། ལོ་ཆེན་གྱི་གསུང་འབུམ་དང་རྔོག་དཀྱིལ་ཆོག་བསྒྲིགས་སོགས། མཆན། པར་དུ་བཀོད་པའི་རིགས་ལ་ཞུ་དག་སྤྱན་འབེབས་སོགས་ཕྱིས་འབྱུང་ལ་ཕན་པའི་ཕྱག་རྗེས་ཆེ་ཐང་གྲུབ་པ་ནི་དགོངས་འདུས་གསེར་ཆོས་ཀྱིས་མཚོན་བཀའ་དྲིན་གཞལ་བར་དཀའོ། །

རྗེ་དབོན་བསམ་འཕེལ་སྤྲུལ་སྐུ་ནས་རཏྣ་གླིང་པའི་ཐུགས་རྗེ་གསང་འདུས་ཀྱི་བུམ་སྒྲུབ་གསར་འཛུགས་ཀྱི་བདག་པོའི་རྐྱེན་ལ་བརྟེན་པའི། དབང་ལུང་ཁྲིད་མན་ངག་ཆས་ཡོ་བྱད་ལག་ལེན་ཡིག་ཆ་དབྱངས་གདངས་རོལ་མོ་དམ་རྫས་ཕབ་རྒྱུན་གཏའ་སྤེལ་གྱི་ཞིབ་ཚག །དེ་དག་དང་འབྲེལ་བའི་སྒྲུབ་ཕྲན་སྨིན་གླིང་རྡོར་སེམས། ཚེ་སྒྲུབ་གསང་འདུས། ཕུར་པ་བཅས་གནད་སྨིན་དང༌། སྔོན་འགྲོ་སྣ་སེལ་ནས་བཟུང་རྗེས་ཀྱི་བུམ་དབང་མྱོང་གྲོལ་གྱི་འགྲོ་དོན་བཅས་ཀྱི་མཛད་པ་ཕྱག་རྗེས་བསམ་གྱིས་མི་ཁྱབ་བོ། །ཟླ་སྤྲུལ་ཉིད་ནས་སཱཙྪའི་ཆོ་ག །སྨན་ཆོག་སྨྱུང་གནས་ཀྱི་ཆོ་ག་རྒྱས་བསྡུས་མཛེས་རྒྱན་ཡན་ལག་དང་བཅས་པ། གཞན་ཉེར་མཁོའི་འདོན་ཆ་ཟིན་བྲིས། བཀའ་དགོངས། སྨན་སྒྲུབ་སྐོང་ཆོག །རྒྱུད་དགུ། བཏགས་གྲོལ། མཐོང་གྲོལ་གྱི་རིགས་པར་དུ་བཞེངས་པ་ཁོ་ནས་ཀྱང་བསྟན་པའི་མེ་རོ་གསོ་བར་མཛད་དོ། །

ཞལ་ཐང་གི་རིགས་ལ། མཁན་ཆེན་ཉིད་ཀྱི་ཐུགས་དམ་སྒྲུབ་རྟེན་ཞལ་ཐང་སུམ་ཅུ་ལྷག་ཙམ་དང༌། ཨོ་རྒྱན་རྣམ་ཐར་ཞལ་ཐང་ཉེར་ལྔ། བཀའ་བརྒྱད་གྲྭ་ཐང་བཅུ་གཅིག །ཐུགས་དམ་རས་བྲིས་དཀྱིལ་འཁོར་མང་ཚན། ཙཀླི་སོགས་གང་བཞེངས་ཐམས་ཅད་ལ་དག་ཐེར་ལོ་ཆེན་བློ་གྲོས་མཐའ་ཡས་ལ་གསུངས་ཤིང༌། ལོ་ཆེན་རིན་པོ་ཆེ་ཉིད་ནས་ཀྱང་ཐུགས་ཁུར་འོ་བརྒྱལ་དང་ལེན་མཛད་ཅིང༌། དེ་དག་གི་མཐུན་རྐྱེན་ཞབས་འདེགས། དབོན་སྤྲུལ་སྒྲུབ་བརྒྱུད་བསྟན་འཛིན་ཕྲིན་ལས། དབོན་པོ་ས་བཅུ་བསྟན་འཛིན་བྱང་ཆུབ་ཆོས་ཀྱི་ཉི་མ། འཆི་མེད་སྤྲུལ་སྐུ་ངེས་དོན་དབང་པོ། བླ་མ་མགོན་དབང༌། གཞན་ཡང་སྒྲུབ་བླ་ཆེ་འབྲིང་ཆུང་གསུམ་ཕྱོགས་འདུས་ཀྱི་བུ་སློབ་ཐམས་ཅད་ཀྱིས་མཁན་ཆེན་བླ་མ་སུ་ཙནྡྲ་དང་ཀྭན་ཏིང་ཏའི་སི་ཏུ་རིན་པོ་ཆེ་ཡབ་སྲས་ཀྱི་ཐུགས་ལ་གང་བཞེས་པ་དེ་བསྒྲུབས་པས་དྭགས་པོ་བཀའ་བརྒྱུད་ཀྱི་བསྟན་པ་མཚོ་ནང་གི་པདྨ་ལྟར་རྒྱས་ཤིང་ནམ་མཁའི་ནོར་བུ་ལྟར་གསལ་ཞིང་ཕྱོགས་མཐའ་ཀུན་ཏུ་ཁྱབ་བོ། །

༈ བཅུ་བཞི་པ་ཡི་དམ་ལྷ་ཡིས་ལུང་བསྟན་ཚུལ་ནི།

ཚེ་སྦྱིན་འཕགས་མ་ཨརྻ་ཏཱ་རེ་ཡིས། །

ཀརྨའི་གདན་སར་ཕེབས་པར་ལུང་བསྟན་ཀྱང༌། །

སྐྱབས་གཅིག་འཁོར་ལོའི་མགོན་པོའི་བཀའ་བཞིན་དུ། །

དཔལ་སྤུངས་ཡང་དབེན་བཞུགས་དེར་གསོལ་བ་འདེབས། །

ཞེས་པ། བཀའ་བབ་དྲུག་འདུས་སྒྲོལ་དཀར་ཡིད་བཞིན་འཁོར་ལོའི་བསྙེན་མཚམས་སྐབས་སུ་མནལ་ལམ་དག་སྣང་དུ་སྒྲུབ་ཁང་ཆེན་མོའི་གོང་དེར། རས་དཀར་པོ་འོད་འཚེར་བའི་ན་བཟའ་གསོལ་བའི་བུད་མེད་གཞོན་ནུ་རྒྱན་གྱིས་སྒེག་པ་ཕྱག་ན་མེ་ཏོག་གི་ཆུན་པོ་ཐོགས་པ། དབུ་སྐྲ་ཟུར་ཕུད་ལྟག་པར་བཅིངས་པ། ཕྱག་གཡས་ཀྱི་ན་བཟའ་ཕུ་དུང་རིང་པོས་ཞལ་རླངས་སྒྲིབ་པ་དང་ཞེ་ས་བཅས་པས་ལེགས་སྦྱར་གྱི་སྐད་མང་པོ་གསུངས་ཤིང་མཐར་འོག་མིན་ཀརྨའི་གདན་སར་སོང་དང་གནད་དོན་ཆེན་པོ་ཡོད་གསུངས་ནས་དབྱིངས་སུ་ཐིམ་མོ། །དེ་འདྲ་སྐུ་མདུན་སི་ཏུ་རིན་པོ་ཆེར་ཞུས་པས། དེ་ཡི་དམ་ལྷའི་ལུང་བསྟན་པ་རེད། གནད་དོན་ཆེ་བས་བྱོན་དགོས་ཐག་ཆོད་རེད་གསུངས། རྗེས་སོར་མཚམས་གྲོལ་ཐོག་ཅི་དགོས་སྙན་ཞུ་ཕུལ་བས། ང་རང་ཡོད་ཚེ་མ་འགྲོ་འདིར་སྡོད་དགོས། ཕུག་གིས་འགྲོ་དགོས་གསུངས་ནས་སྔར་རྒྱུན་ལྟར་བཞུགས་པ་ལགས་སོ། །

༈ བཅོ་ལྔ་པ་དབང་བསྐུར་མན་ངག་གི་རྒྱ་མཚོ་ཆེན་པོར་མངའ་དབང་བརྙེས་ཚུལ་ནི།

མེ་ཤེལ་རྐྱེན་དང་འཕྲད་པ་ཇི་བཞིན་དུ། །

འཇམ་པའི་དབྱངས་དངོས་མཁྱེན་བརྩེའི་དབང་པོ་ལས། །

རྒྱུད་ལུང་མན་ངག་རྒྱ་མཚོར་མངའ་དབང་འབྱོར། །

བསྟན་པའི་སྒྲོན་མེ་སྦར་ལ་གསོལ་བ་འདེབས། །

ཞེས་པ། འཆི་མེད་སྤྲུལ་སྐུ་ངེས་དོན་དབང་པོས་མཚམས་སྦྱར་ཏེ། མཁན་ཆེན་རྡོ་རྗེ་འཆང་དང་ལོ་ཆེན་བམ་མཐིང་བ་སྐུ་མཆེད་བཀའ་བགྲོས་ནས་སྐུ་ཞབས་སི་ཏུ་རིན་པོ་ཆེར་སྤྲུལ་སྐུ་འཇམ་དབྱངས་མཁྱེན་བརྩེར་རྒྱུད་ལུང་མན་ངག་བཀའ་གཏེར་རབ་འབྱམས་རྒྱ་མཚོ་ལྟ་བུ་བཞུགས་པས་དཔལ་སྤུངས་སུ་གདན་དྲངས་ནས་དབང་ལུང་གི་རྒྱུན་ཁ་དཀོན་པའི་རིགས་ཞུས་ན་འོས་སམ་སྙན་སྒྲོན་ཕུལ་བས་དེ་ཤིན་ཏུ་ལེགས་ཞེས་ཐུགས་དགྱེས་པ་ཆེན་པོས་གནང་བ་ཐོབ་ནས། འཇམ་མགོན་བླ་མ་མཉྫུ་གྷོ་ཥ་སྤྱན་དྲངས་ནས་ཟབ་རྒྱས་ཆོས་ཀྱི་དགའ་སྟོན་ལ་ལོངས་སྤྱོད་པ་ནི། ཇི་སྐད་དུ་ཡང༌། ཉི་མའི་འོད་ཟེར་རབ་ཚ་ཡང༌། །མེ་ཤེལ་མེད་ན་མེ་མི་འབྱུང༌། །དེ་བཞིན་སངས་རྒྱས་བྱིན་རླབས་ཀྱང༌། །བླ་མ་མེད་པར་འབྱུང་མི་སྲིད། །ཅེས་པའི་དཔེ་ལྟར་མཁན་སློབ་ཐུགས་ཡིད་གཅིག་འདྲེས་སུ་གྱུར་ནས། སྨིན་བྱེད་ཀྱི་དབང༌། གྲོལ་བྱེད་ཀྱི་ཁྲིད། རྒྱབ་རྟེན་གྱི་ལུང་སོགས་ཟབ་ཆོས་ཕན་ཚུན་གསན་བཞེས་ཁོ་ནས་དུས་འདའ་བར་མཛད་ཅིང་དཔེ་ཆ་གསར་བཞེངས་ཀྱང་བསམ་གྱིས་མི་ཁྱབ་པ་མཛད་པ་དེ་དག་ནི། མཁས་པ་མཁས་པའི་དབུས་ན་གསལ། །གྲུབ་པ་གྲུབ་པའི་དབུས་ན་བརྗིད། །ཅེས་དང༌། རང་གི་དམ་པ་ཚད་མར་འཛིན་པ་ཙམ། །གསང་ཆེན་ལམ་གྱི་ཕྱག་ལེན་ཡིན་མོད་ཀྱང༌། །རང་མིན་གཞན་ཀུན་ཡང་དག་མ་ཡིན་པར། །ལྟ་གང་འདོད་ལྷའི་ཉེ་རྒྱུ་མ་ཡིན་ནམ། །གང་ཞིག་ངང་པས་ཆུ་དང་འོ་མ་ཟུང༌། །སོ་སོར་འབྱེད་བཞིན་ཤེས་ལྡན་དེ་དག་ནི། །སྣ་ཚོགས་ཤེས་བྱའི་སྤྲོས་མཐའ་རབ་ཆོད་ནས། །ལེགས་བཤད་གང་ཡིན་བརྩོན་པས་དང་ལེན་འོས། །ཞེས་པ་དེ་ག་ལགས་སོ། །

༈ བཅུ་དྲུག་པ་ཀར་བརྒྱུད་བསྟན་པའི་སྲོག་རྩ་ཀརྨའི་གདན་ས་ལ་ཉམས་གསོ་མཛད་ཚུལ་ནི།

མཛད་པ་ཕྲིན་ལས་གདུལ་བྱ་དུས་བབ་ཚེ། །

འོག་མིན་ས་སྤྱོད་གསུང་གི་འཁོར་ལོ་རུ། །

ཡི་དམ་ལྷ་ཡི་ལུང་བསྟན་ཇི་བཞིན་དུ། །

བསྟན་པའི་ཉམས་གསོས་མཛད་དེར་གསོལ་བ་འདེབས། །

ཞེས་པ། ༧སྐྱབས་རྗེ་སི་ཏུ་སྐུ་གཤེགས་རྗེས། མཆོག་སྤྲུལ་སྐུ་རིམ་དུ་༧འོག་མིན་ཀརྨའི་མགོན་ཁང་དུ་མགོན་པོའི་བསྙེན་སྒྲུབ་བསྐང་བཟློག་ཟླ་གཅིག་ལྷག་ཙམ་བཞུགས། ཀརྨ་དང་ལྷ་སྟེང་གི་གནས་མཇལ་དང་ལམ་དུ་འཁོད་པར་དབང་ཆོས་ཀྱི་འབྲེལ་པ་དོན་ལྡན་དུ་གནང་ཞིང་དཔལ་སྤུངས་སུ་ཕེབས་ནས། འབུལ་བ་བླ་བྲང་དུ་ཕུལ་ནས་ཚེ་མཚམས་བཞུགས་རྩིས་མཛད་ཀྱང་སྤྲུལ་སྐུ་སྐུ་མཆེད་བཀའ་བགྲོས་པ་དང་སྔར་འཕགས་མ་སྒྲོལ་མས་ལུང་བསྟན་པ་ལྟར་འོག་མིན་ས་ལ་སྤྱོད་པ་དཔལ་གྱི་ཀརྨར་ཉམས་གཟིགས་སུ་ཕེབས་སྟེ། བསྟན་གཞི་གཙུག་ལག་ཁང་གཡར་མོ་ཆེ་དང༌། མགོན་ཁང་བདུད་དཔུང་ཟིལ་གནོན་ལ་ཉམས་པ་སོར་ཆུད། མ་ཉམས་གོང་འཕེལ་དང༌། བསྟན་རྩ་དགེ་འདུན་གྱི་སྡེ་ལ་དགེ་བསྙེན། རབ་བྱུང༌། དགེ་ཚུལ། དགེ་སློང་གི་སྡོམ་པ་འབོགས་པ་དང༌། ཕྱག་ཆེན། ཆོས་དྲུག་གི་གཙོས་པའི་ཁྲིད་རིམ་རང་རང་གི་བློ་དང་འཚམས་པ་གང་ཞུས་གནང༌། དབང་ཆེན་དབང་ཕྲན་རྗེས་གནང་ལུང་དང་བསླབ་བྱ་ཞལ་གདམས་སྒྲིག་ལམ་ཀུན་སྤྱོད་ཀྱི་གཟིགས་རྟོག་གི་བཀའ་དྲིན་གཞལ་དཀའ་བ་དང༌། ཚེས་བཅུ་དགུ་གཏོར་གྱི་བཅའ་ལག་ལྷ་ཁང་མགོན་ཁང་དུ་རྟེན་བཞག །མགོན་ཁང་ཆེན་མོར་མར་མེ་མཆོད་རྩམ་ཞལ་འདེབས་སོགས་ཟླ་བ་རེ་བཞིན་ཉམས་མེད་ཀྱི་གཞི་གཉེར་བསྐོ་བ་སོགས། ༧ཆོས་རྗེ་དུས་གསུམ་མཁྱེན་པ་དང་སི་ཏུ་འགྲོ་མགོན་རས་ཆེན་གྱི་ཐུགས་བསྐྱེད་དང་སྨོན་ལམ་དུས་སུ་བབ་པ་ལས་གཞན་མ་ཡིན་པ་གོར་མ་ཆག་གོ །

སྟག་ཤམ་གཏེར་བྱོན་ལོ་རྒྱུས་ནོར་བུ་པདྨའི་ལྗོན་ཤིང་ལས། ཟླ་བའི་མིང་ཅན་གྲུབ་པ་ཐོབ་པ་བྱུང་༔ ཞེས་དང༌། གཏེར་སྟོན་བདུད་འདུལ་གྱི་གཏེར་ལུང་ལས། ཀརྨའི་ཕྱོགས་ནས་བཀའ་བརྒྱུད་སྒྲོན་མེ་སྦར་༔ ཞེས་དང༌། ཁྲ་ལེགས་ཡེ་ཤེས་ཉི་མའི་ལུང་བསྟན་ལས། ཆུ་བོ་གསེར་ལྡན་རྒྱུད་ནས་མཚོན་ཆའི་འཁོར་ལོ་བསྐོར། །བསྟན་པའི་སྒོ་ང་ལྷོ་ཡི་ཞབས་སུ་ལུས། །དེ་དུས་པད་འབྱུང་ཟླ་བ་འཕུར་ཞིང་འཕུར། །ཞེས་པའི་པད་འབྱུང་ནི་མཆོག་གྱུར་གླིང་པ་དང༌། ཟླ་བ་ནི་ཟླ་བཟང་སྤྲུལ་པའི་སྐུའོ། །

༈ བཅུ་བདུན་པ་མཆོག་གྱུར་གླིང་པའི་རྩ་བའི་ཆོས་བདག་ཏུ་ལུང་གིས་ཟིན་ཚུལ་ནི། སྔོན་བསགས་ལས་དང་སྨོན་ལམ་བསླུ་མེད་མཐུས། །

ཀླུ་རྒྱལ་འཇོག་པོའི་གཙུག་རྒྱན་ནོར་བུ་བཞིན། །

མཆོག་གྱུར་གླིང་པས་ཟབ་བདུན་གཏེར་སྒོ་ཕྱེས། །

གཏེར་བློན་ཆོས་ཀྱི་བདག་པོར་གསོལ་བ་འདེབས། །

ཞེས་པ། སྐྱེ་རབས་ལས། ལས་ཀྱི་ས་བོན་ཅི་བཏབ་པ། །འབྲས་བུ་དེ་འདྲ་བསླུ་མེད་སྨིན། །ཅེས་གསུངས་པ་ལྟར། སྔོན་བསགས་བཟང་པོའི་ལས་འཕྲོ་དང༌། སྟོན་འཁོར་དགོངས་པ་དབྱེར་མེད་ཨོ་རྒྱན་རྗེ་འབངས་རྣམས་ཀྱིས་སྙིགས་དུས་ཀྱི་འགྲོ་བ་ལ་ཐུགས་བརྩེ་བས་སྨོན་ལམ་བདེན་ཚིག་བསླུ་བ་མེད་པའི་མཐུ་ལས་དུས་འདིར་གཏེར་སྟོན་དུ་གྲགས་པ་ཤིན་ཏུ་མང་ན་ཡང༌། ཀུན་གྱི་དབུས་ན་འགྲན་ཟླ་མེད་པ་ཀླུ་རྒྱལ་འཇོག་པོའི་གཙུག་གི་ནོར་བུ་བསམ་འཕེལ་དབང་པོ་ལྟར་མངོན་པར་འཕགས་པ་མཆོག་གྱུར་བདེ་ཆེན་གླིང་པས་ཟབ་བདུན་གཏེར་འབྱུང་ལྟར་གཏེར་ཁ་བཞེས་ཤིང༌།

ཆོས་ཀྱི་བདག་པོར་ལུང་གིས་ཟིན་ཚུལ་ནི། ཐུགས་སྒྲུབ་སྙིང་བྱང་ཡིད་བཞིན་ནོར་བུ་ལས། པྲ་བྷ་ཧསྟིའི་ཐུགས་སྤྲུལ་ཞིག༔ ལྷོ་ཡི་ཕྱོགས་སུ་རབ་རྒྱས་སམ༔ ཡང་ན་ཚེ་ཡི་མིང་ཅན་འབྱུང་༔ དེ་དང་འདི་འཕྲད་ཀུན་ལ་ཕན༔ ཅེས་དང༌། བསམ་ལྷུན་ལོ་རྒྱུས་ཤེལ་ཕྲེང་ལས། གཉགས་ཆེན་ཛྙཱ་ན་རྟོགས་པས་རང་རྒྱུད་གྲོལ༔ བྱང་ཆུབ་སེམས་ལྡན་འགྲོ་བ་འདུལ་བ་འབྱུང་༔ ཞེས་པས་མཚོན། གཏེར་བྱོན་ཐམས་ཅད་དུ་ནོར་འཁྲུལ་མེད་པར་ཤིན་ཏུ་གསལ་བར་ཡང་ནས་ཡང་དུ་ལུང་གིས་བསྔགས་པ་ལྟར་གཏེར་ཆོས་ཀྱི་བདག་པོ་རྩོད་མེད་ཉི་ཟླ་ལྟ་བུར་ཡོངས་ལ་གྲགས་སོ། །

༈ བཅོ་བརྒྱད་པ་གཏེར་ཆེན་བླ་མ་དང་ཐུགས་ཡིད་གཅིག་འདྲེས་སྔོན་ལས་རྗེས་སུ་དྲན་ཚུལ་ནི།

ངོ་མཚར་འཕྲུལ་གྱི་ཡི་གེ་འབེབས་པའི་སྐབས། །

ངོ་མཚར་དག་པའི་སྣང་བ་འབྱམས་སུ་ཀླས། །

ངོ་མཚར་སྔོན་གྱི་ལས་འཕྲོ་རྗེས་སུ་དྲན། །

ངོ་མཚར་ཐུགས་ཡིད་གཅིག་འདྲེས་གསོལ་བ་འདེབས། །

ཞེས་པ། རབ་བྱུང་བཅུ་བཞི་པའི་མེ་འབྲུག་ཧོར་ཟླ་གསུམ་པའི་ཚེས་བཅུར་ཕུར་སྒྲོམ་ཞལ་ཕྱེས་ནས་གཏེར་ཤོག་འབེབས་པར་མཛད་དེ། དེ་ཡང་ལྕགས་ཀྱི་བྱང་བུ་ངོ་མཚར་བ་ལ་བརྡ་ཡིག་གྲིའི་བཀྲ་ལྟར་ཤར་བ་དང༌། འགའ་ཞིག་ལ་ཡིག་གསར་དུ་བབ་པ་དང༌། ཟངས་ཤོག་དམར་པོ་ཆུར་སྦངས་བས་མཐུག་ཅིང་མཁྲེགས་པ་ཟངས་ལྟར་འགྲོ་བ་སོགས་ངོ་མཚར་བའི་བཀོད་པ་ཅིར་ཡང་སྣང་བ་ནི། ཇི་སྐད་དུ་ཡང༌། གང་ལ་གང་འདུལ་དགོངས་པ་ཟབ་མོའི་གཏེར༔ ལ་ལ་རྒྱལ་པོའི་བླ་དཔེ་བཀླག་ཆོག་དང་༔ ལ་ལ་བོད་ཡིག་བརྡ་རུ་བསྒྱུར་བ་དང་༔ ལ་ལ་བརྡ་ཡིག་མདོ་ཙམ་བསྟན་པ་དང་༔ ལ་ལ་བརྡ་དོན་གསང་བའི་ཡི་གེ་དང་༔ ལ་ལ་འཕྲུལ་ཡིག་རྐྱེན་གྱིས་མངོན་པ་དང་༔ ལ་ལ་བལྟར་ཡོད་བཟུང་དུ་མེད་པ་སོགས༔ ཆོས་སྐུའི་ཡེ་ཤེས་རྣམ་པ་ཐམས་ཅད་པ༔ ཅིར་ཡང་འཆར་ཞིང་ཅིར་ཡང་འབྱུང་བའི་ཚུལ༔ ཅེས་གསུངས་པ་ལྟར་དང༌། གཏེར་ཆེན་རིན་པོ་ཆེ་དང་ཟླ་སྤྲུལ་རིན་པོ་ཆེ་རྣམ་པ་གཉིས་ཀར་རྩ་བ་གསུམ་གྱི་གཟིགས་སྣང་བསམ་གྱིས་མི་ཁྱབ་པ་དང༌། གཏེར་ཤོག་ལ་གཟིགས་པ་ཙམ་གྱིས་གཏེར་ཤོག་རྒྱ་ཆེན་པོར་གྱུར་ནས་ཡི་གེ་མང་དུ་གཟིགས་པ་དང༌། བར་སྣང་དུ་ཡི་གེ་འཆར་བ་དང༌། ཚིག་དོན་ཐུགས་ཀྱི་ཀློང་ནས་བརྡོལ་བ་སོགས་དག་པའི་སྣང་བ་འབྱམས་སུ་ཀླས་སོ། །

སྔོན་ལས་རྗེས་སུ་དྲན་ཚུལ་རྣམས་གཏེར་ཆེན་རིན་པོ་ཆེས་གསུངས་པ་ཐམས་ཅད་ཟླ་སྤྲུལ་རིན་པོ་ཆེའི་ཐུགས་ལ་ཤར་ཞིང་ཐུགས་ཡིད་གཅིག་ཏུ་འདྲེས་པའི་ཚུལ་ནི། མངའ་བདག་རྒྱལ་པོ་དང་ཞང་འུ་རིང་རྒྱ་ཚ་ལྷ་སྣང་གཉིས་ཀྱི་འཛམ་གླིང་གསུམ་གཉིས་དབང་དུ་བསྡུ་བའི་བཀའ་བགྲོས་མཛད་པའི་ཚེ་དམ་སྲིད་སྦྲང་མའི་མཆུ་ཅན་གྱིས་ལྷ་སྲས་མུ་རུབ་ལ། རྒྱལ་སྲས་རང་ལ་དུག་བཏང་ངམ་མཐའ་ལ་སྤྱུགས་པ་གང་རུང་བྱེད་འདུག་པས་གྲོས་ལ་རྟོག་ཅིག་བསྒོས། རྒྱལ་བུ་རྗེ་བློན་གྱི་བཀའ་བགྲོས་སར་ཕྱིན་པས་ཞང་འུ་རིང་གི་བུས་སྒོ་བསྲུངས་པས། རྒྱལ་བློན་བཀའ་གྲོས་བདོག་པས་དལ་གཅིག་བཞུགས་བྱས་པ་དང༌། རྒྱལ་བུས་ཕའི་གམ་དུ་བུ་འོང་ས་མེད་དམ་ཞེས་རལ་གྲི་བསྣུན་ནས་ཞང་འུ་རིང་གི་བུ་བསད། འདིའི་ཞལ་ལྕེ་སུས་ཀྱང་མི་ཆོད་པས་འགོས་རྒན་པོ་ཕ་རི་ནས་བོས་གསུངས་ཏེ། བོས་པས་ཞལ་ལྕེ་འདར་གསུམ་དང༌། དགའ་གསུམ་བཅད་པ་ནི། འགོས་དང་པོ་རྒྱལ་པོའི་དྲུང་དུ་ཕྱིན་ཏེ། མི་ཀུན་མཐུན་པར་རྗེས་འབངས་བསད་ན་ལང་བ་མི་འོང་འབངས་འཁོར་ཆགས་ཐབས་མེད་ཟེར་གི་འདུག་གླེང་བས་རྗེ་འདར། ཞང་གི་སར་ཕྱིན་ནས་མི་ཀུན་ལབ་པར་རྗེས་འབངས་བསད་པ་ལ་སུས་ཅི་བྱ་ཟེར་བྱས་པས་བློན་པོ་འདར། ཁྲོམས་སུ་ཞལ་ལྕེ་འདི་ཉན་ཤིན་ཏུ་ཆེའོ་སྨྲ་བས་འབངས་བྱིངས་རྒྱལ་བློན་འཁྲུག་ཏུ་དྭོགས་ནས་འདར་རོ། །དེ་ནས་འགོས་རྒན་བློ་དང་ལྡན་པས། ངས་ཞལ་ལྕེ་འདི་མི་ཆོད་པར་གདའ། འོན་ཀྱང་ཟུར་མཁར་རྡོ་ཡི་མཆོད་རྟེན་ལ་དྲིས་ཞེས་པའི་སྒོ་ཡིག་སྦྱར། དེར་རྗེ་འབངས་ཐམས་ཅད་ཧ་ལས་ཤིང་བརྒྱུགས་པས། མཆོད་རྟེན་འོག་མ་ལ་རྗེས་འབངས་བསད་པ་ལ་སུས་ཅི་བྱ་བྲིས་པས་རྗེ་དགའ། འོན་ཀྱང་མཆོད་རྟེན་གོང་མའི་བང་རིམ་ལ་དྲིས་ཟེར། དེར་རྗེས་འབངས་བསད་ན་ལང་བ་མི་ཡོང་འོན་ཀྱང་འཕྲང་མདའི་ཐོ་ལ་དྲིས་ཟེར་བས་ཞང་དགའ། འཕྲང་མདའི་ཐོ་ལ། ལྷ་སྲས་མུ་རུབ། བཙན་པོ་སོ་ཁ་བསྲུང་ཞིང་མཐའ་བཞི་འདུལ་བའི་དམག་ལ་ལོ་གསུམ་ཐོང༌། ཞང་གི་བུ་སྟོང་ལ་སྡེ་བྱིན། འབངས་བྱིངས་པོ་བདེར་ཆུག་བྲིས་པས་འབངས་དགའ་སྟེ། ཞང་གི་བུ་སྟོང་ལ་གྲྭ་དོལ་གཞུང་གསུམ་བྱིན་པས། གྲྭ་དོལ་གཞུང་གསུམ་ལ་རྗེ་མེད་ཟེར་བའི་གཏམ་དེ་ཡིན། དེ་ནས་ལྷ་སྲས་ཀྱིས་བསམ་ཡས་བར་ཁང་དུ། སློབ་དཔོན་པདྨ་འབྱུང་གནས། མཁན་ཆེན་བོ་དྷི་ས་ཏྭ། པཎ་ཆེན་བི་མ་མི་ཏྲ། སློབ་དཔོན་ཀ་མ་ལ་ཤི་ལ། བླ་མཆོད་བརྒྱ་དང་ལྔ་བཅུ། ཐུགས་སྲས་བརྒྱད་ལ་སོགས་པ་ཚོགས་པའི་སྤྱན་སྔར་མཆོད་པ་རྒྱ་ཆེན་པོ་དང་ཚོགས་ཀྱི་མཆོད་པ་བཤམས་ཏེ་ཞུས་པ། བདག་ཅག་ཕྱོགས་ཀྱི་སོ་ཁ་སྲུང་བ་ལ་གཏོང་ན་ཚེ་སྲོག་ལ་བར་ཆད་མེད་པ་དང༌། ཡབ་རྒྱལ་པོའི་དགོངས་པ་རྫོགས་པ་དང༌། ས་ཕྱོགས་ཐམས་ཅད་བཀྲ་ཤིས་བདེ་ལེགས་འབྱུང་བའི་ཐུགས་གཏད་ཞུས་པས། ཨོ་རྒྱན་ཆེན་པོས་རྒྱལ་པོ་ཆེན་པོ་རྣམ་ཐོས་སྲས་འཁོར་རྟ་བདག་བརྒྱད་ལས་བྱེད་མགོ་བརྙན་གྱི་དམག་ཚོགས་དང་བཅས་པ་མངོན་སུམ་བཀུག་ནས་ལྷ་སྲས་མུ་རུབ་དང་ལུས་དང་གྲིབ་མ་ལྟར་འགྲོགས་ནས་ཕྲིན་ལས་བསྒྲུབས་པའི་མནའ་ཐོ་བཅས་གཉེར་དུ་གཏད། ཞལ་གཟིགས་པ་ལྟར་མཐའ་མི་ན་ཐཱ་བིརྻས་དམག་དར་བྲིས་ཤིང་ལོ་པཎ་ཀུན་གྱིས་རབ་གནས་མཛད། དེ་ནས་དམག་ལ་ཆས་ཏེ་རྩིས་ལེན་པའི་སྐབས་སུ། སོ་ཕག་གི་དེའུ་ཆེན་པོ་བརྩེགས་པ་ལ་ལྷ་སྲས་བཞུགས་ནས་དམག་དར་ཕྱར། ཞང་བློན་ཆེན་པོ་ལྷ་བཟང་དང་ཀླུ་དཔལ་གྱིས་རྒྱ་ཟམ་ཆེན་པོ་ལ་གཤར་ནས་གྲངས་རྩིས་པས་ཤར་ཕྱོགས་བྱ་ཁྲའི་རྒྱལ་ཁམས་ནས་ཡིན་ཟེར་བ་ལུས་པོ་མི་ལ་མགོ་བྱ་ཁྲའི་གདོང་པ་ཡོད་པའི་དམར་དར་རེ་ཕྱར་བའི་རྗེས་སུ་ཁྲི་ཕྲག་རེ་གཤར་བས་དར་ཚོ་དགུ། ལྷོ་ཕྱོགས་གྲུལ་བུམ་གྱི་རྒྱལ་ཁམས་ནས་ཡིན་ཟེར་བ་རོ་སྟོད་མི་ལ་རྟ་བོང་གི་རྐང་སུག་འབྱར་བའི་དམག་ཚོགས་ཁྲི་དར་ཕྱར་བས་དར་ཚོ་བཅུ། ནུབ་ཕྱོགས་བྱི་ལའི་མཇུག་མ་ཅན་གྱི་རྒྱལ་ཁམས་ནས་མི་ལུས་བྱི་ལའི་འཇུག་མ་ཅན་དམག་ཚོགས་ཁྲི་དར་ཐོག་པས་དར་ཚོ་བཅུ་གཉིས། བྱང་ཕྱོགས་རྣ་བོང་གི་རྒྱལ་ཁམས་ནས་ཡིན་ཟེར་བ་མི་ལུས་བོང་བུའི་རྣ་བ་ཅན་གྱི་དམག་ཚོགས་ཁྲི་དར་ཕྱར་བས་དར་ཚོ་བཅུ་གསུམ་བཅས་མཐོང་བས་ལྷ་སྲས་ཀྱིས་བགད་མོ་ཤོར། ཕྱོགས་བཞིའི་དགྲ་ཐུལ་བར་འདུག་གསུངས། དེ་ནས་གྲུ་གུའི་ཡུལ་དང་རྒྱ་ནག་ཧོར་གྱི་སྒོམ་གྲྭ་བར་པ་རྣམས་བཅོམ་ནས། བ་སོའི་ལྷ་ཁང༌། དམག་གི་དུང་དམར་ཁམས་གསུམ་ཟིལ་གནོན། ཆོས་དུང་དཀར་པོ་རྒྱང་གྲགས། ཆ་ལང་སྟོང་གསུམ་འབྲུག་སྒྲ་སོགས་དཀོར་ཆ་ཐམས་ཅད་ཁྱེར། རྒྱལ་པོ་པེ་དཀར་གྱི་སྐུ། རྣམ་སྲས་ཀྱི་འཆམས་སྐུ། གནོད་སྦྱིན་རྩི་དམར་གྱི་བསེ་འབག་སྨུག་ཆུང་རྣམས་གདན་དྲངས། ལྷ་བཟང་ཀླུ་དཔལ་དང་དམག་སྡེ་འགའ་ཞིག་ཁྲི་སྟན་གྱི་སོ་ཁ་འདུལ་བར་བསྐོས་ནས། རྒྱལ་བུ་ཡར་བྱོན་དམག་རྫས་རྣམས་ཡབ་རྒྱལ་པོ་ལ་ཕུལ། དམག་ལ་འགྲོ་བའི་དུས་ལྷ་སྲས་ཀྱི་དགུང་ལོ་ཉེར་ལྔ་དང༌། ཡར་བྱོན་དུས་སུམ་ཅུ་རྩ་ལྔ་བཞེས། བསམ་ཡས་སུ་སློབ་དཔོན་པདྨའི་དྲུང་དུ་སྡིག་པ་བཤགས། བཀའ་འདུས་སྔ་ཕྱི་བར་གསུམ་གྱི་ཟབ་ཆོས་ཐོབ། རྡོ་རྗེ་ཕུར་པ་ཞལ་གཟིགས་ཡབ་རྒྱལ་པོའི་དགོངས་པ་མཐར་ཕྱིན། དེ་དུས་དགའ་ཞིང་སྐྱིད་པའི་དུས་ཞིག་ཡིན་གསུངས། ད་དུང་ཞང་རྒྱ་ཚ་ལྷ་སྣང་འཕྲུལ་ཆེ་བས་ལྷ་སྲས་དམ་འཛིན་བསད་ཀྱིས་དྭོགས་ཏེ་བྱང་ཀོངས་སུ་སྤྱུགས། ཀོང་པོ་མཆིམས་ཀྱི་གད་པ་སྐྱ་བོར་ཐུགས་དམ་ལྷ་ཁང་བཞེངས། ཕུར་པ་སྒྲུབ་ཅིང་ཕྱི་ནང་གི་བདུད་དགྲ་བཏུལ། བསྙེན་ཕུར་ཀོང་པོ་ཀློང་སྒྲོམས་སུ་གཏེར་དུ་སྦས། སངས་རྒྱས་གླིང་པས་ཀརྨ་སྒར་ཆེན་གྱི་དམག་ཟློག་ཏུ་གདན་དྲངས་པའི་ཕུར་པ་གདེངས་ཆོག་དང་ཐུན་འཕེན་ཆོག་ཡིན་ཀྱང་རྟེན་འབྲེལ་འཆོལ་བས་ཕན་པ་མ་བྱུང༌། དེ་སྐབས་མི་སྐྲག་ལ་མཐའ་མེད་ཟེར་བ་དེ་རེད། དེ་དུས་བསམ་སྦྱོར་སྣ་ཚོགས་ཀྱིས་ལས་དཀར་ནག་འདྲེས་པའི་དུས་ཡིན་པར་གསུངས། རྣམ་སྲས་སྤྲིན་གསེབ་མ་དང་ལྗང་ཡུལ་མའི་ལོ་རྒྱུས་ཅུང་ཟད་འདྲ་མིན་འགའ་ཞིག་འདུག་ཀྱང་འདི་ནི་གཏེར་ཆེན་བླ་མའི་སྔོན་ལས་རྗེས་དྲན་ལྟར་རོ། །

ད་དུང་མཐའ་བཞི་དབང་དུ་བསྡུས་ཚུལ་དགོངས་འདུས་གསུངས་ཚུལ། གཏེར་ཆེན་སངས་རྒྱས་གླིང་པ་དང་ཞིག་པོ་གླིང་པའི་སྐྱེ་བ་དྲན་ཚུལ་སོགས་རྣམ་གྲངས་ཤིན་ཏུ་མང་བ་རྣམས་གཏེར་ཆེན་རྣམ་ཐར་དང་གཏེར་འབྱུང་ཆེ་ཆུང་རྣམས་སུ་འགོད་པར་འགྱུར་བས་འདིར་ཡི་གེ་མང་དུ་དྭོགས་པས་མ་བྲིས་སོ། །

མཁན་ཆེན་རྡོ་རྗེ་འཆང་ཟླ་བ་བཟང་པོའི་སྐྱེ་བ་སྔ་མ། ཡུལ་ཡར་ལུང་ཤེས་པ། གདུང་རུས་གཉགས། ཡབ་འཕྱོས་ལྷ་སྣང༌། མ་ཡུམ་སུམ་བཟའ་བློ་གྲོས་མ། ས་དྲུག་པ་ཐོབ་པའི་བྱང་སེམས་ཀྱི་རྟགས་མགྲིན་པར་སྣ་ཚོགས་རྡོ་རྗེ་རང་བྱོན་ཡོད། མཚན་རྒྱལ་བའི་བློ་གྲོས་ཀྱང་ཟེར། ངེས་པའི་དོན་ལ་དབང་གི་ཆུ་བོ་འདུས་ཚུལ་ནི། རྫོགས་པ་ཆེན་པོ་ཨ་ཏི་ཡོ་ག་རྒྱལ་མོ་གཡུ་སྒྲ་སྙིང་པོ་ནས་གསན་པ་རིག་པའི་རྩལ་དབང་སྟེ་དབང་གི་ཆུ་བོ་དང་པོ། ཨོ་རྒྱན་རིན་པོ་ཆེས་བསམ་ཡས་མཆིམས་ཕུར་རྗེ་འབངས་རྣམས་དང༌། ཁྱད་པར་རྒྱལ་བ་མཆོག་དབྱངས་དང་གཉགས་ལོ་ལ་གནང་བ་ཆུ་བོ་གཉིས་པ། སློབ་དཔོན་ཧཱུྃ་ཆེན་ཀ་ར་ནས་དགེ་སློང་ནམ་མཁའི་སྙིང་པོ་དང༌། དེ་ཉིད་ཀྱིས་གཉགས་ལ་གཉལ་གྱི་གནས་སུ་གནང་བ་ཆུ་བོ་གསུམ་པ། བི་མ་མི་ཏྲས་སྨིན་གྲོལ་རྫོགས་པར་སྩལ་བ་དབང་གི་ཆུ་བོ་བཞིའོ། །ཡོངས་གྲགས་བཀའ་ཐང་ལྟར་ན། བཀའ་རྟགས་པོ་ཏིའི་དབང་བསྐུར་ཐོབ་པ་ནི༔ རྒྱལ་པོ་ཛཿཞེས་ཨིནྡྲ་བོ་དྷི་ཡིན༔ ཞེས་གསུངས་པ་ལྟར། རྒྱལ་པོ་ཛས་ཨུ་པ་རཱ་ཛ་དེས་ཐོར་ཅོག་ཅན། དེས་དྷརྨ་རཱ་ཛ། དེས་ཟ་ཧོར་ཨིནྡྲ་བོ་དྷི་ཕྱི་མ། དེས་ཁ་ཆེ་མ་ཧཱ་རཱ་ཛ། དེས་ཧཱུྃ་ཀ་ར། དེས་གནུབས་ནམ་མཁའི་སྙིང་པོ། དེས་སྦྲགས་ཡོངས་རྫོངས་སུ་ཁྲི་སྲོང་དང་གཉགས་ལོ་གཉིས་ལ་གནང༌། ཡི་དམ་ལྷ་ཡི་དབང་བསྐུར་ཐོབ་པ་ནི༔ སློབ་དཔོན་ཆེན་པོ་དགའ་རབ་རྡོ་རྗེ་ཡིན༔ ཞེས་པ་ལྟར་དགའ་རབ་ནས། ཤྲཱི་སེང༌། བཻ་རོ། གཡུ་སྒྲས་མངའ་བདག་དང་གཉགས་ལོ་གཉིས་ལ་གནང༌། པཎྜི་ཏ་ཡི་དབང་བསྐུར་ཐོབ་པ་ནི༔ སློབ་དཔོན་ཆེན་པོ་བི་མ་མི་ཏྲ་ཡིན༔ ཞེས་པ་ལྟར་བི་མ་མི་ཏྲས་ཡར་ལུང་ཤེལ་བྲག་ཏུ་ཁྲི་སྲོང་དང་གཉགས་ལ་གནང་ནས། གསང་མཚན་ཚངས་པ་ལྷའི་མེ་ཏོག་དང་དྲི་མེད་ཟླ་ཤར་རྩལ་དུ་བཏགས་རང་རིག་རྩལ་གྱི་དབང་བསྐུར་ཐོབ་པ་ནི༔ སློབ་དཔོན་ཆེན་པོ་པདྨ་འབྱུང་གནས་ཡིན༔ ཞེས་པ་ལྟར་ཨོ་རྒྱན་ཆེན་པོས་སྤ་གྲོ་སྟག་ཚང་དུ། ཁྲི་སྲོང༌། ཀུ་མ་ར། མཚོ་རྒྱལ་གསུམ་ལ་གནང་བས་གསང་སྔགས་ཆུ་བོ་བཞི་ཡི་བཀའ་ཐམས་ཅད་བུམ་པ་གང་བྱོལ་ཐོབ་པ་ནི་དགའ་ཞིང་སྐྱིད་པའི་དུས་ཡིན་ཨང༌། ཨོ་རྒྱན་ཆེན་པོས་བསམ་ཡས་མཆིམས་ཕུར་བཀའ་བརྒྱད་དབང་གི་སྐབས། མེ་ཏོག་ཆེ་མཆོག་ལ་བབ་ཅིང་གྲུབ་པའི་རྟགས་མཚན་ཡར་ལུང་ཤེལ་བྲག་ལས་བདུད་རྩིའི་ཆུ་རྒྱུན་བཞེས་པ་དྲན་ནམ། གྲུབ་པ་བརྙེས་པའི་དུས་ལགས་གསུངས། མངའ་བདག་སྐུ་གཤེགས་རྗེས་བཙུན་མོ་དམར་རྒྱན་མའི་དུས་ལོ་པཎ་ལ་ཤིན་ཏུ་སྡང་བས་ལོ་པཎ་ཕལ་མོ་ཆེ་བས་མཐའ་དབེན་པ་བརྟེན་དགོས་བྱུང་བས། གཉགས་ལོ་དཔོན་སློབ་ཡར་འབྲོག་ཕྱོགས་སུ་བཞུགས་སྐབས། རང་གི་ཕ་སྤུན་གཉགས་དགེ་སྟོན་དགྲར་ལངས། གཡོག་བཅས་ཀོང་པོ་མཆིམས་ཡུལ་དུ་བྱོན་པས། མཆིམས་བྱ་རོག་དགྲར་ལངས། དེ་ཡང་མ་ཆགས་དབུས་སུ་བྱོན། འབྲོ་སྲས་ཆུང་དགྲར་ལངས་པ་སོགས། ངལ་ཞིང་དུབ་པའི་དུས་དྲན་ནམ་གསུངས་པས། མཁན་ཆེན་ཟླ་བའི་ཐུགས་ལ་ཝལ་གྱིས་དྲན་ཏེ་ཐུགས་སྐྱོ་བའི་སྣང་བ་བྱུང༌། བསམ་ཡས་སུ་ལྷ་སྲས་མུ་ནེའི་དགོངས་རྫོགས་སུ་པཎ་ཆེན་བི་མ་མི་ཏྲ་བྱོན་པས་མཇལ་ཏེ་གསེར་གྱི་མེ་ཏོག་ཕུལ། བི་མ་ལས། ལོ་ཙཱ་བ་དཔོན་གཡོག་སྐྱིད་པོ་བྱུང་ཡང་གསུངས་པས། གཉགས་ལོས་ཞུས་པ། ཡར་འབྲོག་སྒང་དུ་སྐྱིད་བགྱི་རུ། །དགེ་ལ་སྟོན་གྱི་མ་སྟེར་རོ། །མཆིམས་ཡུལ་གཏིང་དུ་སྐྱིད་བགྱི་རུ། །བྱ་རོག་དམྱལ་བས་མ་སྟེར་རོ། །བོད་ཡུལ་དབུས་སུ་སྐྱིད་བགྱི་རུ། །འབྲོ་སྲས་ཆུང་གི་མ་སྟེར་རོ། །དེ་མ་ལེགས་ལོ་ཙཱ་བ་ཆེན་པོ་སྨད་པ་དང་བསྟན་པ་ལ་ཐོ་འཚམས་པས་ལས་ཀྱི་སྦྱོར་བ་བྱའོ་གསུངས། ལྷོ་བྲག་མཁར་ཆུའི་སྦ་ཕུག་ཏུ་པན་ཆེན་བི་མ་དང་གཉགས་ལོ་ལྷན་ཅིག་པས་སེང་ཕུར་ཉེར་གཅིག་ལ་བརྟེན་ནས་རྡོ་རྗེ་ཕུར་པ་བསྒྲུབས་པས་གྲུབ་མཚན་མངོན་བྱུང་ཕུར་པ་འཕར་ཞིང་ལྡིང་བ་གཉགས་ལོས་བསྒྲིལ་ཏེ་བྱ་རོག་ལའོ་གསུངས་པས་སྟོང་ཁམས་ཀྱི་བྱ་རོག་མང་པོ་འདུས། མཆིམས་བྱ་རོག་ལའོ་གསུངས་པས་མཆིམས་ཡུལ་གྱི་བྱ་རོག་ཟུང་བྱུང་བ་ལ་ཕུར་པ་ཚད་པས་ཤི། བི་མས་བྱེ་མ་གཏོར་ནས་གསོས་ཏེ་བཏང༌། མཆིམས་ལྷ་གཡག་དཀར་དུ་སྤྲུལ་པ་བསྒྲལ་ཞིང་མཆིམས་བྱ་རོག་རབ་ཆད་དེ་སྟོངས་པར་བྱས། གཉགས་ལོ། སོག་པོ་དཔལ་ཡེ་འོ་བྲན་དཔལ་གྱི་གཞོན་ནུ་བཅས་ཀྱི་གཉན་ལྷ་བྱ་ཁྲར་སྤྲུལ་པ་གནས་སྤར་བ་སྤུན་དགེ་སྟོན་བསྒྲལ། དེ་ནས་འབྲོ་སྲས་ཆུང་ནེའུ་ཐང་ཞིག་ན་རྟ་ཕྱུགས་འཚོ་བ་ལ་རྣམ་ཤེས་ལིང་ག་ལ་བཀུག་ནས་ཕུར་པ་བཏབ་སྟེ་བསྒྲལ་ནས་རྣམ་ཤེས་ཆོས་ཀྱི་དབྱིངས་སུ་སྤར་རོ། །དེ་ལྟར་ངོ་བོ་ཆོས་དབྱིངས་འོད་གསལ་རྫོགས་པ་ཆེན་པོ་ལས་མ་གཡོས་བཞིན་དུ་མདངས་རྩལ་ལྷུན་གྲུབ་སྒྱུ་མའི་ལྷ་སྐུར་བཞེངས་ཏེ་ཕྲིན་ལས་དྲག་པོས་གདུལ་བྱ་གདུག་པ་ཅན་རྣམས་ཚར་བཅད་དེ་བདེ་ཆེན་གྱི་ས་ལ་བཀོད་པ་དང༌། ལོ་ཙཱ་བ་ཆེན་པོའི་ཚུལ་གྱིས་ཆོས་བསྒྱུར་བ་དང༌། ཉན་བཤད་ཀྱི་སྒོ་ནས་སློབ་མ་མང་དུ་བསྐྲུན། རྫུ་འཕྲུལ་སྣ་ཚོགས་པའི་བཀོད་པས་ལས་ལྡན་མང་དུ་བཏུལ། མཐར་འོད་ཕུང་ཆེན་པོར་གཤེགས་པ་དྲན་ནམ། མཐར་ཐུག་གི་འབྲས་བུ་མངོན་དུ་གྱུར་པའི་དུས་ལགས་གསུངས།

ཞར་བྱུང་གཉགས་ལོའི་སློབ་མའི་གཙོ་བོ་ཕུར་པའི་བཀའ་བབས་སོག་པོ་དཔལ་གྱི་ཡེ་ཤེས་ནི། སོག་པོ་ལྷ་དཔལ་གཅན་གཟན་གཉའ་ནས་འཛིན་ཞེས་པ་དེ་ཡིན་ལ། ཡེ་ཤེས་གཞོན་ནུས་ཡར་ལུང་ཤེལ་བྲག་རྒྱུད་ལུང་མན་ངག་ཐམས་ཅད་རྫོགས་པར་གནང༌། ཡོན་རུ་རྡོ་རྗེ་ཕུར་པ་ལ་བརྟེན་ནས་བླ་མའི་སྐུ་དགྲ་ལན་གསུམ་བསྒྲལ། གསང་མཚན་རྡོ་རྗེ་གཏེར་བཞད་རྩལ་དུ་གྲགས་ཏེ་རིག་འཛིན་གྱི་ས་ལ་གཤེགས། ཁོང་གི་སྐུ་འཁྲུངས་ཡུལ་ཡ་འབྲོག །ཡབ་སོག་པོར་འབར་ཡོན། མ་འབྲོམ་བཟའ་སྨན་ནེའུ། མིང་ལ་སྟག་སྦྱིན་དང་སྟག་ཟིལ་ཡང་ཟེར། མགར་མཛད་པས་དེ་སྐབས་མགར་བ་ལ་སོག་པོ་ཟེར་བས་དེར་གྲགས། ཆོས་མིང་ལྷ་དཔལ་ཡེ་ཤེས་སུ་བཏགས། ཕུར་པའི་དཀྱིལ་འཁོར་དུ་དབང་བསྐུར་བས་ཡེ་ཤེས་མངོན་དུ་གཟིགས། ས་ལྔ་པ་སྦྱངས་དཀའ་བ་ཐོབ་ཡིན་གསུངས། ད་ལྟ་དེའི་སྤྲུལ་པ་ཆོས་བདག་ཡོད་དམ་ཞུས་པས། ས་དང་པོ་ཐོབ་ནས་སྤྲུལ་པ་མང་དུ་ཡོད་པས། ས་ལྔ་པ་ཐོབ་པ་ལ་དུས་ཇི་ལྟར་སྙིགས་ཀྱང་སྤྲུལ་པ་ལྔ་ཡོད་གྲགས། ས་གཤི་རྣམ་སྲས་ཁོང་མགར་བ་རེད་ཁོང་མིན་ནམ། མི་ཕུར་པའི་དབྱིབས་ཅན་ཞིག་ཡོད་ལེ་རེད། ཨ་ཙི་རྩེད་མོ་སྤྲུལ་པ་དངོས་དང་སྐྱེ་བ་ཟེར་བ་ལ་དྲང་ངེས་སྣ་ཚོགས་ཡོད་རང་གིས་རྒྱུད་གྲོལ་ཞིང་བསྟན་འགྲོ་ལ་ཕན་དགོས། གཅིག་ནི་གཉགས་བན་རྡོར་རྒྱལ་གྱི་སྐྱེས་མཐའ་ས་བཅུ་བཛྲ་གརྦྷའང་ཡིན། དགེ་རྒྱལ་དུ་དམག་ཟློག་དང་མཆོད་རྟེན་བཞེངས་པར་ཁོང་བྱོན་པ་ཡིན། ད་ལྟ་ཨ་གསར་མིན་ན་གཏེར་གསར་ཕུར་པ་འདི་ལ་ཉམས་བཞེས་ཡག་པོ་མཛད་གི་ཡོད། ཁྱོད་རང་གིས་ཕུར་པ་ལ་ཉམས་ལེན་དང་འཆད་སྤེལ་བྱས་ན་བར་ཆད་ཟློག་པའི་གནད་ཡོད། ཡེལ་ཕུག་ཏུ་ཞོལ་དུ་རྨི་ལམ་བྱུང་བ་དང་ཁྲ་འགུར་ཕུར་སྒྲུབ་སྐབས་ཀྱི་རྨིས་ལྟས་རྣམས་ལས་འཕྲོ་ཡོད་པའི་རྟགས་རེད། རྣམ་སྲས་ཀུན་བཟང་ཀློང་ཡངས་ཁོང་དབུ་སྐྲ་རལ་པ་བཞག་ནས་རྟེན་སྔགས་བཙུན་གྱི་ཕུར་པ་འདི་ལ་ཉམས་བཞེས་བྱས་ན་གནད་ཞིག་ཡོད་དེ། ཁོང་ཡང་ཨ་འགྲོགས་ཅང་འགྲོགས་ངོར་ནས་བསྙེན་རྫོགས་བསྒྲུབས་འདུག་ཨི་ཟིར་གསུངས་པའང་ཟུར་གྱིས་འཕྲོས་པའོ། །

གཏེར་ཤོག་འབེབས་སྐབས་སོགས་ཀྱི་སྔོན་ལས་རྗེས་དྲན་གྱི་ཚུལ་ཡང༌། སྐབས་སུ་ད་ལྟའི་བག་ཆགས་ནི༔ རྨི་ལམ་ཡད་ཡུད་ཙམ་དུ་དྲན༔ སྡོད་མི་ཚུགས་ཤིང་བློ་སྣ་འགྱུར༔ དེ་ཚེ་པདྨ་བདག་ཉིད་ཀྱིས༔ ངེས་པར་བྱིན་གྱིས་བརླབས་པའི་རྟགས༔ ཡང་ནས་ཡང་དུ་གསལ་བ་ན༔ ཟབ་མོའི་གཏེར་གྱི་བརྡ་དང་འཕྲད༔ ཐེ་ཚོམ་མ་བྱེད་དོན་ལ་དྲིལ༔ ཟབ་མོའི་གཏེར་ཁ་བརྡོལ་བར་ངེས༔ ཅེས་གསུངས་པ་དེའོ། །

༈ བཅུ་དགུ་པ་གཏེར་ཆེན་བླ་མར་ཐབས་ཤེས་ཀྱི་རྟེན་འབྲེལ་བསྒྲིགས་ཚུལ་ནི།

ཨོ་རྒྱན་ཆེན་པོའི་གསང་བའི་ལུང་བྱང་བཞིན། །

ཐབས་ཤེས་ཨེ་ཝྃ་སརྒ་མ་ལོག་པས། །

ཟབ་གཏེར་ནམ་མཁའ་མཛོད་ཀྱི་དངོས་གྲུབ་བརྙེས། །

རྟེན་འབྲེལ་འཕྱུག་མེད་བསྒྲིགས་དེར་གསོལ་བ་འདེབས། །

ཞེས་པ། མཁའ་འགྲོ་ཡེ་ཤེས་མཚོ་རྒྱལ་གྱིས་བྱིན་རླབས་པའི་སྒོ་གསང་བའི་གྲོགས་ཟུར་བཟའ་མེ་ཏོག་སྒྲོན་དང༌། སྔགས་འཆང་ཧཱུྃ་གི་སྲས་མོ་འབུམ་ལྕམ་གྱི་སྐྱེས་མཐའ་ཡེ་ཤེས་ཌཱ་ཀིའི་མཚན་རྟགས་དང་ལྡན་པ་ལས་ཀྱི་ཕྱག་རྒྱར་བཞེས་ནས་མེ་འབྲུག་ཧོར་ཟླ་དྲུག་པའི་ཡར་ཚེས་ལ་ཡེལ་ཕུག་ནམ་མཁའ་མཛོད་ནས་ཟབ་གཏེར་རྒྱ་མཚོ་ལྟ་བུ་བཞེས་རྒྱུའི་ལུང་བྱང་ཡོད་ཀྱང༌། སྐུ་མཚམས་བཅད་རྒྱ་དམ་པོ་ལ་བཞུགས་པ་ལས་ཡུམ་མི་བཞེས་པར་གསུངས་པས། མཁན་ཆེན་རྗེའི་བརྟགས་པ་མཛད་པས་མཚོ་ཆེན་པོ་ཞིག་དང་ཉེ་བའི་སར་ཡོད་ཚུལ་འདྲ་བའི་བརྟགས་པ་ཤར་བས། རིག་མའི་ལོ་རྟ་མཚན་ཡིག་བཅས་༧དབོན་བླ་མ་ས་བཅུ་དཔོན་སློབ་རྒྱམ་གཞུང་སྐོར་དུ་བྱོན་ཀྱང་མ་རྙེད། གནད་བྱང་དུ་གླེ་མཚོ་དང་འབྲེལ་ཞིང༌། རྩིའི་དར་ལུང་མདའ་སོགས་འཁྲུལ་མེད་དུ་ངེས་པས། ཟུར་མང་བསྟན་སྤྲུལ་ཀརྨ་ཀློང་ཡངས་བདེ་ཆེན་སྙིང་པོ་དང༌། མ་ཡུམ་འཇང་བཟའ་བཅས་ལ་ཕྱག་བྲིས་གནང་ཞིང་མཁན་ཆེན་ཆོས་རྗེའི་དབྱར་སྒར་བཏེགས་པས་སྐུ་བརྟན་གྲུ་ཁར་ཌཱ་ཀི་དཔོན་སློབ་རྣམས་མཇལ་ཞིང་ཁྲུས་གསོལ་དང༌། ཐུགས་རྗེ་ཆེན་པོ་རྒྱལ་བ་རྒྱ་མཚོའི་དབང་རིན་འབྱུང་ནང་ལྟར་གནང༌། དབོན་དཱ་ཤ་བྷུ་མི་དཔོན་སློབ་ཀྱིས་གཏེར་ཆེན་སྟོན་འཁོར་སྐུ་རྒྱལ་ཤེ་ནེ་རི་བཀྲ་བར་དུ་ཞབས་སྐྱེལ་ལ་བྱོན། དེར་བི་མའི་ཡང་ཏིག་འདབ་གཏེར་དུ་སྦས། དེ་ཉིན་ཕྱིའི་གཏེར་སྲུང་དྲེགས་པ་སྡེ་ལྔས་རང་གཟུགས་སྟོན་པ་སོགས་ཡ་མཚན་པའི་རྟགས་མཚན་མང་དུ་བྱུང་ངོ༌། །དེ་དག་ཀྱང་ཞིག་པོ་གླིང་པའི་གཏེར་བྱོན་ཐུགས་རྗེ་ཆེན་པོ་འཁོར་བ་ལས་སྒྲོལ་གྱི་ལུང་བྱང་ལས། སྔགས་འཆང་ཧཱུཾ་གི་སྲས་མོ་འབུམ་ལྕམ་ཁྱོད༔ ཚེ་རབས་ལས་བཟང་རིག་འཛིན་སྲས་མོར་འཁྲུངས༔ ཆོས་ལ་སྲི་ཞུ་ཆེ་ཞིང་གདུང་སེམས་ལྡན༔ ལས་སྨོན་མཐུ་ཡིས་སྐྱེ་བརྒྱུད་མང་པོའི་བར༔ ལྷ་མི་ལ་སོགས་གང་དང་གང་སྐྱེས་ཀྱང༔ ལྷ་སྲས་ཉིད་ཀྱི་མཐུན་གྲོགས་འབྲེལ་བར་ལྡན༔ ནམ་ཞིག་རིག་འཛིན་ཞིང་དུ་བགྲོད་ཚེ་ཡང་༔ ཚོམ་བུ་གཅིག་གི་ངང་དུ་གཉིས་མེད་འགྱུར༔ ཞེས་དང༌། བླ་མ་དགོངས་འདུས་ལས་ཀྱང་བྱུང་བ་ལྟར་རོ། །སྔོན་ཡོངས་དགེ་མི་འགྱུར་རྡོ་རྗེ་ལ་མཁར་བཟའ་རྟེན་འབྲེལ་མ་འགྲིགས་པས། མི་འགྱུར་རྡོ་རྗེས་རལ་པ་བཅད་ནས་མེར་བསྲེགས་ནས། མཚོ་རྒྱལ་སྤྲུལ་པའི་ཞལ་མ་མཐོང༌། །ཨོ་རྒྱན་སྤྲུལ་པའི་ལྕང་ལོ་དོར། །བོད་ཁམས་བསོད་ནམས་འགྲིབ་པ་ཡིན། །གསུངས་པ་ལྟར་དེ་རུ་བྱུང་ཀྱང༌། དེ་འདྲ་མ་རེད་པ་ནི་སྤྲུལ་སྐུ་ཟླ་བཟང་རིན་པོ་ཆེ་དང༌། ཟུར་མང་བསྟན་འཛིན་སྤྲུལ་སྐུ་ཐབས་མཁས་ཐུགས་རྗེ་ལ་བརྟན་པ་ཡིན་ནོ། །

༈ ཉི་ཤུ་པ་གཏེར་ཆེན་ཡོངས་གྲགས་སུ་མངའ་གསོལ་ཚུལ་ནི།

མཁན་ཆེན་ཉིད་ཀྱི་ཐབས་མཁས་མཛད་བྱང་དང༌། །

གུ་རུ་ཡབ་ཡུམ་བདེན་ཚིག་བསླུ་མེད་མཐུས། །

མཆོག་གྱུར་གླིང་ཞེས་གཏེར་ཆེན་རྩོད་མེད་དུ། །

ཡོངས་གྲགས་མངའ་གསོལ་མཛད་ལ་གསོལ་བ་འདེབས། །

ཞེས་པ། གཏེར་ཆེན་བླ་མའི་གཏེར་ལུང་ལྟར་ཟབ་བདུན་སོ་སོར་རྩ་བའི་ཆོས་བདག་ལ་འཕྲོད་དགོས་པས། ཕུར་པ་ནི་རྩ་བའི་ཆོས་བདག་པྲ་བྷ་ཧསྟི་ཉིད་ལ་འཕྲོད་པས་རྟེན་འབྲེལ་མ་འཆོལ་བར་བྱུང༌། སྒྱུ་འཕྲུལ་རྩ་བའི་ཆོས་བདག་ཀརྨ་པ་ལ་འཕྲོད་དགོས་གསུངས་པའི་བཀའ་ཕེབས་དོན་ལྟར་ཇི་མི་སྙམ་དུ་མ་ལུས་པར་སྒྱུ་འཕྲུལ་ཕྱག་དཔེ་མྱུར་བར་བཤུས་ཤིང་ལོ་རྒྱུས་རྒྱུ་མཚན་ཡི་གེ་བྱ་མ་རྟའི་རྒྱུད་ནས་དུས་ལས་མི་ཡོལ་བའི་ཐབས་དང་རྩོལ་བ་གང་དྲག་མཛད་པ་དང༌། གུ་རུ་རིན་པོ་ཆེ་ཡབ་ཡུམ་སྟོན་འཁོར་ཐམས་ཅད་ཀྱི་བདེན་ཚིག་བསླུ་མེད་དུས་སུ་སྨིན་པའི་ཐུགས་རྒྱུད་བསྐུལ་བ་དང༌། ཁྱད་པར་གཏེར་ཆེན་གཏེར་ཕྲན་གང་ཡིན་ཀྱང་རུང་ཀརྨ་པས་དང་ལེན་གྱི་ཉམས་བཞེས་མ་མཛད་ན་འགྲོ་དོན་ཕྲིན་ལས་རླབས་ཆེན་མི་འབྱུང་བས་ད་རེས་གལ་པོ་ཆེ་ཡིན་གསུངས་ནས་ལམ་དུ་འགྲོ་བའི་རིམ་འགྲོ་གསོལ་བསྐང་ཐུགས་གཏད་བཀའ་ལེན་མ་འཁོར་དུ་མཛད་ཅིང་དམ་ལྡན་གྱི་སློབ་མར་དཔེ་དང་བཅས་ཡང་ཡང་གླེང་ངོ༌། །སྐྱབས་མགོན་ཀརྨ་པ་བཅུ་བཞི་པའི་ཞལ་སྔ་ནས་ཡེ་ཤེས་ཀྱི་གཟིགས་པས། སྐུ་རྟེན་ཚེ་དཔག་མེད་ཀྱི་སྐུ་ལི་དམར་ལས་གྲུབ་པ་ཁྱད་མཚར། གསུང་རྟེན་ཞབས་བརྟན་འབུལ་བའི་ཆོ་ག་རྟག་བརྟན་རྡོ་རྗེ། ཐུགས་རྟེན་རྡོ་རྗེ་དྲིལ་བུ། ཤེལ་དཀར་ཕྲེང་བ་བྱི་རུའི་རྒྱན་ལྡན་གསེར་གྱི་བཅུ་ཤད་ལྡན་པ་དང་ན་བཟའ་སོགས་གནང་སྐྱེས་ཀྱི་རྟེན་དང༌། མགུལ་སྲུང༌། དམ་རྫས། ཕྱག་བྲིས། མངོན་པར་བསྔགས་ཤིང་བསྟོད་པས་མངའ་གསོལ་བ་དང༌། མཁན་ཆེན་ཆོས་རྗེ་ཟླ་བ་བཟང་པོ་ལ་ཕྱག་བྲིས་རྟེན་ལྡན་དང་བཅས་དེ་སྔོན་བསྟན་འགྲོ་ཡོངས་ཀྱི་དཔུང་གཉེན་ཨོ་རྒྱན་པདྨའི་ཞལ་ཚབ་གཏེར་སྟོན་རིག་པ་འཛིན་པ་ལ་ཞབས་ཞུ་ལྷོད་མེད་གྲུབ་པ་ངོ་མཚར་ཆེ་འདུག །ད་དུང་རྟེན་འབྲེལ་མ་འཁྱུག་པའི་ཐབས་ལྷོད་མེད་ལྷུར་ཐག་དང༌། གཏེར་ལུང་སོགས་ལས་གང་གསུངས་རིམ་གྲོ་སྒྲུབ་པ་སོགས་མི་གཡེལ་བར་འཚལ་ཞེས་བཀའ་ལུང་ཕེབས་སོ། །

སྨྲས་པ།

གངས་ཅན་མགོན་པོ་པད་དཀར་འཆང་དངོས་ཀྱིས། །

མངའ་གསོལ་ཤིས་པའི་མེ་ཏོག་འཐོར་བའི་ཚེ། །

ལས་སྐལ་ལྡན་རྣམས་དད་པ་འཕེལ་བ་དང༌། །

དཀར་ཕྱོགས་ཡུལ་ལྷས་དགྱེས་གར་ལྷན་ཅིག་བསྒྱུར། །

པད་འབྱུང་ཐུགས་རྗེའི་འོད་ཟེར་ཉིན་མོར་བྱེད། །

བྱང་བསྟན་བྲག་སྐྱིབས་འབྱུང་བྱའི་མཐོང་བྱེད་ལ། །

མཛའ་མིན་སེང་གེ་དཀར་མོའི་འོ་མ་དེ། །

སྣོད་ངན་ཕལ་པས་མི་ཐེག་དཔེ་ཟླར་ཟད། །

མཁྲིས་ནད་ཅན་ངོར་དུང་གི་སེར་སྣང་དང༌། །

རབ་རིབ་ཅན་ལ་སྐྲ་ཤད་འཛག་པ་རྣམས། །

ཀུན་རྟོག་དུག་ཅན་རང་ལ་གནས་པས་ལེན། །

ཨེ་མ་སྔོན་བསགས་བསོད་ནམས་མ་དྲོས་མཚོར། །

མཆོག་གྱུར་གླིང་པའི་ཟབ་གཏེར་འབྲས་བཟང་ལྷུང༌། །

རྒྱུད་ལུང་མན་ངག་འཛམ་བུའི་ཆུ་གསེར་གྱིས། །

ཆོས་ཀྱི་རྒྱལ་མཚན་མཛེས་པའི་གཟི་འོད་འབར། །

དེ་ནས་རིམ་པར་འབྲི་ཟླ་སྒང་གི་ཀློང་སེམས་པདྨ་ཤེལ་ཕུག་དང༌། སེང་ཆེན་གནམ་བྲག་སོགས་ནས་ཁྲོམ་གཏེར་བཞེས་ཤིང་རྩོད་མེད་ཉི་ཟླ་ལྟར་ཡོངས་ལ་གྲགས་སོ། །ཨོ་རྒྱན་ཆེན་པོས་གཉགས་ལོ་ཡེ་ཤེས་གཞོན་ནུ་ལ་སྙིང་དབུས་པདྨ་འདབ་བརྒྱད་ཀྱི་དབུས་སུ་བླ་མ་འདི་ལྟར་སྒོམ་དགོས་གསུངས་ནས་ཕྱག་བཟོ་གནང་བའི་སྐུ་ཚབ་དང༌། གསང་སྔགས་ཆུ་བོ་བཞིའི་བཀའ་བབ་པ་དང་རྡོ་རྗེ་སློབ་དཔོན་ཆེན་པོར་མངའ་གསོལ་བའི་དབུ་ཞྭ་དབང་རྟགས་རིགས་ཀྱི་ཅོད་པན་བཅས་མཁན་ཆེན་ཆོས་ཀྱི་རྒྱལ་པོར་གནང་ཞིང་མངའ་གསོལ་ལོ། །དེ་ནས་མཁན་ཆེན་བླ་མས་ཡང་གསང་ཐུགས་ཀྱི་ཕུར་གཅིག་གི་བསྙེན་མཚམས་གནང༌། གཏེར་ཆེན་མཆོག་གི་མཚན་ཅན་གཏེར་ལུང་ལྟར་ཀརྨ་རིར་ལོ་གསུམ་བཅད་རྒྱའི་དམ་བཅའ་མཛད། དེ་སྐབས་ཟླ་བཟང་སྤྲུལ་པའི་སྐུ་རིན་པོ་ཆེ་ནས། སྐྱབས་མགོན་ཀརྨ་པ་ཐེག་མཆོག་རྡོ་རྗེའི་བཀའ་དང༌། གཏེར་ཆེན་ཆོས་ཀྱི་རྒྱལ་པོ་རྩོད་མེད་བྱོན་ཅིང་རང་རེས་ཆོས་བདག་བྱས་པའི་དོན་དང་དགོས་པ་བསྟན་འགྲོ་སྤྱི་སྒེར་ལ་ཕན་པའི་ཐབས་གཏེར་ལུང་ངམ། ཁྱེད་ཀྱིས་བརྟགས་པ་ཚད་ལྡན་མཛད་གྲུབ་ཞུས་ཏེ་སྣ་ལྔའི་དར་བཀྲ་ཤིས་པའི་རི་མོ་དང་ལྡན་པ་སོགས་དངོས་རྫས་རྟེན་གྱི་མཎྜལ་ཕུལ་བ་ལ། གཏེར་ཆེན་བླ་མས་བརྟགས་པ་མཛད་པས་ཨོ་རྒྱན་རིན་པོ་ཆེའི་ཞལ་དངོས་སུ་མཇལ་བ་ལ་ཞུས་པས། འོ་ན་ཡང་ཕུར་བསྒྲགས་མའི་སྒྲུབ་པ་དེ་བདག་གིས་བལ་ཡུལ་ཡང་ལེ་ཤོད་དུ་བསྒྲུབས་པ་བཞིན་ཁྱེད་རྣམས་ཀྱིས་བགྱིས་དང་ནམ་ཟླ་དུས་ཀྱི་བསྐུལ་བས་དབྱར་འབྱུང་བ་ལྟར་བསྟན་འགྲོ་སྤྱི་ལ་ཕན་ཐོགས་ན་བདག་གི་འདོད་པའི་ལོ་ཏོག་དང༌། སྐྱེད་ཚལ་མེ་ཏོག་གི་ཚལ་རྒྱས་པར་འགྱུར་ལ་རྟེན་འབྲེལ་གྱི་ཆོས་ཉིད་ཡིན། འདིའི་ལོ་ནས་ལྷོ་ཕྱོགས་མོན་གྱི་ཡུལ་ནས་བོད་ཡུལ་གྱི་བསྟན་འགྲོ་བརླག་བྱེད་ཕུང་བའི་སྣ་འདྲེན་གྱི་མགོ་བཙུགས་ནས་ལོ་ལྔ་ནས་ཟློག་མེད་དུ་འགྲོ་བས། དེ་ལྟ་ཟློག་པའི་དུས་ལ་བབ་པ་ཡིན་པས་ཡང་ཕུར་སྒྲུབ་ཆེན་གྱི་དབུ་བཙུགས་ན། རྒྱབ་བརྟེན་བདག་ཉིད་པདྨ་འབྱུང་གནས་དང༌། རྒྱལ་བ་ཤཱཀྱ་ཐུབ་པ། དཔལ་ཆེན་གསང་བའི་བདག་པོ། སློབ་དཔོན་པྲ་བྷ་ཧསྟི་རྣམས་ཀྱིས་བྱེད་ཅིང༌། སྒྲུབ་པ་དེར་བཞུགས་པ་ཐམས་ཅད་སྐྱེ་བ་དེའི་འོག་ཏུ་རིག་འཛིན་གྱི་ས་ནོན་པ་དང་ཁོང་རྣམས་ཀྱི་དགོངས་པ་རྫོགས་ཤིང་བསྟན་འགྲོའི་དོན་རླབས་པོ་ཆེ་འགྲུབ་པས་ཁྱེད་རྣམས་ཀྱི་ཐུགས་ལ་ཞོག་ཅིག་ལུང་བསྟན། སྒྲུབ་ཆེན་གྱི་ཆས་དང་དཔེ་ཆ་འབྲི་བ་འཆམས་བསླབ་པ་སོགས་སྟ་གོན་རྣམས་བགྱིས་ཏེ། མེ་སྦྲུལ་ཐ་སྐར་ཟླ་བའི་ཚེས་བཅུ་གསུམ་ལ་སྒྲུབ་ཆེན་གྱི་དབུ་བཟུང༌། དེ་ཡང་གཏེར་ལུང་ལྟར་དཀྱིལ་འཁོར་གྱི་གཙོ་བོ་བླ་མ་རྡོ་རྗེ་རྒྱལ་པོ་མཁན་ཆེན་ཆོས་རྗེ་ཟླ་བ་བཟང་པོ། རྡོ་རྗེ་རྒྱལ་ཚབ་གཏེར་ཆེན་རིག་པ་འཛིན་པ་མཆོག་གྱུར་གླིང་པ། ཀུན་བཟང་ཡུམ་ཆེན་བདེ་ཆེན་ཆོས་ཀྱི་སྒྲོན་མེ། གཞན་ཡང་རྗེ་དབོན་བསམ་འཕེལ་སྤྲུལ་སྐུ། སྐྱོ་བྲག་དུང་དཀར་སྤྲུལ་སྐུ། དབོན་བླ་མ་ས་བཅུ་རྡོ་རྗེའི་སྙིང་པོ། དབོན་པྲ་ཛྙཱ་དྷྭ་ཛ། བླ་མ་ཀརྨ་རི་རྒྱལ་སོགས་བླ་སྤྲུལ་སུམ་ཅུ་ཙམ་དང༌། དཔོན་སློབ་ཕྱེད་ཉིས་བརྒྱ་བརྒལ་བའི་འདུས་པ་རྣམས་ཀྱིས་སྒྲུབ་པ་མཐར་ཕྱིན་གེགས་མེད་གྲུབ། ཟླ་སྤྲུལ་གཏེར་ཆེན་མཁན་སློབ་དབོན་སྤྲུལ་རིན་པོ་ཆེ་ལྷན་རྒྱས་ཀྱི་ཞལ་སྔ་ནས། ཀརྨ་དགོན་གྱི་འདུས་པ་ཐམས་ཅད་ཁ་ལ་ཉན་ཁོབ་ལ་ཚུད་རྟེན་འབྲེལ་མ་འཁྱུག་ངོ་མཚར་ཆེ་གསུངས་ནས་ཐུགས་ཤིན་ཏུ་དགྱེས། གཏེར་ཆེན་རྣམ་ཐར་ལྟར་ལས་ཅན་རྣམས་ལ་དག་པའི་གཟིགས་སྣང་དབུགས་དབྱུང་ལུང་བསྟན་དཔག་ཏུ་མེད་པ་བྱུང༌། ཐུན་མོང་སྣང་ངོར་གཏོར་མ་ལ་བདུད་རྩི་བབས་པ་དང༌། བག་དྲོ་ཞིང་ཉམས་དགའ་ལ་དད་པ་དག་སྣང་འཕེལ་བ་ཁོ་ན་བྱུང༌། ཕྱིས་སུའང་དེ་དུས་ཀྱི་སྒྲུབ་ཆེན་དེ་འདྲ་བ་ཟེར་ནས་ཐམས་ཅད་ཀྱིས་དགའ་སྣང་སྤྲོ་སྣང་ཆེན་པོས་ཡང་ཡང་གླེང་དགོས་བ་བྱུང་ངོ༌། །

༈ ཉེར་གཅིག་པ་འོག་མིན་ཀརྨའི་གདན་སར་གཏེར་ཆེན་ཆོས་བདག་ཐམས་ཅད་ཞལ་འཛོམས་ནས་བཀའ་འདུས་སྒྲུབ་ཆེན་མཛད་ཚུལ་ནི།

ཁྱད་པར་རྒྱལ་བའི་དབང་པོ་ཀརྨ་པ། །

ཡབ་སྲས་ཆོས་བདག་ཐམས་ཅད་ཞལ་འཛོམས་ནས། །

བཀའ་འདུས་ཆོས་ཀྱི་རྒྱ་མཚོའི་སྒྲུབ་ཆེན་གྱིས། །

འབྲེལ་ཚད་དོན་ལྡན་མཛད་ལ་གསོལ་བ་འདེབས། །

ཞེས་པ། འཇིག་རྟེན་དབང་ཕྱུག་དཔལ་ཀརྨ་པ་ཆེན་པོའི་སྒར་ཆེན་ནས་གཞི་ལེན་མཛད་ནས། བཀའ་འདུས་སྒྱུ་འཕྲུལ་གྱིས་གཙོས་པའི་སྒྲུབ་ཁག་བཅུ་གསུམ་སྨན་སྒྲུབ་དང་བཅས་པ་མཛད་ཅིང་དངོས་གྲུབ་ལེན་ཆོག་དང་འབྲེལ་བའི་ཕྱི་ནང་གི་སྒྲུབ་དབང་དམ་རྫས་མྱོང་གྲོལ་གྱི་འགྱེད་ཆེན་སོགས་འབྲེལ་ཚད་དོན་ལྡན་དུ་གྱུར་ཀྱང༌། གནད་དུ་ཁེལ་བ་སྔ་མའི་སྒྲུབ་ཆེན་འདྲ་བ་མ་བྱུང་བས། རིག་འཛིན་ཆོས་རྒྱལ་རྡོ་རྗེའི་ལུང་བསྟན་ལས། རྐྱེན་བར་ཆད་ཕྱེད་ཟློག་སྟེ་ཕྱེད་མ་ཟློག་སོགས་དོན་ལ་གནས་ཏེ་སེམས་ཅན་སྤྱི་མཐུན་ལས་ཀྱི་བསྒོ་སྐལ་ལ་ཅི་བྱ་མ་མཆིས་སོ། །འདི་ཐད་འུར་ཟིང་སྣ་ཚོགས་རྐྱེན་གྱི་གླེང་མོ་ནི་དགོས་པས་དབེན་པས་མ་བྲིས་སོ། །

༈ ཉེར་གཉིས་པ་མཐའ་དམག་ཟློག་པའི་ལས་སྦྱོར་མཛད་ཚུལ་ནི།

དེ་ཚེ་ལོག་སྨོན་སྒྲ་གཅན་ཁ་རླང་གིས། །

བསྟན་འཛིན་ཆུ་ཤེལ་དབང་པོར་འཚེ་བ་ན། །

མངོན་སྤྱོད་དྲག་པོའི་ལས་སྦྱོར་ལ་བརྟེན་ནས། །

བདུད་བཞིའི་གཡུལ་ལས་རྒྱལ་ལ་གསོལ་བ་འདེབས། །

ཞེས་པ། རི་བོ་གཡུ་འབྲུག་འཁྱིལ་འདྲའི་ཁོག་སེང་ཞེས་འོག་མིན་ཀརྨའི་གདན་སར་མཐའ་དམག་ཟློག་པའི་ལས་སྦྱོར་སྲུང་ཟློག་བསད་གསུམ་མནན་བསྲེགས་འཕང་གསུམ་གཏེར་གྱི་ལུང་བྱང་དང་གཏེར་ཆེན་གྱི་ཞལ་ལུང་གང་གསུངས་ཐམས་ཅད་ཚུལ་བཞིན་བསྒྲུབས་ཏེ། གཤིན་རྗེ་ཡང་ཟློག་གི་སྤུ་རི་དཀར་ནག །བཀའ་བརྒྱད་ལས་ཀྱི་གཟེར་ཁ་ལྔ། ས་གནད་གནོན་པའི་མཆོད་རྟེན་གསར་བཞེངས་ཟུང་དང་དམ་སྲིའི་མནན་པ། ཞི་རྒྱས་དབང་དྲག་གི་མེ་མཆོད། ཀླུ་གཏེར་གཞུག་ཅིང་ཀླུ་གཏའ་བསྡོམས་པ། ཟངས་གླིང་དང་གཏེར་གསར་གྱི་གཏད་ཧྲོལ་བསྒྲུབས་ཤིང་འཕེན་པ། མཐའ་བཞིའི་སྐྱེ་བོ་དབང་དུ་སྡུད་ཕྱིར་པདྨ་མཁའ་འགྲོའི་སཱཙྪ་བསྒྲུབས་པ་སོགས་སྤྱི་སྒེར་བསྟན་པའི་རིམ་འགྲོ་ཐམས་ཅད་བསྒྲུབས་པར་མཛད་དེ། དེ་ཡང་མཐའ་བཞིའི་དམག་དཔུང་ལངས་ན་དབུས་ལ་ངན༔ གཅན་གཟན་དཔུང་ཆེན་འཐབས་ན་སྡེར་ཆགས་བརླག༔ མང་པོ་གྲོས་མཐུན་བསྟན་དགྲ་མིང་མེད་བརླག༔ ཅེས་དང༌། འབངས་ངོ་ལོག་བྱེད་པ་རྒྱལ་པོའི་དགྲ༔ སློབ་མ་དམ་ལོག་བྱེད་པ་སློབ་དཔོན་གྱི་གཤེད༔ མ་རབས་ཁྲོམ་ཤོག་རྒྱས་པ་ཡ་རབས་ཀྱི་བདུད༔ དེ་ལ་མངོན་སྤྱོད་དྲག་པོའི་ལས་སྦྱོར་བྱ༔ ཞེས་གསུངས་པ་ལྟར་རོ། །

༈ ཉེར་གསུམ་པ་ཟབ་རྒྱས་ཆོས་ཀྱི་འཁོར་ལོ་བསྐོར་ཚུལ་ནི།

རིགས་ཅན་གསུམ་གྱི་གདུལ་བྱ་གྲངས་མེད་པར། །

ཐུབ་པའི་དབང་པོས་ཆོས་འཁོར་བསྐོར་བ་བཞིན། །

ཁམས་དབང་མོས་པའི་བྱེ་བྲག་ཇི་བཞིན་དུ། །

ཟབ་རྒྱས་ཆོས་ཚུལ་སྟོན་ལ་གསོལ་བ་འདེབས། །

ཞེས་པ། ཉན་རང་བྱང་སེམས་ཀྱི་རིགས་ཅན་གསུམ་ལ་ཡང་དག་པས་རྫོགས་པའི་སངས་རྒྱས་ཀྱིས་འདུལ་བྱ་སོ་སོའི་ཁམས་དང་མོས་པ་དང་དབང་པོའི་རིམ་པ་དང་འཚམས་པར་ཟབ་པ་ཇི་ལྟ་བ་དོན་དམ་པ་ཆོས་ཉིད་དེ་བཞིན་ཉིད་དང༌། རྒྱས་པ་ཇི་སྙེད་པ་ཀུན་རྫོབ་ཆོས་ཅན་རྟེན་ཅིང་འབྲེལ་བར་འབྱུང་བའི་རང་བཞིན་བདེན་པ་གཉིས་ལས་བརྩམས་ཏེ་གསུངས་པའི་ཚུལ་ནི། ཇི་སྐད་དུ་ཡང༌། སངས་རྒྱས་རྣམས་ཀྱིས་ཆོས་བསྟན་པ། །བདེན་པ་གཉིས་ལ་ཡང་དག་བསྟན། །འཇིག་རྟེན་ཀུན་རྫོབ་བདེན་པ་དང༌། །དམ་པའི་དོན་གྱི་བདེན་པའོ། །ཞེས་གསུངས་པ་བཞིན་ནོ། །བདག་ཅག་གི་འདྲེན་མཆོག་འཁོར་ལོའི་མགོན་པོ་གང་དེས། བསླབ་བྱ་ཞལ་གདམས། ཆོས་ཀྱི་འབེལ་གཏམ། སྔོན་རབས་ཀྱི་ལོ་རྒྱུས། བླ་མའི་རྣམ་ཐར། གྲུབ་མཐའི་རྣམ་བཞག །དབུ་མའི་ལྟ་གྲུབ། ཞི་ལྷག་གི་ཏིང་འཛིན། ཕྱག་ཆེན་གྱི་ངོ་སྤྲོད། ཆོས་དྲུག་གི་རྩ་རླུང༌། གཅོད་ཡུལ་གྱི་བོགས་འདོན། རྫོགས་ཆེན་ཀ་དག་ཁྲེགས་ཆོད་ཀྱི་ཉམས་ལེན། ཐོད་རྒལ་ཟེར་ཁྲིད་ཀྱི་རྩལ་སྦྱོང་སོགས་གང་གནང་བ་ཐམས་ཅད་ཚིག་ཤེས་པ་ལ་ཚིག་ཁྲིད། དོན་ཤེས་པ་ལ་དོན་ཁྲིད། ཉམས་མྱོང་སྐྱེས་པ་ལ་ཡོན་ཏན་གྱི་ཁྲིད། མཐར་ཕྱིན་པ་ལ་འབྲས་བུའི་ཁྲིད་གསུངས་པ་དེ་ཐམས་ཅད་ཁ་གསལ་ཞིང་གོ་བདེ་བ་རྒྱུད་ལ་འབྱོར་ཞིང་ཉམས་ལ་ཕན་པ་ཁོ་ན་ལས། ཟོག་པོའི་འུར་ཁྲིད། འདོད་པོ་ཆེའི་སྤུངས་ཁྲིད། ཤེས་ཆུང་གི་དཔེ་ཁྲིད། སྐུ་ཆེན་གྱི་སྤོམ་ཁྲིད་རྣམས་ཡེ་ནས་མི་མཛད་ཅིང༌། པཎྜི་ཏའི་ཚིག་ཁྲིད། སྒོམ་ཆེན་གྱི་སྨར་ཁྲིད། རྣལ་འབྱོར་པའི་མྱོང་ཁྲིད། རྟོགས་ལྡན་གྱི་སྒོམ་ཁྲིད་ཁོ་ན་མཛད་ཅིང༌། གོ་རིག་ཆེར་མེད་པ་ལ་ཀུ་སཱ་ལིའི་བསྡུས་ཁྲིད་དང་རྒན་མོའི་མཛུབ་ཁྲིད་ཀྱིས་བློ་དང་འཚམས་པས་འབྲེལ་པ། ཐོབ་ཚད་དོན་དང་ལྡན་པར་མཛད་དོ། །

༈ ཉེར་བཞི་པ་གདན་ས་བཞེངས་ཤིང་འགྲོ་དོན་མཛད་ཚུལ་ནི།

གནས་དུས་རྟེན་འབྲེལ་ཕུན་སུམ་ཚོགས་པའི་ཚེ། །

དིལ་ཡག་ཨེ་ཝྃ་དཔལ་རིའི་གདན་ས་བཏབ། །

གཏེར་ཆེན་བླ་མར་དགོངས་འདུས་སྨིན་གྲོལ་གནང༌། །

ཟབ་གསང་བསྟན་པའི་བདག་པོར་གསོལ་བ་འདེབས། །

ཞེས་པ། མཁན་ཆེན་ཆོས་རྗེ་དེར་ཕེབས་སྐབས་དག་པའི་སྣང་བར་ཨེ་ཝྃ་ཐིག་སྟོང་ཡིག་དྲུག་དང་སྟོང་ཆེན་ཡིག་ལྔའི་བརྡ་དོན་བཤད་སྣང་ཤར་བ་དང༌། ས་དང་ལུང་པའི་ཆགས་ཚུལ་མཐུན་པས་མཚན་ཨེ་ཝྃ་དཔལ་རི་མདོ་སྔགས་རབ་རྒྱས་གླིང་དུ་གསོལ་ནས་ས་འདུལ་དང་གདན་སའི་རྟེན་འབྲེལ་མཛད། གཏེར་ཆེན་རིག་པ་འཛིན་པའི་གཏེར་གནས། གནས་ཆེན་ཉེར་ལྔའི་གནས་ལགས་ལ། དབེན་གནས་ཉེར་གཅིག །གངས་ར་ཉེར་གཅིག །ཀེའུ་ཚང་ཉེར་གཅིག །རྫོང་ཆེན་ཉེར་གཅིག །འབྲོག་ལུང་ཉེར་གཅིག་བཞུགས་པ་ལས། ཡེལ་རྒྱལ་ནམ་མཁའ་མཛོད་ཀྱི་ནུབ་ཕྱོགས་ཀྱི་གནས་ལག་གཡུ་ལུང་གངས་ཀྱི་ར་བ་ཡིན། ཅེས་ཞལ་བཞེས་གནང་ཞིང་མིང་རྡོ་རྗེ་རྒྱལ་མཚན་གླིང་དུ་བཏགས་ཏེ་ཕྱིས་སུ་གནས་ཡིག་མཛད་པ་སོགས་བསྔགས་བརྗོད་ཆེ། གཏེར་ཆེན་དང་མཁན་ཆེན་ཆོས་བདག་ཟུང་གིས་ཐུགས་ཀྱི་དགོངས་བཞེད་དང་དཀར་ཕྱོགས་སྐྱོང་བའི་ཡུལ་ལྷས་ཀྱང་ས་གཞི་ཕུལ་ནས་གདན་ས་བཞེངས་པར་མཛད་པ་ལགས། གནས་བརྟན་སྒང་རྟེན་མཆོག་འགྱུར་མེད་གླིང་དུ་ཕེབས་ནས་གཏེར་ཆེན་མཆོག་གི་མཚན་ཅན་ལ་བླ་མ་དགོངས་འདུས་ཀྱི་དབང་ཡོངས་རྫོགས་དང༌། སྒྲོལ་མ་རྣལ་འབྱོར་མའི་དབང་ལུང་མཁན་ཆེན་རྡོ་རྗེ་འཆང་གིས་ཕུལ། ཞི་བྱེད་བཀའ་བབ་ཕྱི་མ་ས་བཅུའི་ཞལ་སྔ་ནས་གཏེར་ཆེན་རིན་པོ་ཆེས་གསན་པར་མཛད། དེའི་ཚེ་གཏེར་ཆེན་རིན་པོ་ཆེའི་ཞལ་སྔ་ནས། སངས་རྒྱས་གླིང་པའི་བླ་མ་དགོངས་འདུས་འདི་ཀརྨ་བཀའ་བརྒྱུད་ལ་བཀའ་བབ་པ་ཡིན་པས་བྱིན་རླབས་ཆེ། ཡང་དགོས་ལོ་ཆེན་རིན་པོ་ཆེས་མཛད་པའི་དབང་གི་ཟིན་བྲིས་འདི་རྒྱུད་ལུང་མན་ངག་གི་གནད་དང་ལྡན་པས་རྨད་དུ་བྱུང་ཞིང༌། མཁན་ཆེན་ཁུ་དབོན་གྱིས་ཕྱག་བཞེས་ཕྲ་ཞིབ་ཀྱིས་གཏན་ལ་ཕབ་པས་ཤིན་ཏུ་ཆེ་ཞིང་བཀའ་གཏེར་གང་ལས་ཀྱང་འདི་ཉིད་བྱིན་རླབས་དང་འགྲོ་དོན་ཆེ་བ་ནི་དགོངས་འདུས་ལུང་བསྟན་བཀའ་རྒྱ་མ་ལས། གདུལ་བྱ་སྨིན་ཅིང་གྲོལ་བའི་རྣམ་གྲངས་ཀྱང་༔ དུས་གཅིག་མ་ཡིན་བརྒྱུད་མར་རིམ་བཞིན་དུ༔ བསྐྱེད་རིམ་བརྟན་པ་ཐོབ་པ་བྱེ་བ་འབུམ༔ མངོན་སུམ་གྲུབ་པའི་རྟགས་ཐོན་འབུམ་ཕྲག་བརྒྱད༔ ཟག་མེད་སྒྱུ་ལུས་གྲོལ་བ་ཁྲི་ཕྲག་དགུ༔ དངོས་གྲུབ་སྣ་རེ་ཐོབ་པ་དུང་ཕྱུར་བརྒྱ༔ ཐར་པའི་ས་བོན་ཐེབ་པ་རྩིས་ལས་འདས༔ ཞེས་གསུངས་པ་ལྟར་བསྐྱེད་རྫོགས་ལ་བརྟན་པ་ཐོབ་ཅིང་མངོན་སུམ་གྲུབ་པ་བརྙེས་པ་ཡིན་ཏེ་དབང་བསྐུར་བ་པོའི་རྡོ་རྗེ་སློབ་དཔོན་དཀྱིལ་འཁོར་དྲུག་ལ་དབང་ཐོབ་པ་ཞིག་དགོས་པ་ནི། མཚན་མ་རྫས་ཀྱི་དཀྱིལ་འཁོར་བྲི་བ་ལ་མཁས་པ། ཏིང་ངེ་འཛིན་ཉམས་ཀྱི་དཀྱིལ་འཁོར་སྒོམ་པ་ལ་མཁས་པ། བྱིན་རླབས་ཡེ་ཤེས་ཀྱི་དཀྱིལ་འཁོར་འབེབས་པ་ལ་མཁས་པ། རྡོ་རྗེ་ལུང་གི་དཀྱིལ་འཁོར་དུ་དབང་བསྐུར་བ་ལ་མཁས་པ། རང་བཞིན་དོན་གྱི་དཀྱིལ་འཁོར་ངོ་སྤྲོད་པ་ལ་མཁས་པ། སངས་རྒྱས་སྐུ་གསུམ་གྱི་དཀྱིལ་འཁོར་མཆོད་པ་ལ་མཁས་པ་ཞེས་དཀྱིལ་འཁོར་དྲུག་ལྡན་ཟབ་གསང་དཀྱིལ་འཁོར་རྒྱ་མཚོའི་ཁྱབ་བདག་བླ་མ་རྡོ་རྗེ་རྒྱལ་པོ་ཞེས་མཚན་ཉིད་ཐམས་ཅད་དང་ལྡན་པའོ། །རྗེ་རིག་པ་འཛིན་པ་ཆེན་པོའི་ཞལ་སྔ་ནས་ཡང་ཡང་བསྔགས་པའོ། །

༈ ཉེར་ལྔ་པ་མཁན་རབས་གཏད་ཚུལ་ནི།

དེ་ཚེ་གཏེར་ཆེན་མཁན་སློབ་ཟུང་འབྲེལ་གྱིས། །

སྟོན་དང་བསྟན་པ་གཉིས་འགྱུར་ཆོས་འདུལ་བ། །

མི་ནུབ་དར་རྒྱས་སྤེལ་བའི་མཁན་རབས་གཏད། །

མ་འོངས་མངོན་སུམ་གཟིགས་ལ་གསོལ་བ་འདེབས། །

ཞེས་པ། དགོངས་འདུས་ཀྱི་སྒྲུབ་དབང་གྲུབ་པའི་རྗེས་ཐོག་དེ་མ་ཐག་དེར། ༧གངས་ཅན་བོད་ཀྱི་ཐུབ་དབང་གཉིས་པ་བདག་གི་མཁན་པོ་དོན་གྱི་སླད་དུ་མཚན་ནས་སྨོས་ན་ཟླ་བཟང་སྤྲུལ་པའི་སྐུ་རིན་པོ་ཆེ་ཀརྨ་ངེས་དོན་བསྟན་པ་རབ་རྒྱས་དཔལ་བཟང་པོ་ཕྱོགས་ལས་རྣམ་པར་རྒྱལ་བའི་སྡེའི་ཞལ་སྔ་ནས་སྲུང་མདུད་མགུལ་དར་རྡོར་དྲིལ་སྤུས་ལེགས་དང་ཚན་གྲངས་བཅས་གནང་ཞིང་ཕྱག་བྲིས་རྗེ་ཉིད་ཀྱི་ཞལ་ལུང་ནི།

ཐུགས་བསྐྱེད་ཟླ་བྲལ་མི་མཇེད་ཞིང་གི་བདག །མཛད་པ་ཟླ་བྲལ་གདུལ་དཀའི་འགྲོ་བ་སྐྱོང༌། །དམ་ཆོས་ཟླ་བྲལ་ཐེག་པ་མཐའ་ཡས་སྟོན། །སྟོན་པ་ཟླ་བྲལ་ཐུབ་དབང་ཞབས་ལ་འདུད། །དེར་འདིར་སྙིགས་མའི་ཡང་མཐར་ཐུག་པའི་ཚེ། །མཚོ་སྐྱེས་གུ་རུའི་ཕྲིན་ལས་རླབས་ཆེན་བདག །རིག་འཛིན་འཁོར་ལོ་བསྒྱུར་བ་མཆོག་ཆེན་པོས། །མདོ་སྔགས་མི་ནུབ་རྒྱལ་མཚན་བསྒྲེང་བའི་ཚེ། །འཕགས་པའི་གནས་བརྟན་ཚོགས་རྣམས་མངོན་དུ་གཟིགས། །ཨོ་རྒྱན་རྗེ་ཡི་ལུང་བསྟན་ཡང་ཡང་མཛད། །བསྟན་འགྲོར་སྨན་པའི་དགོངས་སྤྱོད་གཞལ་དཀའ་བ། །དུས་འདིར་མངོན་སུམ་གྲུབ་པ་ངོ་མཚར་རྨད། །འགྲོ་དོན་མཐར་ཕྱིན་འཕེལ་རྒྱས་འབྱུང་བར་སྨོན། །

ཞེས་ཚིགས་སུ་བཅད་པའི་མདུན་བསུས་ཏེ། ད་ལོ་གཏེར་ཆེན་ཨེ་ཝྃ་ཆོས་སྒར་དུ་གཞི་གསུམ་གྱི་ཆོ་གས་མཚོན། སྡེ་སྣོད་གསུམ་གྱི་འཆད་རྩོད་བརྩམས་པའི་ཕྲིན་ལས་བསྙོན་དུ་མེད་པར་གནང་བའི་ཚེ། ཕྱི་འདུལ་ཁྲིམས། ནང་བྱང་སེམས། གསང་བ་སྔགས་ཀྱི་རྣལ་འབྱོར་ལ་ཐོས་བསམ་སྒོམ་པ་མཐར་ཕྱིན་པའི་དགེ་བའི་བཤེས་གཉེན་ཆེན་པོ་སུམ་ལྡན་རྡོ་རྗེ་འཛིན་པ་ཀརྨ་སངས་རྒྱས་ཆོས་འཕེལ་དཔལ་བཟང་པོ་འདི་ཉིད་མཁན་པོར་མངའ་གསོལ་གནང་བ་དོན་དང་མཐུན་ཏེ། སྔོན་བསྟན་པ་དར་རྒྱས་སྐབས་ཆོས་གྲྭ་ཆེན་པོ་ཡོངས་སུ་གྲགས་པ་གྲུབ་མཐའ་རིས་སུ་མ་ཆད་པ་རྣམས་ཀྱིས་མཛད་སྲོལ་མི་ནུབ་པའི་ཕྱིར་ན་བདག་ཉིད་ཀྱང་རྗེས་སུ་ཡི་རང་ཞིང༌། ཚད་དུ་མེད་པའི་དགའ་བ་སྐྱེས་ཏེ་བསྟོད་འོས་བསྔགས་འོས་ཕྱག་གི་གནས་སུ་གྱུར་པས། ཕྱིན་ཆད་ཚེ་འདིའི་སྣང་ཤས་ཀྱི་དབང་དུ་མ་སོང་ཞིང༌། ཡང་དག་པར་ཁྱིམ་ནས་ཁྱིམ་མེད་པར་རབ་ཏུ་བྱུང་བར་འདོད་པ་དག་ཆོས་སྒོ་འདིར་ཞུགས་པར་མཛོད་ཅིག་དང༌། སྙིགས་མའི་དུས་འདིར་ཚད་ཐུབ་ལུང་མཐུན་གྱི་མཁན་པོ་འདི་འདྲ་འཕྲད་དུ་ཡོད་པ་བསྐལ་མང་གོང་ནས་ཚོགས་གཉིས་བསགས་པ་དུས་སྨིན་ཡིན་པ་གོར་མ་ཆག་པས་དགའ་བ་སྒོམས་ཤིག །འགའ་ཞིག་ལུང་གཉིས་ཕྱོགས་འགྲོར་མི་ཤེས་བཞིན་དུ་འདི་འོས་སོ་འདི་མི་འོས་སོ་ཞེས་མུ་ཅོར་སྨྲ་བ་ནི་བདུད་ཀྱི་ལས་སུ་ཤེས་དགོས་ཏེ། འཇམ་མགོན་དྷརྨ་ཀ་རས། ཀྱེ་མ་ཆགས་དང་སྡང་བས་བསླད་པ་ཡིས། །སྐྱེ་བོ་འདི་དག་ཇི་ལྟར་བྱས་ཀྱང་བསླུས། །ཞེས་གསུངས་པ་ལྟར་ཀུན་སློང་ལོག་པའི་གཏམ་དོན་དང་མི་ལྡན་པ་དག་མཆོག་དམན་སུས་སྨྲས་ཀྱང་མི་དགེ་བའི་བཤེས་གཉེན་ཡིན་པས་སྤང་བར་བྱ་དགོས་སོ། །

སྨྲས་པ།

སྟོན་པའི་བཀའ་དང་བླ་མའི་ལུང༌། །ཚུལ་དང་མཐུན་པ་སུས་བྱས་པ། །

དེ་ནི་འགྲོ་བའི་བླ་མ་སྟེ། །གཏན་སྐྱབས་འོས་པར་འཕགས་རྣམས་བཞེད། །

གནས་སྐབས་འགྲོ་བའི་ཡིད་མགུའི་ཕྱིར། །ཚུལ་འཆོས་བླུན་པོ་ཆེ་ཚུགས་ཅན། །

དེ་འདྲ་ནམ་ཡང་བསྟེན་བྱར་མིན། །དེས་ན་མཁས་གྲུབ་ཚད་མ་ཡིས། །

དངོས་དང་ལྐོག་འགྱུར་མཁྱེན་བཞིན་པས། །བླང་དོར་ཉི་མས་གསལ་མཛད་སྐབས།།

ངེས་ཤེས་བརྟན་པོ་གནང་བར་མཛོད། །

ཅེས་ཟླ་བཟང་སྤྲུལ་མིང་པས་སྒོ་གསུམ་དད་གུས་ཀྱིས་ཀུན་ནས་བསླངས་ཏེ་བྲིས་པ་དགེ་ཞིང་བཀྲ་ཤིས་པར་གྱུར་ཅིག །

ཅེས་པ་འདི་ལྟར་མཁན་པོར་བསྐོ་བའི་དགོས་པ་ནི། ཨོ་རྒྱན་རིན་པོ་ཆེས། འདུལ་ཁྲིམས་གཙང་མར་མི་བསྲུང་བར༔ ལྐོག་ཏུ་ཤ་ཆང་བུད་མེད་བསྟེན༔ བོད་ཀྱི་རབ་བྱུང་རྣམས་དང་ང་མི་མཐུན༔ ཚུལ་འཆོས་མཁན་ལ་ཡིད་རེ་མུག༔ ཅེས་དང༌། ཀུན་མཁྱེན་བུ་སྟོན་རིན་པོ་ཆེས། མཁན་སློབ་ཁྱིམ་པས་བྱེད་པ་དང༌། །སྡོམ་པ་གཏོར་མས་ལེན་པ་སོགས། །གསུངས་པ་ལྟར་དང༌། མངའ་རི་པཎ་ཆེན་གྱིས། གོས་ཙམ་གྱོན་པའི་རབ་བྱུང་དགེ་སློང་དང༌། །ཆུང་མ་བསྟེན་ཅིང་བསྙེན་རྫོགས་གནང་བ་སོགས། །བཀའ་དང་འགལ་བས་བསྟན་པ་འཇིག་ལ་ཉེ། །ཞེས་གསུངས་པ་ལྟར། རྟགས་ཙམ་འཛིན་པའི་དུས་འདིར་མདོ་སྔགས་མེ་ཆུ་ལྟ་བུའི་ཚ་གྲང་འགལ་འདུར་བཟུང་ཞིང་སྔགས་པར་ཁས་འཆེ་བ་ནི། ཇི་སྐད་དུ་ཡང༌། བདག་འཛིན་མ་ཞིག་ཚུལ་ཁྲིམས་རང་སར་ཞིག །འདོད་པ་མ་སྤངས་ངོ་ཚ་གཏིང་ནས་སྤངས། །ཁྲེལ་མེད་ཐོ་ཅོའི་སྤྱོད་པས་དུས་འདའ་བ། །རྟོགས་ལྡན་ཞེས་གྲགས་ཞིག་པོའི་གཟུགས་བརྙན་ཡིན། །ཞེས་གསུངས་པ་ལྟར་དང༌། སེམས་ཉིད་ངལ་གསོ་ལས་ཀྱང༌། དེང་སང་ཕལ་གྱི་བློ་མིག་མ་དག་པས། །སྔགས་དང་ཕ་རོལ་ཕྱིན་གཞུང་སོ་སོའི་ལམ། །འགལ་བར་འཛིན་པས་གཅིག་ཏུ་སྡུད་མི་ཤེས། །དེ་ཕྱིར་དེ་དག་ཕྱོགས་རེའི་མིག་ཅན་ཡིན། །ཞེས་དང༌། སྔགས་འཆང་ཡིན་ཀྱང་མི་དགེ་བཅུ་སྤོང་གི་ཚུལ་ཁྲིམས་བསྲུང་དགོས་ཏེ། སྔགས་འཆང་པདྨ་རྒྱལ་པོའི་ཞལ་ནས། ལུས་ལ་གོས་ནག་གྱོན་ཡང་འདུལ་ཁྲིམས་གཙང་མར་སྲུང༌། །མགོ་ལ་རལ་ནག་འཇོག་ཀྱང་ཉམས་ལེན་ཆོས་ལ་གྱིས། །ལུས་ལ་འཁོར་གསུམ་འདོགས་ཀྱང་རྩ་བའི་དམ་ཚིག་སྲུང༌། །ལིངྒ་ཕུར་པ་རྩག་ཀྱང་སྙིང་རྗེ་རྒྱུན་མི་ཆད། །ཅེས་སོ། །འདུལ་བའི་རྟགས་ཙམ་གྱིས་ཀྱང་མི་ཕན་ཏེ། ཆེད་དུ་བརྗོད་པའི་ཚོམ་ལས། དགེ་སྦྱོང་མགོ་རེག་ལ་བྱང་ཆུབ་ག་ལ་ཡོད། སྣལ་མ་སེར་པོ་གྱོན་པ་ལ་བྱང་ཆུབ་ག་ལ་ཡོད། ཆུས་བཀྲུས་པ་ལ་བྱང་ཆུབ་ག་ལ་ཡོད། དགོང་ལྟོ་བཅག་པ་ལ་བྱང་ཆུབ་ག་ལ་ཡོད། ཅེས་དང༌། བཅོམ་ལྡན་འདས་ཀྱིས་བཀའ་སྩལ་པ། ཤེས་རབ་ཀྱི་སྤུ་གྲིས་རྣམ་རྟོག་གི་སྐྲ་བྲེགས་པར་བྱའོ། །སྟོང་པ་ཉིད་ཀྱི་གོས་ཀྱིས་ཉོན་མོངས་པའི་ཚད་པ་སྐྱོབས་པར་བྱའོ། །ཡེ་ཤེས་ཀྱི་ཆུས་མ་རིག་པའི་དྲི་མ་བཀྲུའོ། །བསམ་གཏན་གྱི་ཟས་ཀྱིས་འདོད་པའི་བཀྲེས་པ་གསོ་བར་བྱའོ། །ཞེས་པས་མཚོན་རྒྱལ་བའི་བཀའ་མདོ་རྒྱུད་ལུང་མན་ངག་ཐམས་ཅད་གདམས་པར་ཤར་ཞིང་འགལ་མེད་དུ་ཤེས་ཤིང་ལག་ལེན་དུ་ཐེབ་པ་དྭགས་པོ་བཀའ་བརྒྱུད་གོང་མའི་རྣམ་ཐར་འཛིན་སྐྱོང་སྤེལ་གསུམ་གྱི་སྤྱན་ལྟོས་བཟང་པོ་ཞིག་འབྱུང་བའི་ཐུགས་བསྐྱེད་དང་སྨོན་ལམ་གནང་བ་ལགས་ན་དེ་དེ་བཞིན་འགྲུབ་པར་ཕྱོགས་བཅུའི་རྒྱལ་བ་སྲས་དང་སློབ་མར་བཅས་པས་བྱིན་གྱིས་བརླབ་ཏུ་གསོལ།

༈ ཉེར་དྲུག་པ་དོན་བརྒྱུད་སྙིང་པོའི་བསྟན་པ་གཏད་པར་དགོངས་ཚུལ་ནི།

སླར་ཡང་ཐུབ་བསྟན་ཆོས་ཀྱི་འཁོར་ལོ་རུ། །

མཆོག་སྤྲུལ་པདྨ་ཀུན་བཟང་ཞལ་སྔར་ཕེབས། །

ཐུགས་ཀྱི་དགོངས་པ་ཟབ་མོ་ཡང་ཡང་གཏད། །

ལྷག་བསམ་མཐའ་རུ་ཕྱིན་ལ་གསོལ་བ་འདེབས། །

ཞེས་པ། ཇི་སྐད་དུ་ཡང༌། བསྐོར་ཕོར་རི་མོས་སཱཙྪ་དོད་པ་ལྟར། །ཕྱག་རྒྱ་ཆེན་པོའི་བཀའ་བབས་བླ་མ་དགོས། །ཅེས་གསུངས་པ་ལྟར། ཕྱག་ཆེན་དང་ཆོས་དྲུག་གི་སྨིན་ཁྲིད་སི་ཏུ་མཆོག་གིས་གསན་ཅིང་ཐུགས་ཉམས་སུ་བཞེས་པར་མཛད་ན། ནས་ཆན་ལ་ཕབ་ཀྱི་རྩི་ཐེབས་པ་འདྲ་ཞིག་འབྱུང་རྒྱུ་ཡོད་དེ། སེམས་རྣམ་པར་དབེན་པའི་ཡང་དབེན་ན། །རང་རིག་ཡེ་ཤེས་ཀྱི་བླ་མ་བཞུགས། །རྗེ་ངོ་མཚར་ཅན་ཞིག་དེ་ན་གདའ། །ཕྱག་མཆོད་པ་གཅིག་འབུལ་ན་དེ་ལ་ཕུལ། །ཞེས་པ་ལྟར་རང་རིག་ཡེ་ཤེས་དོན་གྱི་བླ་མ་ཆོས་ཀྱི་སྐུར་ངོ་སྤྲད། སྣང་བ་བླ་མ་ཆོས་ཀྱི་སྐུར་རྩལ་སྦྱོང༌། སྣང་སྲིད་བླ་མ་ཆོས་ཀྱི་སྐུར་རྒྱས་ཐེབས་ན་རྒྱལ་བུ་རྒྱལ་ས་ལ་དབང་བསྐུར་བ་འདྲ་ཞིག་འབྱུང་རྒྱུ་ཡོད་ཀྱང་ཕྱག་ཏུ་མ་ལོན་པ་ནི། སེམས་ཅན་སྤྱི་མཐུན་གྱི་ལས་དང་ཀརྨ་ཀཾ་ཚང་གི་བསགས་པ་ལས་མ་གྲུབ་ཀྱང༌། མཁན་ཆེན་རྡོ་རྗེ་འཆང་གིས་ཇི་མི་སྙམ་དུ་མ་བཞག་པར་ལྷག་པའི་བསམ་པ་མཐར་ཕྱིན་པར་མཛད་ཀྱང་སྒྲུབ་པར་མ་ནུས་པ་ལ་ཉེས་པ་མེད། ཅེས་པ་དེའོ། །

དེང་དུས་གྱ་གྱུའི་ཚིག་དང་ངོ་བསྟོད་ལས། །

དྲང་པོའི་ངག་ཚིག་ཁྱི་དང་བེར་ཀའི་དཔེ། །

ཀུན་གཞིའི་མཚོ་ལས་ཚིག་གི་རྦ་རླབས་རིས། །

ཅིར་ཡང་འཆར་འདིར་ཚིག་རྗེས་དོན་ལ་དཔྱོད། །

༈ ཉེར་བདུན་པ་སྐུ་མྱ་ངན་ལས་འདའ་ཚུལ་བསྟན་པ་ནི།

ཐུན་མོང་སྣང་ངོར་རྟག་འཛིན་ཟློག་པའི་སླད། །

གྲོང་ཁྱེར་རྩྭ་ཅན་གཉིས་པ་དཔལ་རིའི་སྤོར། །

དགོངས་པ་གདོད་མའི་དབྱིངས་སུ་ཐིམ་ཚུལ་བསྟན། །

མཛད་པ་མཐར་ཕྱིན་མཛད་ལ་གསོལ་བ་འདེབས། །

ཞེས་པ། དྭགས་པོའི་བསྟོད་པ་ལས། བདེན་མེད་རྟོགས་ནས་སྤྲོས་བྲལ་མངོན་སུམ་གཟིགས། །ང་ཡི་སྐྱེ་བའི་ཐ་མ་འདི་ཡིན་གསུངས། །ཞེས་པ་ལྟར་མཐོང་ལམ་སྤྲོས་བྲལ་རྣམ་པར་མི་རྟོག་པ་མངོན་དུ་མཛད་པའི་འཕགས་པ་ལ་ལས་ཉོན་གྱིས་འཕེན་པ་ཟད་པས་ན་སྐྱེ་བའི་ཐ་མ་ཞེས་གསུངས་ཏེ། བདེན་པ་མཐོང་ལ་འཕེན་པ་མེད། །ཅེས་དང༌། འཕགས་པས་རྒ་དང་ན་བ་དང༌། །འཆི་བའི་སྡུག་བསྔལ་རྩད་ནས་སྤངས། །ལས་དང་ཉོན་མོངས་དབང་གིས་སྐྱེ། །དེ་ལ་དེ་མེད་ཕྱིར་དེ་མེད། །ཅེས་གསུངས་པ་ལྟར་ངེས་པའི་དོན་ལ་གནས་ཀྱང༌། ཐུན་མོང་གདུལ་བྱའི་སྣང་ངོར་རྟག་པར་འཛིན་པ་གཞིག་པའམ་ཟློག་པའི་སླད་དུ། སྟོན་པ་སངས་རྒྱས་བཅོམ་ལྡན་འདས་གྲོང་ཁྱེར་རྩྭ་ཅན་ནམ་རྩྭ་མཆོག་གྲོང་དུ་ཐ་མའི་གཟིམས་ཁྲི་ལ་བཞུགས་ནས་མྱ་ངན་ལས་འདས་པའི་ཚུལ་བསྟན་པ་བཞིན་དུ། གྱད་ཡུལ་ཀུ་ཤའི་གྲོང་རྩ་ཅན་གཉིས་པ་དིལ་ཡག་ཨེ་ཝྃ་དཔལ་རིའི་སྤོའི་གཟིམས་སྤྱིལ་དུ་དགུང་ལོ་དྲུག་ཅུ་བཞེས་པ་ཡོས་ལོ་ཟླ་བ་ལྔ་པའི་ཚེས་བཅུ་ལ་གཟུགས་སྐུའི་བཀོད་པ་ཆོས་སྐུ་ཐིག་ལེ་ཉག་ཅིག་གདོད་མའི་གཞི་དབྱིངས་སུ་བསྡུ་བར་མཛད་པའོ། །

༈ རྩ་བའི་ས་བཅད་གསུམ་པ་མ་འོངས་འབྱུང་འགྱུར་སྤྲུལ་པའི་ཟློས་གར་དང་འབྲེལ་བའི་གསོལ་འདེབས་དང༌། སྨོན་ལམ་གཉིས་ལས། དང་པོ་ནི།

མི་མཇེད་ཞིང་འདིར་སྤྲུལ་སྐུ་ཟླ་བ་བཟང༌། །

ལོངས་སྐུའི་ཞིང་དུ་ཟླ་བ་རྡོ་རྗེའི་མཚན། །

ཆོས་སྐུའི་ཞིང་དུ་ཟླ་བའི་སྙིང་པོ་སོགས། །

སྤྲུལ་པ་བསམ་མི་ཁྱབ་ལ་གསོལ་བ་འདེབས། །

ཞེས་པ། མི་མཇེད་ཀྱི་འཇིག་རྟེན་སངས་རྒྱས་ཤཱཀྱ་ཐུབ་པའི་ཞིང་ཁམས་འདིར་སྤྲུལ་པའི་རྣམ་རོལ་སྐུ་ཕྲེང་རིམ་པར་བྱོན་པ་ནི། མཁན་ཆེན་རྡོ་རྗེ་འཆང་འོག་མིན་ཀརྨའི་གཟིམས་སྤྱིལ་བཀྲ་ཤིས་གསར་མའི་བོང་བར་སྐབས་ཤིག་ཅུང་ཟད་བསྙུན་པའི་སྤྱན་སྔར་དགོན་ཞབས་ཉ་ལུ་རྟོགས་ལྡན་རིན་པོ་ཆེ་བསོད་ནམས་བཞུགས་ནས་ཕྱག་ནས་བརྟེན་ཅིང་སྐུ་སྐྱོར་ཕུལ་བས་ད་ལྟ་ང་ལ་སྐུ་སྐྱོར་ཕུལ་མི་དགོས། མ་འོངས་པ་ན་ང་རང་ཛམྦྷ་ལ་དམར་པོའི་བུ་རུ་སྐྱེ་བས་དེ་དུས་ཁྱོས་ང་ལ་ཞབས་ཕྱི་སྒྲུབ་རྒྱུ་ཡོད་ན་དགོས་ཏེ། དེ་དུས་ཡང་ཁྱོད་ལ་མེད་གསུངས་པས་ཧ་གཏན་ནས་མ་གོ་བས། ད་ལྟའི་སྤྲུལ་སྐུ་འདི་ནི་འཁྲུལ་པ་མེད་ཅེས་གསུངས་པ་ངེས་པར་དོན་ལ་གནས་སོ། །དེར་མ་ཟད་གཏེར་ཆེན་བླ་མས་བརྟགས་པ་མཛད་སྐབས། ཛམྦྷ་ལའི་བུར་ཡོད་གསུངས་པས། དེ་གང་ཡིན་ཐུགས་ལ་དཔྱོད་པའི་ཚེ་ལྕགས་ཀྱུ་དམར་པོ་འོད་འཕྲོ་བ་ཞིག་བསྟན་བྱུང་བས་དགེ་རྒྱལ་ཛམ་དམར་གྱི་སྲས་ཡིན་པའི་ཐུགས་ཐག་ཆོད་ཅིང༌། འཇམ་མགོན་བླ་མ་མཁྱེན་བརྩེའི་དབང་པོ་ལའང་དེ་ཉིད་འཁྲུལ་མེད་ཡིན་པར་ཐུགས་ཡིད་ཆེས་སོ། །གཏེར་ཆེན་བླ་མ་དབུས་སུ་ཕེབས་སྐབས་རང་རེ་ལའང་སྔོ་བཀྲའི་ཁུག་ནས་ཟླ་སྤྲུལ་ཞལ་མཇལ་བའི་རྨིས་ལྟས་སོགས་འཁྲུལ་མེད་སྤྲུལ་པའི་སྐུར་ངེས་ཤེས་བརྟན་པོ་ཐོབ་པའང་འཕྲོས་དོན་ཏོ། །ལོངས་སྐུའི་ཞིང་དུ་བྱང་ཆུབ་སེམས་དཔའ་ཟླ་བ་རྡོ་རྗེ་དང༌། ཆོས་སྐུའི་ཞིང་དུ་ཟླ་བའི་སྙིང་པོ་སོགས་ནི་གཏེར་ཆེན་ཆོས་ཀྱི་རྒྱལ་པོའི་དག་པའི་གཟིགས་སྣང་ཡིན་ལ་ཞིང་འདིར་ཡང་སྤྲུལ་པའི་རོལ་པ་རྒྱལ་བསྟན་ཇི་སྲིད་ནམ་གནས་ཀྱི་བར་དུ་འབྱོན་པར་འགྱུར་བའོ། །

༈ གཉིས་པ་སྨོན་ལམ་ལ་གསུམ་ལས། དང་པོ་སེམས་ཅན་ཐམས་ཅད་ཀྱིས་རང་རིག་ཆོས་སྐུའི་རང་ཞལ་མཇལ་བའི་སྨོན་ལམ་ནི།

མ་གྱུར་མཁའ་མཉམ་འགྲོ་བ་མ་ལུས་ཀུན། །

མ་ནོར་མཚན་ལྡན་བླ་མས་རྗེས་བཟུང་ཞིང༌། །

མ་བཅོས་ཕྱག་རྒྱ་ཆེན་པོའི་གནས་ལུགས་རྟོགས། །

མ་རིག་འཁོར་བའི་གཞི་རྩ་ཆོད་པར་ཤོག །

ཅེས་པ། མངའ་བདག་མཻ་ཏྲི་པས། བླ་མ་རྗེ་བཙུན་མ་མཇལ་ན། །དངོས་གྲུབ་རྣམ་གཉིས་ཐོབ་མི་སྲིད། །ཅེས་གསུངས་པ་ལྟར། བླ་མ་མཚན་ཉིད་དང་ལྡན་པ་དད་པ་ཅན་འཁོར་བའི་རྒྱ་མཚོ་ལས་སྒྲོལ་ནུས་པའི་རྗེས་སུ་བཟུང་ནས་སེམས་ཉིད་མ་བཅོས་གདོད་མའི་གནས་ལུགས་རྟོགས་ནས་མ་རིག་བདག་འཛིན་འཁོར་བའི་རྩ་བ་དྲུངས་ནས་འབྱིན་བར་གྱུར་ཅིག་པའོ། །

༈ གཉིས་པ་གདུང་བའི་ཤུགས་ཀྱིས་ཐུགས་རྒྱུད་བསྐུལ་ཞིང་སྲིད་ཞིའི་མཐའ་ལས་སྒྲོལ་བའི་སྨོན་ལམ་ནི།

ད་དུང་རྟགས་ཙམ་འཛིན་པའི་དུས་སྙིགས་འདིར། །

ཁྱེད་ལ་དད་ཅིང་གུས་པ་མང་མཆིས་ན། །

ཐུགས་རྗེ་གློག་ལྟར་མྱུར་བའི་ལྕགས་ཀྱུ་ཡིས། །

སྲིད་ཞིའི་མཐའ་ལས་འཛིན་པར་མཛད་དུ་གསོལ། །

ཞེས་པ། སྙིགས་མ་ལྔ་ལྡན་དུས་ཀྱི་ཐ་མ་འདིར་ཡང་མཁན་ཆེན་རྡོ་རྗེ་འཆང་གི་ཆོས་བརྒྱུད་སློབ་བརྒྱུད་འཛིན་པ་མང་དུ་མཆིས་པ་རྣམས་ཀྱིས་ཉིད་ལ་རྩེ་གཅིག་ཏུ་གསོལ་བ་འདེབས་པ་ལགས་ན་ཐུགས་རྗེའི་ལྕགས་ཀྱུས་བཟུང་ནས་སྲིད་ཞིའི་མཐའ་གཉིས་ལས་འཛིན་པར་མཛད་དུ་གསོལ་ཞེས་པའོ། །

༈ གསུམ་པ་དམ་པའི་ཆོས་འདུལ་བ་འཛིན་པའི་སྨོན་ལམ་ནི།

བདག་ཀྱང་འདི་ནས་ཚེ་རབས་ཐམས་ཅད་དུ། །

རྗེ་བཙུན་བླ་མ་མཆོག་དང་མི་འབྲལ་ཞིང༌། །

འདུལ་བ་འཛིན་པའི་མཆོག་ཏུ་ལུང་ཐོབ་ནས། །

བཤད་སྒྲུབ་བསྟན་པ་དར་རྒྱས་བཀྲ་ཤིས་ཤོག །

ཅེས་པ། སངས་རྒྱས་བསྟན་པའི་གཞིའམ་རྩ་བའམ་བང་མཛོད་དུ་གྱུར་པ་ནི་དམ་ཆོས་འདུལ་བ་ཡིན་ལ། བསྟན་པ་དར་ནུབ་ཀྱང་འདུལ་བ་ལ་རག་ལས་པས་ན། དེ་དག་བཤད་སྒྲུབ་གཉིས་ཀྱི་སྒོ་ནས་ཚེ་རབས་ཐམས་ཅད་དུ་འཛིན་སྐྱོང་སྤེལ་གསུམ་ནུས་པའི་སྨོན་ལམ་བཏབ་པ་སྟེ། ཆོས་ཐམས་ཅད་སྨོན་ལམ་གྱི་མཐའ་བསྒྱུར་བའི་ཕྱིར་གདོན་མི་ཟ་བར་འགྲུབ་པར་ངེས་ཏེ། འཇམ་དཔལ་ཞིང་གི་བཀོད་པ་ལས། ཆོས་རྣམས་ཐམས་ཅད་རྐྱེན་བཞིན་དུ། །འདུན་པའི་རྩེ་ལ་རབ་ཏུ་གནས། །གང་གིས་སྨོན་ལམ་ཅི་བཏབ་པ། །དེ་ནི་དེ་བཞིན་ཉིད་དུ་འགྲུབ། །ཅེས་གསུངས་པ་ལྟར་རོ། །

༈ ཐོག་མའི་ས་བཅད་གསུམ་པ་ཇི་ལྟར་བརྩམ་པའི་མཛད་བྱང་ནི།

ཅེས་པ་འདི་ཡང་རབ་ཚེས་ཤིང་བྱ་ལོ་མགོ་ཟླའི་ཡར་ཚེས་ལ་དབོན་བསྟན་འཛིན་བྱང་ཆུབ་ཆོས་ཀྱི་ཉི་མ་རང་གི་སྒྲུབ་ཁང་བྱམས་པ་ཆོས་གླིང་དུ་ཕེབས་ཤིང་ཐུགས་བརྩེ་བ་ཆེན་པོས་རྗེས་སུ་བཟུང་ཞིང་དམ་པའི་ཆོས་ཀྱི་བགྲོ་གླེང་དང་འབེལ་གཏམ། གནམ་ཆོས་མེ་ལྷའི་བཀའ་གཏད་གནང་ཞིང༌། བསྙེན་སྒྲུབ་ཀྱི་དོགས་གཅོད་མང་དུ་ཞུས་པ་དང༌། དེ་སྐབས་མཁན་ཆེན་རྡོ་རྗེ་འཆང་ཟླ་བ་བཟང་པོའི་རྣམ་ཐར་ཞུས་པ་ལྷུག་པར་བཀྲལ་ཞིང་གསུངས་པ་རྣམས་དད་པ་དང་མོས་གུས་འཕེལ་བའི་སླད་དུ་མཁན་མིང་འདུལ་བ་འཛིན་པ་འུར་སྒོག་དེས་མཁས་གྲུབ་དམ་པ་རྣམས་ཀྱིས་མཛད་པར་འགྱུར་ནའང༌། རྟ་རྒྱུག་ཁ་ནས་བོང་རྒན་མདུན་རྒྱུག་གི་དཔེ་ལྟར་བྲིས་པ་མདོ་སྔགས་བསྟན་པའི་འུར་ཆེམ་འབྲུག་ལྟར་དུ་ལྡིར་ཞིང༌། སྨིན་གྲོལ་གྲུབ་གཉིས་ཀྱི་དངོས་གྲུབ་ཆར་པ་ལྟར་འབེབས་པར་གྱུར་ཅིག །དྷཱིཿཧ་ཧ་ལྷ་རྒྱལ་ལོ། །བི་ཛ་ཡནྟུ།

༈ གསུམ་པ་ཐ་མར་དགེ་བ་དངོས་བསྟན་འདི་ཉིད་ལ་ནི་འགྲེལ་རྒྱུ་གང་ཡང་མི་འདུག་གོ །

༈ མཁན་ཆེན་ཆོས་རྗེའི་རྣམ་ཐར་གསོལ་འདེབས་ཀྱི་འགྲེལ་པ་ཟླ་ཟེར་ཞེས་བྱ་བ་འདི་ཡང་གང་དེའི་སློབ་མའི་མིང་ཐོག་འདུལ་བ་འཛིན་པ་ཀརྨ་རཏྣར་འབོད་པས་ཐུན་གསེང་རྣམས་སུ་བྲིས་ཤིང་ཡོངས་སུ་རྫོགས་པ་མི་ཟད་མེ་ཁྱི་ལོའི་དབོ་ཟླའི་ཡར་ཚེས་བཞི་བཀྲ་ཤིས་ཚང་དབྱུག་གི་འགྲུབ་སྦྱོར་ལ་གྲུབ་པ་འདིས་ཀྱང་དཔལ་ལྡན་བླ་མའི་རྣམ་ཐར་དང་བྱིན་རླབས་སྐལ་ལྡན་སློབ་མའི་རྒྱུད་ལ་ཞུགས་ནས་སྨིན་ཅིང་གྲོལ་བའི་རྒྱུར་གྱུར་ཅིག །སརྦ་མངྒ་ལཾ་སྭ་སྟི་ཤྲཱི་བྷ་ཝནྟུ། སརྦ་མངྒ་ལཾ།